text:
ጾመ ፍልሰታ / XOME FLSETA
ጾመ ፍልሰታ
በስመ ኣብ ወወልድ ወመንፈስ ቅዱስ ኣሃዱ ኣምላኽ ኣሜን።
ጾመ ፍልሰታ ናይ ኣዴና ቅድስት ድንግል ማርያም ዕረፍታ፡ ትንሳኤኣ፡ ዕርገታ ዝዝከረሉ ግዜ እዩ። ኣዴና ቅድስት ድንግል ማርያም ኣብ ዝተፈላለየ ጊዜያት ሞታን ትንሳኤኣን ንሓዋርያት ዝገለጸትሉ ምስጢር ካብ 1ነሓሰ-16 ነሓሰ ምእመናን ብጾምን ብጸሎትን ተወሲኖምናይ ወዳ ምሕረት ናታ ኣማላድነት ይምህጸኑ። ናይቲ ሱባኤ ግዜ ምስተፈጸመ “ኣዴና ቅድስት ድንግል ማርያም ብሓቂ ተንሲኣ እያ” ኢሎም ብሓጎስ ነቲ ናይ ጾም ግዜ ይውድእዎ። ሞታ ኣዝዩ ዘደንቕ ምዃኑ ቅዱስ ያሬድ “ሞትሰ ለመዋቲ ይደሉ ሞታ ለማርያም የሐጽብ ለኲሉ፡ ሞት ንኹሉ ሰብ ዝግብኦ እዩ፡ ናይ ማርያም ሞት ግን ኣዝዩ ዘደንቕ እዩ” ክብል ገሊጽዎ እዩ።
ኣዴና ቅድስት ድንግል ማርያም ኣብዚ ምድሪ ሰለስተ ዓመት ምስ ስድርኣ፡ ዓሰርተ ክልተ ዓመት ኣብ ቤት መቕደስ፡ ትሽዓተ ወርሕን ሓሙሽተ መዓልትን ንጎይታ ጠኒሳቶ ከላ ሰላሳን ሰለስተን ዓመትን ሰለስተ ወርሕን ምስ ጎይታ ፡ ዓሰርተ ሓሙሽተ ዓመት ኣብ ቤት ዮሓንስ ወንጌላዊ ድሕሪ ምንባራ ኣብ ስሳን ኣርባዕተን(64) ዓመታ፡ ብዕለት ፳፩/21 ጥሪ ኣብ ከባቢ ፵፱/49 ዓመተ ምሕረት ዓሪፋ።
ብዛዕባ ዕረፍታን ትንሳኤኣን ከኣ ኣብ ቅዱስ መጽሓፍ ብምስጢር ተነጊሩ ኢዩ።እቲ ዝተነግረ ምስጢራዊ ቃል ክትርጎም ከሎ ብዛዕብኣ ከም ዝተነግረ ነስተውዕል።”ተንሥእ እግዚኦ ውስተ ዕረፍትከ ኣንተ ወታቦተ መቅደስከ/ ኦጎይታ ናብ ዕረፍትኻ ተንስእ ንስኻን ናይመ ቕደስካ ታቦትን “ይብል።(መዝ፻፴፪፡፰/132፡8)
ነቢይ ዳዊት ነዚ ቃል ትንቢት እዚ ዝተዛረበ ኦ ፈጣርየይ ንምእመናን ናብ እተዕርፈሉ ናብ መንግስተ ሰማያት ንናይ መቕድስካ ንድንግል ማርያም ሒዝካ ተንስእ ክብል ኢዩ።እዚከኣ ኣዴና ከም ትንሳኤ ወዳ ከም ዝተንስአት ዘመልክት ኢዩ።ታቦት ዝበላ ከኣ መሕደሪቱ ስለ ዝኾነት ኢዩ።
ጥበበኛ ሰሎሞን “ኣቲ ፍትውተይ ተንስኢ ጽብቕተየ ንዒ እንሆ ክረምቲ ሓሊፉ ዝናብ ዛርዩተ ወዲኡ። ዕንባባታት ኣብ ምድሪ ተራእየ ግዜ ዜማ በጽሐ። ድምጺ ባሬቶ ከኣ ኣብ ምድርና ተሰምዐ። በለስ ፍሬኡ ግጎብ ኮነ ተኽሊ ወይኒ ዓንቢቡስ መዓዝኡ የውጽእ ኣሎ። ኣቲ ፍትውተይ ተንስኢ ጽብቕተየ ንዒ”(መኃ ፪፡፲/2፡10)
ነታ ፈታዊቱ ጽብቕተየ ተንሥኢ ንዒ እንዳበለ ዝጸውዓ ኢየሱስ ክርስቶስ ኢዩ።ዝተጸውዐት ከኣ ቅድስት ድንግል ማርያም ኢያ።እንሆ ክረምቲ ሓሊፉ ብስደት፡ ብጽልኢ ኣይሁድ ፡ ብመከራን ስቕለትን ወዳ ስምዖን ኣብ ቤተ መቕደስ ከምዝተዛረቦ ልባ ብናይ ሓዘን ኲናት ዝተወግኣሉ ናይ መከራ እዋን/ክረምቲ/ ሓሊፉ ናይ ክርስቶስ ሕማሙ፡ ሞቱ፡ በጃ ምዃኑ ተፈጺሙ’ዩ። ዕንባታት ኣብ ምድሪ ተራእየ ማለት ድምጺ ሓዋርያት ኣብ ኩሉ ምድሪ በጺሑ ኢዩ ማለት ኢዩ። ነቢይ ዳዊት ናይ ሓዋርያት ድምጺ “ቃሎም’ውን ክሳዕ ወሰን ምድሪ ተሰዐ”(መዝ፲፱፡፬/19፡4) ዝበሎ ነዚ ኢዩ። ጎይታ’ውን ኣብ ወንጌል ዝነገሮም “ናብ ኩሉ ዓለም ኪዱ ንኹሉፍ ጥረት ከኣ ወንጌል ስበኹ” ዝብል ኢዩ ነይሩ።(ማር፲፮፡፲፭/16፡15) ናይ ዜማ ግዜ በጽሐ ዝበሎ ናይ ቀውዒ እዋን ኢዩ።”ለሴታት’ውን እኽሊ ይጉልበቡን ዕልል ይብሉን ይዝምሩን” ተባሂሉ ኢዩ (መዝ፷፭፡፲፫/65፡13)። እምበኣር እዋን ቀውዒ በጽሐ ዝተባህለ ቀውዒ እዋን ፍረ ብምዃኑ ክርስትና ኣፍርዩ ማለት ኢዩ። በለስ ፍረኡ ጎጎበ ማለት ከኣ ጽቡቕ ምግባር ዘይ ነበሮም ፍረ ዘየፍርዩ ዝነበሩ ጽቡቕ ስራሕ ምጅማሮም ዘርኢ ኢዩ። ኣብ መወዳእታ’ውን ተኽሊ ወይኒ ዓንቢቡስ መኣዝኡ የውጽእ ኣሎ ከም ዝተባህለ ኣብ መላእ ዓለም ዝርከቡ ኣብያተ ክርስቲያን ብሃይማኖት ክዕንብቡን ምዑዝ ዝኾነ ምግባር ከቕርቡ ድሕሪ ምጅማሮም ኣዴና ቅድስት ድንግል ማርያም ዓረፈት። ኣብ ቅድስት ኦርቶዶክስ ተዋህዶ ቤተ ክርስቲያና ከም ታሪኽ ዝንገር ናይ ቅድስት ድንግል ማርያም ዕረፍቲ ኣብ ዝኾነሉ ዕለት ሓዋርያት ንናይ ኣዴና ቅድስት ድንግል ማርያም ኣስከሬን ንኸዕርፉ ናብ ጌቴ ሰማኒ መካነ ዕረፍቲ ሒዞማ ክኸዱ ከለዉ ኣይሁድ ብኽፍኣት መንፈስ ተላዒሎም “ኣቐዲሙ ንወዳ ብሳልሳይ መዓልቲ ካብ ምዉታን ተንሲኡ በርብዓ መዓልቱ ናብ ሰማይ ዓረገ ዳሕራይ’ውን ነዛ ዓለም ንምሕላፍ ክመጽእ ኢዩ እናበሉ ብምምሃር ነቲ ህዝቢ ፈጺሞም ወሲደሞ ኢዮም። ሕጂ ከኣ ስቕ ኢልና እንተገደፍናያ ንዓኣ’ውን ከም ወዳ ተንሲኣ ዓሪጋ እናበሉ ብምምሃር ክህውኹናዶ ኣይኮኑን፧ ንዑተ ኣከቡ እሞ ብሓዊ ነቃጽላ” ኢሎም ተማኺሮም መጺኦም ኣብ መንጉኦም ታውፈንያ ዝተባህለ ኣይሁዳዊ ጎበዝ ተመሪጹ ከይዱ ናይ ኣዴና ኣስከሬን ዝተሰከመሉ ዓራት ሓዘ። ነቲ ዓራት ምስ ሓዘ ናይ እግዚኣብሔር መልኣኽ ብናይ ሓዊ ሰይፊ ንኽልቲኤን ኣእዳዉ ስለ ዝቖረጸን ምስቲ ዓራት ጠልጠል ኢለን ተረፋ። ይኹን እምበር ተውፋንያ ብዝፈጸሞ ድፍረት ናብኣ ስለ ዝተማሕጸነ ብሕቡእ ተኣምር ነተን ዝተቖርጻ ኣእዳዉ ከም ቀደመን ጌይራ ፈዊሳቶ ኢያ።
ሽዑ መልኣከ እግዚኣብሔር ንናይ ኣዴና ኣስከሬን ምስ ሓዋርያ ዮሓንስ ወሲዱ ኣብ ገነት ኣብ ትሕቲ ዕጸ ሕይወት ኣቐመጦ። ቅዱስ ዮሓንስ’ውን ድሕሪ ቅሩብ ግዜ ናብ ሓዋርያት ምስ ተመልሰ ናይ ኣዴና ኣስከሬን ኣብገነት ምህላዉ ነገሮም፡፡ ሓዋርያት’ውን ንናይ ኣዴና ኣስከሬን ረኺቦም ንምቕባር ካብ ዝነበሮም ድልየት ዝተላዕለ ባሕቲ ነሓሰ ሱባኤ ጀሚሮም ክጾሙን ክጽልዩን ድሕሪ ምቕናይ ኣብ መበል ዓሰርተ ኣርባዕተ መዓልቲ/መወዳእታ ካልኣይ ሱባኤ/ ጎይታና ንናይ ኣዴና ሓድሽ ኣስከሬን ገይሩ ስለ ዝሃበም ብዓቢ ዝማሬን ብውዳሴን ብጽኑዕ ምህልላን ወሲዶም ኣቐዲሙ ኣብ ዝተዳለወ መካነ ዕረፍቲ ኣብ ጌተኤሴማኒ ቀበርዋ።
ናይ ኣዴና ስነ ስርዓት ቀብሪ ኣብ ዝተፈጸመሉ እዋን ካብቶም ዓሰርተ ክልተ ሓዋርያት ሓደ ዝኾነ ቅዱስ ቶማስ ኣይነበረን እሞ ካብ ሃገረ ስብከቱ ብደመና ተጻዒኑ ናብ ኢየሩሳሌም ክመጽእ ከሎ ኣዴና ቅድስት ድንግል ማርያም ብዝተቐብረት ኣብ ሳልሳይ መዓልታ ከም ትንሳኤ ወዳ ተንሲኣ ክትዓርግ ከላ ረኸባ። በዚ ግዜ እዚ ትንሳኤኣ ካልኦት ሓዋርያት ርእዮም ንሱ ጥራይ ዝተረፈ መሲልዎ ተበሳጭዩ “ወፈቀደ ይደቅ እም ደበናሁ” ይብሎ ማለት ቅድም ናይ ወድኺ ትንሳኤ ሕጂ ከኣ ናትኪ ትንሳኤ ከይ ረኣኹ ተሪፈ ኢሉ ካብ ምሕዛኑ ዝተላዕለ ካብቲ ተጻዒንዎ ዝነበረ ደመና ክወድቕ ደለየ። በዚ ግዜ እዚ ኣዴና ብዘይካኡ ካልኦት ሓዋርያት ንትንሳኤኣ ከም ዘይረኣዩ ነጊራ ንቅዱስ ቶማስ ኣጸናኒዓቶ። ከይዱ እውን ንኣሕዋቱ ሓዋርያት እቲ ዝኾነ ኩሉ ክነግሮም ኣዚዛ፡ ንምልክት ምእንቲ ምስክር ክኾኖ መግነዛ ሂባቶ ፈጺማ ናብ ሰማይ ዓሪጋ ኢያ።
ቅዱስ ቶማስ’ውን ሓዋርያት ናብ ዘለውዎ ኢየሩሳሌም ምስ በጽሐ “ንኣዴና ቀቢርናያ ኢሎም ነገርዎ። ንሱ’ውን ፈሊጡ ነቲ ምስጢር ሓቢኡ “ሞት ብጥሪ ብነሃሰ ቀብሪ ከመይ ገይሩ ይኸውን” ንስኻ ብቐደሙ’ውን ንናይ ጎይታ ትንሳኤ ተጠራጢርካ ሕጂ እውን ኣይትኣምንን ኢኻ” ኢሎም ብቕዱስ ጴጥሮስ መሪሕነት ናብ መቓብር ኣዴና ሒዘምዎ ከዱ። ከርእይዎ መቓብር እንተኸፈቱ ናይ ኣዴና ሬሳ ሰኣንዎ በዚ ከኣ ሰንበዱ። በዚ ግዜ እዚ ድማ ቅዱስ ቶሞስ “ኣይትኣምኑን ኢኹም ኢለ ኢየ እምበር ኣዴናስ ተንሲኣ ዓሪጋ ኢያ ” ኢሉ ንዝኾነ ዘበለ ኩሉ ምስ ነገሮም ንመረጋገጺ ምልክት ንኽኸውን ንዝሃበቶ መግነዛ ኣርኣዮም ንበረኸት ንኽኸውን ከኣ ቆራሪጾም ተማቒሎም ነናብ ሃገረ ስብከቶም ከዱ። ኣብ ዓመቱ “ንትንሳኤኺ ቶማስ ርእዩ ንሕና ንምንታይ ይተርፈና ኣሎ ኢሎም” ባሕቲ ነሓሰ ሱባኤ ኣትዮም በቲ መወዳእታ ሱባኤ ዓሰርተ ሽዱስተ ነሓሰ ጎይታ ንዝለመንዎ ልመና ተቐቢሉ ንቅድስት ድንግል ማርያም መንበር፡ ንቅዱስ ጴጥሮስ ንፍቅ ካህን ፡ ንቅዱስ እስጢፋኖስ ገባሬ ሰናይ ዲያቆን ገይሩ ቀዲሱ ንኹሎም ድሕሪ ምቑራቡ ንናይ ኣዴና ዕርገት ንምርኣይ ኣብቅዒዎም ኢዩ።
ካብቲ ግዜ`ቲ ጀሚሩ ሓዋርያዊት ኦርቶዶክሳዊት ተዋህዶ ቤተ ክርስቲያና ስርዓት ሰሪዓ ካብተን ሸውዓተ ኣጽዋማት ከም ሓደ ጌይራ ነዚ ዓቢ ናይ በረኸትን ምስጢርን መግለጺ ዝኾነ ጾመ ፍልሰታ ትጸውም። ብጽኑዕ ንዝደልይዎ ዝወሃብን ንዝግብኦም’ውን ኣኺሉ ተሪፉ ዝወሃብ ጸጋን በረኸትን እግዚኣብሔር ንምርካብን፡ ሓዋርያት ንዝረኣይዎ ዘደንቕ ምስጢር ትንሳኤን ዕርገትን ኣዴና ንምርኣይን፡ ካብ ሓዋርያት በረኸት ንምስታፍን፡ ጎይታና “ደቂቅየ” ደቀይ ይብሎም ብዝነበሩ ሓዋርያት ኣብነት ህጻናትን መንእሰያትን፡ ኣወዳትን ኣዋልድን፡ ከምኡ’ውን ኣረጋውያንን፡ ናይ ጾም ፍልሰታ ምምጻእ ብናፍቖት እና ተጸበዩ በብዓመቱ ብጾምን ብጸሎትን የሕልፍዎ። ኣብዚ እዋን እዚ መዘከርታ ትንሳኤን ዕርገትን ኣዴና /ጾም ፍልሰታ/ ብዙሓት ካብ ቤቶም ተፈልዮም፡ ብሱባኤ ተወሲኖም፡ ዓራትን መንጸፍን ገዲፎም ኣብ መሬት ደቂሶም፡ ጥረምረን ማይን እና ጠዓሙ፡ ብጾምን ብጸሎትን ብምትጋህ ብዓቢ ተጋድሎ ክጸምዎ ይቕንዩ።
ብኣጠቓላሊ ኣብ ሰሙነ ፍልሰታ ኣብ ኦርቶዶክሳዊት ተዋህዶ ቤተ ክርስቲያን ዘሎ ኩነታት እቲ ህዝቢ ከኣ ንእሽቶ ዓቢይ ከይበለ ዘርእዮ ሃይማኖታዊ ንጥፈታት ናይ ኦርቶዶክሳዊት ተዋህዶ ቤተ ክርስቲያን ምእመናን ንኣዴና ዘለዎም ጽኑዕን ዓሚቑን ፍቕሪ ዘረጋግጽ ኢዩ።
(ወላዲት ኣምላኽ ኣብ መጽሓፍ ቅዱስ ካብ ዝብል መጽሓፍ ካብ ገጽ 150-156 ዝተወስደ ጽሑፍ)
ወስብሃት ለእግዚኣሔር
ወለወላዲቱ ድንግል
ወለመስቀሉ ክቡር
ኣሜን።


c: text/html

text:
ሎም-ዘበን መበል 70 ዓመት ምስረታ ሕቡራት ሃገራት ጥራሕ ኣይኮነን ዝዝከር፣ እንታይ ዳኣ ስለ ህዝቢ ዓለምን ፕላኔትናን ተባሂሉ ደረኽቲ ውሳነታት ዘሕለፍናላ ዓመት’ውን ስለዝኾነ’ዩ ይብሉ ኣቶ ኃይለማርያም።
ኢትዮጵያ ኣባል መስረቲ ሃገራት ሕቡራት ሃገራት ምኻና ዘኩርዕ’ዩ ዝበሉ ቀ/ሚ ኃይለማርያም፣ብስራሕቲ እቲ ናይ ሽዑ ሊግ ኦፍ ነሽንስ ሕጉስቲ’ኻ እንተዘይነበረት፣ ኢትዮጵያ ብዓለም-ለኻዊነት ትኣምንን ንመትከላት ሕቡራት ሃገራት ትድግፍን ሃገር’ያ ኢሎም።
ኣቃውማ ሕ/ሃ ብሓፈሻ ብፍላይ ኣቃውማ ቤት ምኽሪ ጸጥታ ንዓለም-ለኻዊ ኩነታት ብዘንጸባርቅ ኣገባብ ንክማዓራረ’ውን ጸዊዖም።
መራሒ ኡጋንዳ ፕረዚደንት ዩወሪ ሙሰቨኒ ብወገኖም ’70 ዓመታት ድሕሪ ምስረታ ሕ/ሃ፣ ንመሰረታዊ መትከላት ሕ/ሃ ብዝጻባእ መንገዲ ይራኣይ ዘሎ ዘይማዕርነት ኣብ ሞንጎ ኣባል ሃገራት ክትጻወሮ ዘይትኽእል’ዩ ኢሎም።
‘ስራሕቲ ዓለም-ለኸ ሰላምን ጸጥታን፣ ብጠንቂ’ቲ ኣብ ኣፍሪቃ ብፍላይ ድማ ኣብ ምብራቅ ኣጓኒፎም ዘለው ብድሆታት ኣብ ሓደጋ ይወድቅ ኣሎ’ ኢሎም ናይ ኬንያ ፕረዚደንት ኬንያታ።

robotstxt: allowed

filter: keep


text:
መንግስቲ እስራኤል ዘይሕጋውያን ዝበሎም ኤርትራውያን ዝርከብዎም ዜጋታት ዝተፈላለያ ሃገራት ናብ ካልእ ሃገር ንምስግጋር ዘኽእሎ ስምምዕ ከም ዝኸተመ ተገሊጹ።
መንግስቲ እስራኤል ነቶም ቅድሚ ነዊሕ ዓመታት ናብ’ታ ሃገር ኣትዮም፡ ኣብ ሽቕለት ተዋፊሮም ብረሃጾም ዝነብሩ ዘለው ስደተኛታት፡ ካብ ኣፍልጦ ንጉዳይ ስደተኛታት ዝምልከት ትካል ውድብ ሕቡራት ሃገራትን ሰናይ ፍቓድ እቶም ግዳይ ዝኾኑ ስደተኛታትን ናብ ካልእ ሃገር ከሰጋግሮም ዘኽሎ ስምምዕ ከም ዝገበረ ምንጭታት ድምጺ ሰላምን ደሞክራስን ኤርትራ ካብ ሃገረ እስራኤል ኣብ ዝሰደድዎ መልእኽቲ ኣረጋጊጾም።
እስራኤል ሃዮም ዝተባህለ ጋዜጣ፡ “ቀይሕ ካርድ ንዘይሕጋውያን” ብዝብል ኣርእስቲ ዘስፈሮ ጽሑፍ ብምጥቃስ፡ 15 ሽሕ ስደተኛታት ብዘይድሌቶም ናብ ኣስማተን ዘይጠቐሰን ሃገራት ኣፍሪቃ ከሰጋግሮም ቀዳማይ ሚኒስተር ናይታ ሃገር በንያሚን ናታን ያሁ፡ ስምምዕ ከም ዝኸተመን ኣረዲኦም።
ሓላፊ ቤት ማእሰርቲ ዒራዒሮን እሙን ኣገልጋሊ ኢሳያስን ከም ዝነበረ ዝተነግረሉ ለተናል ኮለኔል
ኢሳቕ ኣርኣያ (ወዲ-ሃኪም) ብሕማም ምኽንያት ከም ዝሞተ ተፈሊጡ።
መዋቲ ኮለኔል ኢሳቕ ኣርኣያ፡ ነቶም ብ2001 ኣብ ቀይዲ ዝኣተው ኣባላት ኣመራርሓ ግንባርን መንግስትን ዝነበሩን ካልኦትን ኣብ ምእሳር ልሉይ ተራ ከም ዝነበሮ፡ ኣብ ሱዳን ልዕሊ 6 ኣዋርሕ ሕክምናዊ ክንክን ተገይርሉ ክድሕን ብዘይ ምኽኣሉ ኣብ መበል 50 ዓመት ዕድሜኡ ከም ዝሞተ፡ ብ27 ጥቅምቲ 2017 ኣብ መርበብ ሓበሬታ ኣሰና ዝረኸብናዮ ዜና ኣረዲኡ።
እቲ ኣገልጋሊ ውልቀ መላኺ ኢሳያስ ዝነበረ፡ ለተናል ኮለኔል ኢሳቕ ኣርኣያ፡ ብሕዱር ሕማም ንነዊሕ ክሳቐ ምጽናሑ፡ ስራሑ ድማ ብካልእ ተተኪኡ ከም ዝነበረ፡ ኮይኑ ግን ብማዕዶ፡ ከም’ዚ ተባህለ ከምዚ ተሰርሐ እናበለ ናብ ኢሳያስ ክጽብጽብ ምጽንሑን ኣፍሊጣ
ኣኽባሪ ሕጊ ኢጣሊያ ኣብ ንግዲ ደቂ-ሰባት ተዋፊሩ ነይሩ ብዝብል ጥርጠራ ኣብ ኢጣሊያ ተቐይዱ ዘሎ ኤርትራዊ መድሃነ ተስፋ ማርያም በርሀ ናይ ዲ ኤን ኤ ምርመራ ከይገብር ከልኪልዎ።
ወዲ 29 ዓመት መድሃነ ተስፋ ማርያም በርሀ፡ ኣብ’ቲ ዝሓለፈ ዓመት፡ ብገበን ምስግጋር ሰባት ተጠርጢሩ ብፖሊስ ሱዳን ከም ዝተታሕዘ፡ ጓል 59 ዓመት ወላዲቱ ካብ ኤርትራ ናብ ኢጣሊያ ተጓዒዘን ወደን ምዃኑ ንምርግጋጽ ናይ ባህሪ ምርመራ ( ዲ ኤን ኤ) ከም ዝገበራ፡ ይኹን ግን ኣኽባሪ ሕጊ ከምዘይተቐበሎ ንማዕከን ዜና ጋርዲያን ብምጥቃስ ረድዮ ኤረና ብ27 ጥቅምቲ 2017 ሓቢራ።
እቲ መጋባእያ ብሮቡዕ 25 ጥቅምቲ 2017 ኣብ ከተማ ፓሌርሞ ከም ዝተኻየደ፡ ኣብ’ቲ መጋባእያ ብኣካል ዝተረኽባ ወላዲት፡ ኣነ ወደይ ካብ ዘይወዓሎ ክሲ ነጻ ንምውጻኡ’ዩ ርሑቕ ተጓዒዘ መጺአ፡ ይኹን ግን እቶም ሒዘሞ ዘለው ክቕበሉኒ ኣይከኣሉን ኣረጋጊጻ።
ኣብ ኢጣልያ፣ ብዘይሕጋዊ ምስግጋር ደቂ ሰብ ብዝልዓለ ዝህደን ዘሎ ወዲ 35 ዓመት መድሃኔ ይሕደጎ መርእድ፣ ኣብ ሱዳን ካብ ዝርከብ ኤምባሲ ኤርትራ፣ ብስም ሓዉ ናይ ኤርትራ ፓስፖርት ኣውጺኡ ናብ ዱባይ ከምዝመላለስ ነቲ ጉዳይ ብቐረባ ዝከታተልዎ ዘለዎ ወገናት ከም ዝሕብሩ ድማ ኣፍሊጣ።
ትሕተ ዕድመ ተመሃሮና ናብ ወተሃደራዊ መደበር ክኸዱ ኣይነፍቅድን ዝበሉ
ኣመሓደርቲ ቤትምህርቲ ሰሚርናዮ ኣስመራ ከም ዝተኣስሩ ተገሊጹ።
ኣመሓደርቲ ናይ’ቲ ኣብ ኣስመራ ብካቶሊካዊት ቤተክርስትያን ናይ ትመሓደር ቤት ትምህርቲ ሰሚናርዮ ዝኾኑ ዓጃኑ ዝዓዶም ኣባ ጵውሎስ ሃይለን ዓደብዑር ዝዓደን ሲስተር ትንሳኤን ኣብ ዝሓለፈ ሰሙን ብሓይልታት ጸጥታ ጉጅለ ህግደፍ ከም ዝተኣስሩ ናይ ቀረባ ምንጭታት ሓቢሮም።
እቶም ግዳይ ማእሰርትን ስቓይን ኮይኖም ዘለው ኣመሓደርቲ ናይ’ታ ቤተ-ክርስትያን፡ ክፍሊ ጸጥታ ጉጅለ ህግደፍ ነታ ቤት ትምህርቲ ብምዕጻው ነቶም ገና ትሕቲ ዕድመ ዘለው ተመሃሮ፡ ናብ ወተሃደራዊ መደበር ሳዋ ክወርዱ ንዝሃብዎ ትእዛዝ፡ ተመሃሮና ንሕና ምስ ሞትና ጥራሕ ትወስድዎም፡ ቤት ትምህርትና’ውን ኣይንዓጹን ብዝብል ብሰንጠቕ ስለ ዝተቓወምዎም እናዳፍኡ ወሲዶም ከም ዝዳጎንዎም ኣረዲኦም።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 30-10-2017


text:
ኣብ ፈስቲቫል 2017 ብተኽለ መለኪን ዝቐረበ መግለጺ መንእሰያት ቀደምን ሎምንTuesday, 29 August 2017 21:22 Written by ተኽለ መለኪን
መንእስይ ብሱሩ ሓደ ብውሱን ዕድመ ዝልለ ኣካል ናይ ዝኾነ ሕብረተሰብ ኮይኑ፤ ኣብ ብዙሓት ሕብረተሰባት ድማ ነዚ ናይ መንእሰይነት ደረጃ ብፍሉይ ኣገባብ ዘረጋግጹሉን ዕላዊ ዝገብሩሉን ዝተፈለላለዩ ልማዳት ከምዝነበሮምን ዘለዎምን ዝፍለጥ ኢዩ። ኣብ ሃገርና አርትራ ይኹን ካልእ ኣፍሪቃውያን ሃገራት፤ ንመንእሰይ ዝፍትኑን ዝብድሁን ንጥፈታት ድሕሪ ምክያድ ኢዮም ዘሕልፍዎ፥ መንእሰይውን ነዚ ምስ ዘይሓልፍ ኣብቲ ሕብረተሰብ ንሓዋሩ ክህልዎ ዝኽእል ኣሉታዊ ናይ ኣኽብሮትን ሚዛንን ሕጽረታት ስለዝርዳእ ንብድሆታት ብግቡእ ክፍጽም ከምዝጽዕር ኢዩ ዝኸውን። ወዲ ይኹን ጓል ድማ ነናቶም ብድሆታት ነይርዎም ኢዩ። ገለ ሕብረተሰባት ጌና ዝጥቀሙሉ ክህልዉ ዝኽእሉኳ እንተኾኑ፥ ኣብ ብዙሓት ሕብረተሰባት ምስ ምትእትታው ዘበናዊ ስልጣነ እናሃሰሰን እናተረፈን ከይዱ ኢዩ።
እዚ ማለት ግን ን ኣገዳስነትን ትርጉምን መንእሰይ ይቕይር ማለት ኣይኮነን። መንእሰይ ተካኢ መጻኢ ወለዶ ምኳኑ ባህርያዊ ሕጊ ስለዝኾነ፥ ሕብረተሰብ ኣብ መንእሰይ ክህልዎ ዝኽእል ኣትኩሮ እውን ከምኡ ዘይቕየር ኢዩ። መንእሰይ ድማ ተካኢ ናይ መጻኢ ወለዶ ጥራይ ዘይኮነ፥ ኣመሓያሽን ቀያርን ናይ ዝነበረን ክወራረስ ዝጸንሐን እውን ኢዩ፤ ከምቲ ናይ´ዚ ኣርእስቲዚ ተመራመርቲ ዝገልጽዎ እውን፥ ኣብ ሞንጎ መንእሰይን ኣውረስቶምን ኩሉ ጊዜ ግርጭት ዝሓዘለ ዝምድናታት´ውን ከምዝህሉ ኢዩ። መንእሰይ ዝቕይሮን ዘመሓየሾን ድማ፥ ንመጻኢ ወለዶ የመሓላልፎ´ሞ ባህልን ልማዳትን ናይ መጻኢ ወለዶ ይኸውን። እዚ ማለት ግን ኣብ ነፍሲ ወከፍ ወለዶ መንእሰይ ለውጢ ይርአ ማለት ኣይኮነን፥ ሕብረተሰባት ብዙሕ ከይቀየሩ ንነዊሕ ወለዶታት ክቕጽሉ ይኽእሉ ኢዮም፥ ከምኡውን ለውጥታት ብሰላሕታ ቀስ ኢሉ፤ ወይ ድማ ቅልጡፍን ርኡይን´ውን ክኸውን ይኽእል።
መንእሰይ ኤርትራ፤
መንእሰይ ኣብ ታሪኽ ናይዘን ሎሚ ንኤርትራ ኣቒመን ዝርከባ ኣካላት ሕብረተሰብና፤ ኣብ ብዙሕ ሸነኻቱ ተመሳሳልነት ዝሓዘለ ከምዝነበረ፤ ደረጃ ምዕባለታቶምን፥ ስርዓት ስድራበታቶምን፥ ምስ ከባቢኦም ዝነበሮም ዝምድናታትን ገለ ካብ ክጥቀሱ ዝኽእሉ መበገሲታትን ምኽን ያታት ክንወስድ ንኽእል። ብፍላይ ኣብቲ ጥልያን ዝኣተወሉ እዋናትን ቅድሚኡን ዝነበረ ኩነታት፥ መንእሰይ ኣብ ማእቶት (ሕርሻን፥ ምእላይ ከብትን ምግፋፍ ዓሳን ወዘተ) ቀንዲ ተዋስኣይ ስድራበት እኳ እንተነበረ፤ ኣብ ንሕብረተሰቡን ዶባት ብሔሩን ምክልኻልን ንወረርቲ ኣብ ምምካትን ክህልዎ ዝኽእል ዝነበረ ኣገዳሲ ግደ እውን ክዝከር ዝግብኦ ኢዩ። ጥልያን ናብ አርትራ ብዘይ ብዙሕ ጸገማት ንክኣቱ ካብ ዝሓገዝዎ ምኽኛታት ሓደ´ውን፥ ህዝቢ ናይ ሎሚ ኤርትራ ብሰንኪ ናይ ጎረባብቲ ተደጋጋሚ ወረራታትን መጥቃዕትታትን ፥ ኣዝዩ ተዳኺሙን ደኽዩን ኣብ ውሽጢ ሃገሩ ተሰዲዱን ብምንባሩ፤ ንጥልያን ከም መድሕን ጌሩ´ውን ስለዝወሶዶ ኢዩ ነይሩ። ኣብ ከምዚ ዝበለ ኩነታት ኣብ ልዕሊ´ቲ ንመላእ ሕብረተሰብ ዘጋጥሞ ዝነበረ ሓሳር፥ መንእሰይ´ውን ከም ርእሰ-ኲናት ብቐዳምነት ዝጥቃዕን ዝበርስን ከምዝነበረ ምግማት ከቢድ ኣይኮነን።
ጥልያን ምስ ኣተወ ንመንእሰይ ዝማርኽ ትሕዝቶታት ኣተኣታተወ፤ ርእሰማላዊ ዘበናዊ በት ዕዮታትን ኣገባብ ሕርሻታትን ምትእትታው ጥራይ ዘይኮነስ፤ ንሰራሕተይናታት መሃያ (ደሞዝ) ክኸፍል ጀመረ፥ እዚ ንብዙሓት መንእሰያት ማረኸ። ጥልያን ንዝነበረ ናይ ወረራ ሕልምታቱ ንክሳኻዓሉ ወተሃደራት ምኽታብ ምስጀመረ እውን፥ ኣብ ልዕሊ´ቲ ብመሃያ ምስርሑ፥ ብረት ምሓዝ ከምዝማረኾን ብብዝሒ ድማ ከም እተኸትበን ዝፍለጥ ኢዩ። መንእሰይ ኤርትራ ናይ´ቲ እዋንቲ እምበኣርከስ፤ ብሓደ ሸነኽ ኣብ ዘበናዊ ናይ ስራሕ ማዕከናት ክሳተፍ እንሎ፤ ብካልእ ሸነኽ ድማ መሳርሒ ባዕድነት ኮይኑ ኣብ ፈቐዶ ሃገራት ኣብ ውግኣት ክጠፍእን ክስንክልን ኢዩ ኮይኑ። ኣብ ጊዜ ጥልያን መንእሰይ ኣብ ትምህርቲ ኣይተጠቕመን፤ ብዘይካ´ቶም ምእንቲ ኣብ ገለ ንኡስ ስራሓት ከገልግልዎ ክሳብ ራብዓይ ክፍሊ ዝመሃሮም፥ መንእሰይ ብሓፈሻ ብትምህርቲ ኣይተዓደለን። ከምዚ ስለዝኾነ ድማ ኣብ ልዕል ዝበለ ፖሊቲካዊ ኣተሓሳስባን ደረጃን ናይ ምብጻሕ ዕድል ኣይተኸፍተሉን፥ እዚ ድማ ናይ ገዛእቲ ሜላ ኢዩ ነይሩ።
ድሕሪ ጥልያን ምውጽኡን እንግሊዝ ምእታዉን ዝተራእየ: ቅልውላዋት ፖሊቲካ ኢዩ ነይሩ። ኣብዚ እዋንዚ ኢዩ ናይ መንእሰይ ግደ ኣብ ፖሊቲካ ዝተራእየ። ብሰንኪ ናይ ገዛእቲ መላታትን ትሑት ናይ ትምህርቲ ደረጃታትን ድማ፥ መንእሰይ ኤርትራ ኣብ ዘደናግር ፖሊቲካዊ ሃዋህው ኣተወ፥ ናብቲ ዝተፈላለየ ናይ ሃገር መጻኢ ዕድል ንምውሳን ዝግበር ዝነበረ ምክፍፋላት´ውን ተኸፋፈለ። ወላኳ መብዛሕትኡ መንእሰይ ንናጽነት ሃገሩ ደው ከምዝበለ ርዱእ አንተኾነ፤ ከምሰቡ ብሰንኪቲ ኣደናጋሪ ኢድ ኣእታውነት ኢትዮጵያን ሜላታት ሓያላን ሃገራትን ኣብ ወጽመዳት ዝኣተወ´ውን ውሑድ ኣይነበረን።
ኣብ ጊዜ ጥልያን ናይ ምስራሕን ምግልጋልን ዕማም ዝሰፈኖ ናብራ ዘካይድ ዝነበረ መንእሰይ ይመስል ክበሃል ይከኣል። ኣብ ጊዜ እንግሊዝ ዝነበረ መንእሰይ ግን ብዙሕ ናይ ፖሊቲካ ጸዋታታትን ሸርሕታትን ተንኮላትን እናተዓዘበን፥ ብኡ´ውን እንዳተጸልወን ዝሓለፈ ብምንባሩ፥ ዝፈልጦ ትርጉም ፖሊቲካ´ውን ንሱ ዝኾነ ይመስል። ኣብ ሃገርና ´እንግሊዝ` ማለት፥ ልቡ ዘይርከብ ተንኮለኛ ወይ ጎራሕ ከስምዕ ይኽእል። ምሕደራን ፖሊቲካዊ ስነኣእምሮን እንግሊዝ ኣብቲ ዝነበረ ወለዶታት ኣሰራቱ ከይገደፈ ኣይተረፈን። ንህዝቢ በቢቅኒቱ ምዝማርን ምስ ካልኦት ኣነጻጺርካ ፍሉይነቱ ኣጋኒንካ ከይሓብር ምግባርን ገለ ካብ ናይ መለኽቲ መራሕትን ጥበባት ፖለቲካ ገዝእትን ኢዩ፤ ብግሁድ ድማ ኣብ ጊዜ እንግሊዝን ጥልያንን ደሓር ´ውን ኢትዮጵያን ብግሁድ ዝተራእየ ኢዩ።
እምበኣርከስ መንእሰይ ኤርትራ ኣብ ከምዚ ዘደናግርን ርጉእ ዘይኮነ ኩነታትን እንከሎ ኢዩ ናብ ፈደራስዮን ኣትዩ። እቲ ንፈደራስዮን ዘይድግፍ ዝነበረን፥ ድሒሩ ንኩሉ ተንኮላት ዘስተብሃለን መንእሰይ ድማ ከሎገና ኣብ ጊዜ ፈደራስዮን ንናጽነቱ ናይ ቃልሲ ባይታ ከንጽፍ ተቓለሰ፥ ናህርን ዕዙዝ ድልየትን ወሳንነትን ዝነበሮ፥ ናይ ጸላኢ ዕብየትን ተንኮላትን ከይኣገሞ ንቕድሚት መሪ ሹ ኢዩ ናብ ብረታዊ ቃልሲ ዘምርሐ። ምስትብሃል ዘድልዮ፥ ማናልባሽውን መጽናዕቲ ክግበረሉ ዝግብኦ ኢለ ዝኣምነሉ፥ እቲ ብግሆኡ ንናጽነት ኤርትራ ዝተበገሰን መሰረት ዘንብረን ወለዶታት፤ ሕውስዋስ ናይ´ዚ ኣብ ላዕሊ ዝተጠቕሰ ዘበናትን ወለዶታትን ምንባሩ ኢዩ። ኣብ ጉዕዞ ሰውራ ክርከብ ንዝጸንሐን ጌና´ውን ዘሎን ጽቡቑን ሕማቑን፤ ምናልባሽ ካብቲ ዝተፈላለየ ተረድኦ ፖለቲካን ምሕደራ ሃገርን ከምኡውን ግደ ውልቀ ዜጋን ዝመንጨወ ከይከውን ምምርማር ዘድልዮ ኮይኑ ይስመዓኒ። ውድድር እንዳታትን ሕነ ምፍዳይን፤ ኣብ ውሽጢ ሃገር መን ከማይ ዝብል ስምዒታት፤ ኣብ ንሕድሕድካ ምጥርጣር፥ ኣብ ስልጣን ተጎዝጒዝካን መሳርሒ ዀንካ ኣብ መጥቃዕቲ ንጹሃት ምውዓል፤ ስልጣን ዝሓዘ ፈላጽን ቆራጽን (ዝድላዩ ዝገብረሉ) ምዃንን ብኸምኡ ምርዳእን፤ ሰብ ምስ ሰብ ምግጫው ከም ብልሓትን መንፍዓትን ምቑጻርን፤ ኣብ ክንዲ ኣብ ህዝብኻ ኣብ ወገንካ ኣሚንካ ናይ ምምራሕ ቦታኻ ንምርግጋጽ ምቅላስን ወዘተ…. እቲ ሓሓሊፉ ዝርኤን ጸገም ኮይኑ ዝጸንሐን ዘሎን ኮይኑ ይስምዓኒ። ኣብ ታሪኽ ሰውራና መብዝሕትኡ ንሰላምን ዕርቅን ሓቢርካ ብማዕርነት ምስራሕን ዝተማጎቱን ዝተቓለሱን ከም ዝነበሩን ዘለዉን ታሪኽ ዝምስክሮ ኢዩ፤ ብዙሓት ህይወቶም ከፊሎምሉ ኢዮም፥ ገለ ድማ ኣብ ማእሰርቲ ወይ ኣብ ፈቐዶ ሃገራት ስደተኛታት ኮይኖም ይነብሩ ከምዘለዉ ኩሉ ዝፈልጦ ኢዩ።
ትምህርቲን ኣገዳስነቱን ኣብ ኤርትራዊ ሕብረተሰብ እናዓዘዘ ከደ። ካብቲ ናይ ጥልያን ራብዓይ ክፍሊ ዝዶቡ፤ ድሒሩ እውን ናይ እንግሊዝ ኣብ ሻሙናይ ክፍሊ ወዲእካ መምህር ምኳንን፥ ኣብ በት ጽሕፈታት ብምስራሕ ዝሓሸን ክብሪ ዘለዎ ናብራ ምክያድን ንስድራበታት ደቆም ንከምህሩ ኣተባብዖም። እቲ ብሚስዮናውያንን ብእስልምናን ዝወሃብ ዝነበረ ትምህርትታት እውን ኣብ ሕብረተሰብ ተዋሳእትን ርኡያት ዝኾኑ ባእታታት ኣብ ምፍራይ ግደታቱ ነይርዎ ኢዩ። ከም ውጽኢት ናይዚ ግዱስነት´ዚ ድማ፥ ኢትዮጱያ ንኤርትራ ኣካላ ኣብ ዝገበረትሉ እዋን፥ ኤርትራውያን ክሳብ ናይ ዩኒቨርሲቲ ደረጃ ክመሃሩ ብዝነበረ ዕድላት፥ ብቁጽሪ ብዙሓት ዝኾኑ ናብ ኢትዮጵያ ንላዕለዋይ ትምህርቲን ካልእ ናይ ሞያ ትምህርትታትን ክመሃሩ ምኻዶም ጥራይ ዘይኮነ፥ መብዝሕትኦም ብዝነኣድ ፍልጠትን ውጽኢትን ይውድኡ ከምዝነበሩ ኢዩ ዝዝረብ። ኣብ ጊዜ ንጉስ ሃይለስላሴ፤ ኣብ ዩኒቨርሲቲ ካብ ዝኣትዉ ተመሃሮ፥ ብኣውራጃታት እሞ ብሚእታዊት (%) ምስ ተራእየ፤ ኤሪትራውያን ካብ እጃሞም ንላዕሊ ይሳተፉ ምንባሮም ተበጺሑስ ሓዲስ ሕጊ ከምዝወጸ ይፍለጥ። እቲ ሕጊ ድማ ካብ ነፍሲ ወከፍ ኣውራጃ ዝተወሰኑ ተመሃሮ ምቕባል ዝብልኳ እንተነበረ፥ ካብተን ካልኦት ኣውራጃታት ሓሊፎም ዝመጹ ብዙሓት ኤሪትራውያን ስለዝነበሩ ከምቲ ዝተደልየ ኣይተዓወተን። ኤሪትራውያን መንእሰያት ኣብ ስርሖምን ትግሃቶምን ኣድኖቖት ዘትረፉ ኢዮም ነይሮም። ብካልእ ሸነኽ ድማ ብፍላይ ካብ መታሕታዊ ክፋል ኤርትራ ንሱዳን ደቆም እናለኣኹ ዘምሃሩ ብዙሓት ኢዮም፥ ገለ ካብኣቶምውን ናብ ካልኦት ሃገራት ኣዕራብ ከይዶም ላዕለዋይ ትምህርትታቶም ዘካየዱ ነይሮም፥ ካብኣታቶም ድማ ውሩያት ተቓለስቲን ጀመርቲ ውድባትን ይርከብዎም።
ኢትዮጵያ ንኤርትራ ወሪራ ኣብ ዝሓዘትሉ እዋን ዝነበረ ናይ መንእሰይ ፖሊቲካዊ ብቕዓት ብሓፈሽኡ፤ ኣብ ፖሊቲካዊ ናጽነት ዘተኮረ ክኸውን እንከሎ፤ ድሕሪ መፋርቕ ሱሳታት ግን ኣብ ኢትዮጵያ ሓዲሽ ኣብ ደሳውነት (ዴስንት) ዝተሞርኮሰ ፍልስፍና ኣብ መላእ መንእሰያት (ብፍላይውን ተመሃሮ) ኢትዮጵያ ገነነ። እዚ ምንቅስቓዚ ካብ ኩሉ ቅድሚኡ ዝነበረ ዝፈልዮ እንተሎ፥ ኣብ ክቱር ዝኾነ ምሉእ ሓልዮት ህዝቢ ዘድሃበ ምንባሩ ኢዩ ነይሩ። ተግባርውነቱ ብዘየገድስ፥ ኣብ ኣተሓሳስባ መንእሰይ ፍሉይ ኣረኣእያ ኣብ ልዕሊ ህዝቢ ከምዝህልዎ ገበሮ፤ ኣብ ልዕሊ´ዚ ድማ ንህዝቢ ንምዕዋት ዘድሊ ሕሉፍ ተወፋይነትን መብጽዓታዊ ግደታን ኣብ ሓንጎል መንእሰያት ኣሕደረ። ጽልዋታቱ ውን ናብ መንእሰያት ኤርትራ ኣሕደረ። መንእሰያት (ተመሃሮ ዩኒቨርሲቲ ኣዲስ ኣበባ) ኣብ ዕላዊ ማሕበሮም: ኣህዛብ ኢትዮጵያ (እንኮላይ ኤርትራ) ዕድላተን ባዕላተን ክ ውስና መሰል ክህልወን ከምዝግባእ ኣስፊሮም ነበሩ። እዚ መንፈስን ኣተሓሳስባን ንመንእሰይ አርትራን ሰውርኡን ዓቢ ድጋፈሕልና ኢዩ ነይሩ። ኤሪትራዊ መንእሰይውን ናብ ሰውርኡ ብዝለዓለ ንክሳተፍ ኣዝዩ ሓጊዙ ኢዩ ክበሃል ይከኣል። ኣብቲ እዋናት´ቲ ብዙሓት ናብ ብረታዊ ቃልሲ ዝተሳተፉ ተመሃሮ ነዚ ናይ ህዝቢ ሓልዮት ኣብ ግምት ዘእተዉን ውዒሉ ሓዲሩ ንህዝቢ ዝሓልን ዘማዕብልን ህዝባዊ ስልጣን ዘረጋግጽን ስርዓት ንክፍጠር ከምዝኾነ ምግማቱ ኣይጽግምን፤ ኮይኑ ግን ኩላቶም በጃ ህዝቢ ብመላኺ መራሒ ተኣርዮም ጠፍኡ ፤ስዉኣት ህዝቢ ኤርትራ ድማ ኢዮም። ድሒሩ ኣብ ክፍላ ሰብዓታት ዝተሳተፈ ብኣሽሓት ዝቑጸር መንእሰይውን እንተኾነ፤ ንህዝቢ ቀዳምነት ሂቡ ህይወቱ ክውፊ ዝወጸ ኢዩ።
ሎሚ ኣብ ኢትዮጵያ ይኹን ኣብ አርትራ ነቲ ኣብ ስሳታትን ሰብዓታትን ዝነበረ መሰታ ዘይርከቦ ህዝባዊ ሓልዮት ዝነበሮ ኣተሓሳስባን ስነምግባርን ክወዳደር ዝኽእል የለን ምባል ይከኣል። ንሓንሳብ ዝተራእየን ምናልባሽ´ውን ዘይድገምን ክኸውን ይኽእል ይኸውን።
ሰውራ ኤርትራ ኩሉ ደረጃ ወለዶታትን ኩሉ ጾታታትን ዝተሳተፈሉ ሓያል ህዝባዊ ደገፍ ዘረጋገጸ ምኳኑ ምስኩር ኢዩ። ኮይኑ ግን ኣስተብህሎ ክግበረሉ ዝግብኦ እቲ ዝበዝሐ ንጡፍ ኣባል ናይቲ ብረታዊ ቃልሲ፥ መንእሰያት ደቂ ተባዕትዮን ደቂ ኣንስትዮን ምንባሩ ኢዩ።
እዚ መንእሰይ ክቃለስ እንከሎውን ነታ ጽባሕ ንሱ ብሰላም ዝነብረላ፥ ቅኑዕ ኣመራርሓ መስሪቱ ዝመርሓላን ዝምርሓላን፥ ዝኾርዓላን ህዝቡ ዘቕስነላን ወዘተ መጻኢት ናጻ ኤርትራ ኢዩ ነይሩ።
መንእሰይ ኤርትራ ንናጽነቱ ብምሉእ ሓድነት ኣብ ሪፈርንዱም ኣድሚጹ ጥራይ ዘይኮነ፥ ብሓጎስን ብበዓላትን ክብርን ድማ ኢዩ ድልየቱን መርገጹን ዝገለጸ።
ድሕሪ ናጽነት ኤርትራ ግን እዚ ሕልሚ´ዚ ኣይተማልአን ጥራይ ዘይኮነስ፥ እቶም ዝተቓለሱላ ግደ ከምዘይህልዎምን፥ ኣብ ፈቐዶ ኣድላይነት ዘይነበሮ ውግኣት ክጠፍኡን፥ ዝተረፉ ብማእሰርትን መቕተልትን ተወጊኖም ብሓዲሽ´ሞ ታሪኽ ሰውርኡ ዘየለለየ ወለዶ ተተኪኦም ኣለዉ። ንመንእሰይ ዘጋጠሞን ዘጋጥሞ ዘሎን፥
ኣብ ጊዜ ናጽነት ዝነበረ መንእሰይ ሕሉፍ ዝኾነ ታሕጓስን ኩርዓትን ዝተሰምዖ፤ ከም ምስጋና ናይቶም ናጽነት ዘምጽኡን ስለናጽነት ዝተሰውኡን ዝሰንከሉን ኣብ ዝኾነ ንጥፈታት ህንጸት ሃገር ክሳተፍን ግደኡ ከበርክትን ህንጡይ ዝነበረ እዩ ነይሩ። እዚ ሓይሊ መንእሰይዚ ድማ ንሃገርና ኤርትራ ንቕድሚት ንከተምርሕ ዘኽእላ ትሑዝ ሓይሊ ምንባሩ ርዱእ ኳ እንተነበረ፥ ጊዝያዊ መንግስቲ ኤርትራ ግን ነዚ ህንጡይ ድልየት መንእሰይ ከም ሓገዝ ዘይኮነስ ከም ዘስግእ ጌሩ ዝረኣዮ ስለዝኾነ፥ ኣብ ፈቐዶ በረኻታት ፋሕ ኣቢሉ መንእሰይ ናይ ትምህርቱን ናይ ንእስነቱን ዘበን ከምዝሓልፎ ክገብር ኢዩ ዝተራእየን ዘሎን። መንእሰይ ኤርትራ፤ ነቲ ንዓኡ ጥራይ ዝምልከት ዝነበረ ብሃገራዊ ኣገልግሎት ዝፍለጥ ኣዋጅ ምስተኣወጀ፥ ብሃረርታን ምሉእ ድልየትን ኢዩ ተቐቢልዎ። እናዘመረን እናጨርሐን ግዲኡ ንከበርክት ድማ ይወፍር ነበረ። ኮይኑ ግን ዕላማ መራሕቲ ህግድፍ ከምቲ ሓሳብ መንእሰያት ዘይኮነ፥ ንመንእሰይ ፈጺምካ ካብ ከባቢ ቦታ መርሕነት ንምርሓቑን ተቓዊሙ ኣብ ዘየራኽበሎም ቦታ ንምርሓቑን፥ ምድንቋሩን፥ ከምቲ ዝደልይዎ ምግርዑን ብምንባሩ፥ ኣገልግሎት ናይ ጊዜ ገደብ ዘይብሉ ኮነ፥ ብንእስነቱ ንኣገልግሎት ዝወጸ መንእሰይ ድማ ኣይ ካብ ትምህርቲ ኣይ ካብ ስርሕ ኣይ ካብ ሓዳር ሞንጎ ሞንጎ ኮይኑ ክተርፍ ኮነ። እዚ ድማ ኣብ ውሽጢ ነፍሲወከፍ መንእሰይ ጽልኢ ናይ ኩነታቱ ከሕድርን ሃገር ገዲፉ ክርሕቅን ይገብሮ ንርኢ ኣለና። መንእሰያት ኣብ ትሕቲ ጨካናት ኣካየድትን መሪር ናይ ናብራ ኩነታትን ካብ ስድራበታቶም ተፈልዮም ሓላይ ዘይብሎም ከርተት ክብሉ ይነብሩ ኣለዉ።
ነቲ ናይ ኣገልግሎቶም ጊዜ ንምንዋሕን ዘየቋርጽ ቀጻልነት ንምርግጋጽንድ ድማ ምስ ጎረባብቲ ግጭታት ብምፍጣር፥ ንህዝቢ ብፍላይ ድማ ንመንእሰያት ንሃገሮም ንክከላኸሉ ዘገድድ ሕልና ከምዝገዝኦም ገይርዎም ይርከብ። መንግስቲ ህግድፍ ነቲ ኣብ ፈቐዶ ጎረባብቲ ሃገራት ዝውልዖ ዝነበረ ውግኣት፥ ንመንእሰይ፤ ንዝነበሮ ሕሉፍ ሃገራዊ ፍቕርን ሓላፍነትን መዝሚዙ፥ ኣብ ፈቐዶ ውግኣት ከጥፍኦን ከሰንክሎን፥ ሓላው ዶብ ጌሩ ካብ ማእከል ከርሕቖን ብምግባር መደባቱ ኣዓዊቱ ኢዩ፤ እንሆ ድማ ዕድመ መንግስቱ ካብ ግቡእ ንላዕሊ ነዊሑሉ ኣሎ። ንመንእሰይ ግን እዚ´ውን መሪርዎን ኣድኪምዎን፥ ጠንጢንዎ ድማ ናብ ጎርባብቲ ሃገራት ክስደድን ብኡውን ኣብ ዓለም ፋሕ ክብል ኮይኑ ኣሎ። እዚ ሓድሽ ወለዶ ድማ ኣብ ሰዓት ናጽነትን ሓጎስን ዝተወልደ፥ ምእዙዝን ኣገልጋሊን ናይቶም ናጽነት ኣምጺእናልካ ብምባል ጸብለል ዝብልዎ ኮይኑ ርእሱ ኣድኒኑ ክኸይድን ንከይብዳህ ዝተዳህለን ውጹዕ ወለዶ ኢዩ። ኩሉ ዝፈልጦን ዝተማህሮን ታሪኽ ንሓቅታት ዘገለለን ኣብ ኣምባገነንነት ናይቶም ዝመርሕዎ ዘለዉ ዘተኮረ ብምኳኑ ኣዝዩ ዝተሃስየ ወለዶ ኢዩ። ኮይኑ ግን ናጽነቱ ተጋሂሱ ዳርጋ ጊላ ኮይኑ ህይወቱ የሕርር ምህላዉ ዘይርድኦ ኣይኮነን፤ ውጽኢቱ ድማ እነሆ እዚ ንዓመታት ክኸይድ ዝጸንሐን ዘሎን መሪርን ሓደገኛን ጉዕዞ ስደት ኢዩ።
ኣብ ሰራዊት ይኹን ኣብ በት ትምህርትታት ዝነበሩ መንእሰያት፤ ኣብቲ ደድሕሪ ናጽነት ዝነበረ እዋናት ነቲ ስርዓት ክብድህዎ ከምዝጀመሩ ዝዝከር ኢዩ። እቲ ናይ ኣካለ ስንኩላት ተጋደልቲ ፈተነን ምንቅስቓስ ሰራዊትን ከምኡውን ናይ ተመሃሮ ጠላባትን እምቢታን ካብተን ኣዝየን ጎሊሐን ዝዝከራ ኢየን። ኩሉ ግን ብዘይምሕርን ዝኾነ ይኹን ሓልዮት ብዘይብሉ መገዲ ኢዩ ተደምዲሙ፥ ዝቕተል ተቐቲሉ ዝእሰር´ውን ተኣሲሩ። ሽሕ´ኳ ናይ ጉጅለ 13ን ጉጅለ 15ን ፈተነታት እንተሰዓበ፤ ንሳተን እውን በቲ እቲ ስርዓትዝጥዕሞ ኢየን ዝተደምደማ፤ ማእሰርትን መቕተልትን!!
ብዙሓት ካብ ውሽጢ ሃገርን፥ ካብ ግዳም ዝመጹን ኤሪትራውያን፥ ኣብ ምምስራት ዲሞክራስያዊትን ምዕብልትን ሃገር ክሳተፉ በቢ ፍልጠታቶምን ሞያታቶምን ፈቲኖም ኢዮም፤ ኮይኑ ግን በዓል ገንዘብ ገንዘቡ ኣጥፊኡ፥ በዓል ሞያ ተዓጊቱ፥ ኣብ ፖለቲካ ፍልይ ዝበለ ርእይቶ ዝነበሮ ድማ ወይ ተኣሲሩ ወይ ህይወቱ ከፊሉ ኢዩ። ብዙሓት ንአርትራ ዓቢ እጃም ከበርክቱ ዝኽእሉ ዝነበሩ ድማ ኢዮም ኣሰር ዘይብሎም ጠፊኦም ዘለዉ።
ስደተኛ ኤሪትራዊ መንእሰይ ካብ ሃገሩ ንክርሕቕን ብዘስካሕክሕ መገድታትን ኣገባባትን ናብ ዓለም ፋሕ ንክብል ዝገብሮ ዘሎ፤ መንቀሊኡ እቲ ክፋእ መንግስቲ ህግድፍን ጨካንን ጸረ ህዝቢ ዝኾነ ኣመሓድራኡን ኢዩ። ”ኣብዚ ሞት ኣብቲ ሞት” ብምባል፥ ዓይኒ የብለይ ኢሉ ብሰሃራን ቀላያትን፥ ከም ከብትን ኣቕሑትን እናተሸጠን እናተለወጠን ዘይተኣደነ ገንዘብ እናኸፈለን ዝስደድ ዘሎ።
ኣብ ጉዕዞ ዝጠፍኡን፥ ኣካላቶም ተጓሕጊሑ ኣብ ፈቐዶኡ ዝተረፉን፤ ብመግረፍትን ብሓውን ዝሰንበሩን ዝሞቱን፥ ዝተዓመጻን ቆልዑ ዓመጽተን ዝሓቖፋን ኣሓትና ኤሪትራውያን ወዘተ… ክንዝክር ከለና፥ መንግስቲ ህግድፍ ንመንእሰይ ኤርትራ ጥራይ ዘይኮነስ፤ ነቲ ብታሪኹን ብመንነቱን ንዝምልከት ብኩርእዓትን ትብዓትን ዝልለ ዝነበረ ህዝቢ ኤርትራ ከይተረፈ ሃስይዎን ደቊስዎን ኢዩ እንተተባህለ ካብ ሓቂ ዝረሓቐ ኣይኮነን።
-ኣብ ውግእ ዝጠፍኡ፥ ብፍላይ ናይ ባድመ ስዉኣት
-ዶብ ቅድሚ ምስጋሮም ብሰራዊት ህግድፍ ዝተቐትሉ ምንእሰያት
-ኣብ ፈቐዶ ጎረባብቲ ሃገራት ከም ስደተኛታት ዘሕልፎ ዘሎ ክፉእ ናብራ
-ንኣውሮጳ ገጹ ክጎዓዝ ዘጋጥሞ ዘሎ ኣስካሕካሒ ጸገማት (መግረፍቲ፥ ጥሜት፥ ናይ ኣካላት ምሻጥ ንግዲ፥
ከም ከብቲ ኣብ መጎዓዝያታት ተኣኲቱ ዝጸዓነሉ፥ ዘይተኣደነ ገንዘብ ዝጥለበሉ፥ ኣብ ባሕሪ ክሰግር
ዝጠፍኣሉ ዘስካሕክሕ ታሪኻት፥
-ኣብ ኣውሮጳውን እንተኾነ ክሳብ ቀሲኑ ክነብር ዝጅምር ዘሕልፎ ሰንፈላላት
ነዚ ኩሉ እሞ ብሰንኪ ምልካዊ ስርዓት ዘጋጠሞ ሓሊፉ ከብቅዕ፥ ተመሊሱ ኣገልጋሊ ምልካዊ ስርዓት ንክኸውን ዘጋጥሞ ብድሆታትን ፈተነታትን እውን ሓደ ካብቲ ክዝከር ዝግብኦ ኣጋጣሚታት ምዃኑ ክጥቀስ ኣገዳስነት ዘለዎ ኢዩ።
ነዚ ኩሉ ኣብ ግምት ምስ እነእቱ፥ ናይ ሎሚ መንእሰይ ኤርትራ ኣብ ስደት መጺኡ ንዝረኽቦም ኤሪትራውያን ከምቶም ዝገደፎም ከምዘይኮኑ ከለሊን ክዕዘብን ጊዜ እንተወሰደሉ ዘገርም ክኸውን ኣይግባእን።ዝረኣዮን ዘስተብሃሎን ዝዓበየሉን ትርጉም መንግስትን ተግባራት ሓለፍትን፤ ከምኡ´ውን ተማእዛዚ ክኸውን ዝተቐሰበ ህዝብን ስለዝኾነ፤ ካብ ሃገሩ ምስ ወጸ ዘርእዮ ባህርያት ፍልይ ዝበለ እንተኾነ ከገርም የብሉን።
መጀመርያ ታሪኽ ክፈልጥን ነቲ ኣብ ልዕሊኡ ዝተኻየደ ግፍዕታት ፖለቲካዊ መንቀሊኡን ትርጉሙን ክበርሃሉ ይግባእ፤ ነዚ ምስ ተረድአ ድማ ነቲ ባዕሉ ዝወዓሎ ካብቶም መማህራኑ ንላዕሊ ክገልጾ ከምዝኽእል ዘጠራጥር ኣይኮነን።
ካብ`ዚ ተበጊስና እቶም ኣብ ዝተፈላለየ ፖለቲካዊ ውድባትን ሲቪካዊ ማሕበራትን እንርከብ ይኹን፥ ከም ውልቀሰባት እውን እንተኾነ፤ ነዚ ናብ ስደት ዝውሕዝ ዘሎ መንእሰይ ከነጸናንዕን፥ ከነተባብዕን፥ ብቐዳምነት ኣብቲ ዝርከበሉ ሃገር ርእሱ ክኢሉ ጥጡሕ ናብርኡ ንከካይድ ፥ብቑዕ ኣካል ናይቲ ንለውጢ ዝካየድ ዘሎ መስርሕ ክኸውን ንምእታዉን ንምስታፉን፥ ንመጻኢት አርትራ ከነዳልዎን: ምግባር ቀንዲ ዕማማትና ክኸውን ይግብእ።
መንእሰይ ኤርትራ፥ ታሪኽን ባህልታትን ሕብረተሰቡ፥ ሓቀኛ ታሪኽ ቃልሲ ህዝቡን ብግቡእ ንክፈልጥ ምሕጋዝ ኣገዳሲ ኢዩ። ብዓቢኡ ድማ ነቲ ኣብ ኤርትራ ክትከል ዝድለ ዲሞክራስያዊ ስርዓትን ትርጉሙን ምስቲ ሕጂ ዘሎ መላኺ ስርዓት ብምውድዳር ምብራህ፣ መሰልን ግቡእን ዘጋታት ምብራህን ካልኦትን ምስትምሃር ኣዝዩ ሓጋዚ ኢዩ። በዚ ድማ ንመንእሰይ ሓላፍነቱ ከምዘለሊ፥ ነቲ ብሰንኪ ህግድፍ ተዳኺሙ ዘሎ ወለዶ ንምትንሳእን ብውሑዱ ይከኣል ይኸውን።
የቐንየለይ: ዓወት ንቃልሲ ህዝቢ ኤርትራ!
ሰዲህኤ፡ ናብ ኢጣልያ መጸዋዕታ ኣቕሪቡFriday, 25 August 2017 22:54 Written by ቤት ጽሕፈት ዜና ሰዲህኤ
ሰልፊ ዲሞክራሲ ህዝቢ ኤርትራ፡ ናብ ወጻኢ ጉዳይ ሚኒስተር ኢጣልያ፡ ኣንቶኒዮ ኣልፋኖ ብ25 ነሃሰ 2017 መልእኽቲ ልኢኹ። ሰዲህኤ ኣብ’ዚ ዝለኣኾ መልእኽቲ፡ በቲ ኣብ ልዕሊ መዕቆቢ ዘይብሎም ኤርትራውያንን ኢትዮጵያውያንን ስድተኛታት ዝተወስደ ካብቲ ግዚያዊ መዕቆቢኦም ናይ ምስጓግ ስጉምቲ ስንባደን ሓዘንን ከም ዝተሰመዖ ገሊጹ። ምስዚ ኣተሓሒዙ ከኣ መንግስቲ ኢጣልያ ነዚ ጉዳይ ከም ሓደ ህጹጽ ተረኽቡ ብግቡእ ከጽነዖን ቆላሕታ ክገብረሉን ጸዊዑ።
እዚ መልእኽቲ ሰዲህኤ ስጉምቲ መንግስቲ ኢጣልያ፡ ካብ ምስ ካለኦት ሃገራት ኤውሮጳ ዘሎ ዝምድና ዝይዳ ኣብ መንጎ ኤርትራን ኢጣልያን ብዘሎ ታሪኻዊ ምትእስሳር ብዙሓት ኤርትራውያን በዚ ስጉምቲ ኣዝዮም ከም ዝሓዘኑ ኣመልኪቱ። እቲ መልእኽቲ ኣብ ርእስ’ቲ ዓለም ለኻዊ ሕጊ፡ ኢጣልያ ብሓፈሻ ብዛዕባ ኤርትራውያን ብፍላይ ድማ ብጉዳይ ኤርትራውያን ስደተኛታት ዝያዳ ክትግደስ ሞራላዊ ግደታ ከም ዘለዋ ጠቒሱ።
ኣደታትን ህጻናትን ዝርከብዎም 800 ሰባት ካብቲ ኣብ ጥቓ መንገዲ ባቡር ዝርከብ ካብ 2013 ጀሚሩ ስደተኛታት ክዕቆብሉ ዝጸንሑ ህንጻ ከም ዝተሰጐጉ ጸብጻባት ሓቢሮም እዮም።
EPDP Urges Rome To Find Shelter for Eritrean/Ethiopian Refugees it EvictedFriday, 25 August 2017 17:04 Written by EPDP Information Office
In a message addressed to Italian Foreign Minister Angelino Alfano on Friday, 25 August 2017, the Eritrean People's Democratic Party (EPDP) expressed its shock and sadness on the sudden eviction from a temorary shelter of helpless Eritrean and Ethiopian refugees and urged the Italian Government to address the problem as a matter of urgency.
The EPDP message noted that the action deeply saddened many Eritreans who still consider Italy much closer to them than the rest of Europe because of historical ties. It further stated that, on top of the international law obligation to protect the right of refugees, Italy has "a moral responsibility towards Eritrea and its suffering people."
Reports had it that upto 800 persons, including children and mothers, were thrown out of a building near Rome's Termini railway station in which they took shelter since 2013.
Uppsala Hosts Annual Congress of EPDP Branch-1 in SwedenMonday, 21 August 2017 22:56 Written by EPDP Information Office
On 19 August 2017, the first branch of the Eritrean People's Democratic Party (EPDP) in Sweden held its annual congress in academically famed city of Uppsala under the slogan: "Law-based struggle guarantees victory of our cause!"
Opened by welcoming remarks of the out-going branch chairman, Dr. Habtemichael Tekle, the EPDP Branch-1 annual congress heard a moving solidarity message sent by the All-Europe Zone chairman, Mr. Ishaq Woldemariam.
EPDP Branch-2 chairman, Mr. Zehaie Keleta, who attended the congress at observer-level also presented an inspirational speech in which he recounted the challenges being faced by the Eritrean people and their struggle for a better future and urged the Uppsala congress participants to counter those challenges with redoubled resolve to win.
The branch annual congress, which went on for four hours, exhaustively discussed political, organizational and financial issues related to the branch and its performances in each sector of activity. The congress also took time to discuss the effective ways in implementing future programme of action and the paramount importance of each member to fully understand the party's political programme and the constitution. Also discussed and applauded was the renewed attention being given by the EPDP to joint work with sister organizations in the opposition camp.
Likewise, the Uppsala congress of EPDP Branch-1 frowned upon misguided elements bent at unnecessary mud-slinging on this worthy party and its committed and steadfast leadership and reaffirmed branch members' principled support to the EPDP Central Council and the Executive Committee.
The annual Branch-1 Congress was concluded after adopting the future action plan and electing a new branch leadership for a one-year term.
ሻሙናይ ስሩዕ ኣኼባ ማእከላይ ባይቶ ሰዲህኤMonday, 21 August 2017 22:38 Written by ቤት ጽሕፈት ዜና ሰዲህኤ
ሻሙናይ ስሩዕ ኣኼባ ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ) ኣብ ዝመጽእ ዘሎ ቀዳም ዕለት 26 ነሓሰ 2017 ክጅምር ኢዩ።ኣኼባ ማእከላይ ባይቶ፡ ፈጻሚ ሽማግለ ኣብ ዝሓለፈ ዓመት (ካብ ክፍላ 2016 ክሳብ ክፍላ 2017) ናይ ዘካየዶም ንጥፈታት፡ ሃለዋት ህዝብን ደምበ ተቓውሞን ዝምልከት ጸብጻብ ክሰምዕን ክመያየጥን ኢዩ።
ኣብ ርእስ’ዚ፡ ኣኼባ ዝዛረበሎም ጕዳያት፡ እማመ ሰዲህኤ ንሓባራዊ ዕዮ ተቓወምቲ ሓይልታትን ምስ ተቓወምቲ ውድባት ዝካየድ ልዝብን፡ መስርሕ ምሕዳስ ሰልፍን ጕዳይ ዞባ ሰሜን ኣመሪካን ዘጠቓልል ክኸውን ኢዩ።
ኣብ መወዳእታ ድማ፡ ከም’ቲ ኣብ ነፍስወከፍ ዓመታዊ ኣኼባኡ ዝገብሮ፡ ማእከላይ ባይቶ፡ ኣቦ መንበርን ኣባላት ፈጻሚ ሽማግለን ብዲሞክራስያዊ ኣገባብ ክመርጽን ንውጽኢት ኣኼባ ዝምልከት መግለጺ ከውጽእን ኢዩ።
ዓመታዊ ጉባኤ ሰደህኤ ጨንፈር ሽወደን ቁ. 1 ብዓወት ተዛዚሙ።Sunday, 20 August 2017 18:27 Written by ቤት ጽሕፈት ዜና ሰዲህኤ
ብዕለት 19 ነሓሰ 2017 ጨንፈር ቁ. 1 ኣብ ሃገር ሽወደን ኣብ ትሕቲ ትካላዊ ቃልስና ዋሕስ ዓወትና!!! ዝብል ጭርሖ ኣብ ከተማ ኡፕሳላ ጕባኤኡ ኣካይዱ። ኣቦ ወንበር ጨንፈር ዶ/ ሃብተሚካኤል ተኽለብርሃን ናይ ሰላምታን እንቋዕ ደሓን መጻእኩምን መልእኽቱ ድሕሪ ምቕራብ: ምልኣተ ጉባኤን ኣጀንዳ ጉባኤን ብድምጺ ኣኼበኛታት ኣኼበኛታት ጸዲቑ።
ቀጺሉ ድማ፡ ሓው ኢሳቕ ወልደማርያም፡ ኣቦ ወንበር ሰልፊ ደሞክራሲ ህዝቢ ኤርትራ ዞባ ኤውሮጳ፡ ንጉባኤ ዝለኣኾ ናይ ደገፍ መልእኽቲ ተነቢቡ። ሓው ጽሃየ ቀለታ፡ ኣቦ መንበር ሰ.ደ.ህ.ኤ. ጨንፈር ሽወደን ቁ.2፡ ብኣካል ኣብ’ቲ ጕባኤ ተረኺቡ፡ ንህዝብና ካብ ኣርዑት ምልካውነት ንምንጋፍ ዝግበር ቃልሲ መሪር ቃልሲ ክሕይልን ሓድነት ሰልፊ ክዕቆብን ኩሉ ዝከኣል ጻዕርታት ክግበር ድሕሪ ምዝኽኻር። ምእንቲ ሰላምን ፍትሕን ዕጥቅና ብዝያዳ ከነደልድል ከም ዘሎና ድማ ኣስሚርሉ። ብሓፈሻዊ ከኣ ንኣሰካፊ ሃለዋት ህዝብናን ሃገርናን ዝገልጽ ጭርሖ ጉባኤ: ብሩህን ሓባርን ጻዊዒት ምዃኑ ብምእማት፣ ንቀጻሊ’ውን ሓባራውን ስጡምን ቃልሲ ከም ዘደሊ ኣብሪሁ።
እዚ ንምሉእ ሰላምን ሓርነትን ህዝቢ ኤርትራ መሰረት ዝገበረ ጉባኤ: ኣብቲ ንኣርባዕተ ሰዓታት ዝወሰደ ስርሑ: ኣብ ፖለቲካዊ፡ ውደባውን ገንዘባውን መዳያት ጨንፈር ዘበርከቶ ተራን ተሳትፎን ብግቡእ ገምጊሙ፤ ንዝመጽእ ዓመት ክዓሞ ዘለዎ መደብውን ሓንጺጹ። ቀንዲ ካብኡ ንፖለቲካዊ መደብን ቅዋምን ሰልፊ ብግቡእ ምኽታልን ኣብኡ መሰረት ዝገበረ ንሓድነትን ሓባራዊ ስራሕን ተቛውሞ ደምበ እጃሙ ክጻወትን ዝብል ነበረ።
ብድሕር’ዚ። ንዓመት 2017/2018 እተገልግል መሪሕነት ብደሞክራስያዊ ኣገባብ መሪጹ። ኩሉ ስርሓት ሰልፊ ኣድማዒ ዝኽውን ድማ ውሽጣዊ ሓድነት ሰልፊ ምድልዳልን ቀጻሊ ናይ ተሃድሶ መስርሕ ምክያድን ምዃኑ ድማ ጉባኤ ኣረጋጊጹ። ንህልዊ ጸገማት ሰልፊ ብምጥማት: ናይ ርእይቶ ፍልልይ ንቡር መስርሕ ፖለቲካ ምዃኑ ብምእማን: ንዝገሃዱ ሽግራት ንምፍታሕ ዝውሰዱ ስጕምትታት ግን፡ ካብ ሕጋውን ቅዋማውን ኣሰራርሓ ወጻኢ ክኸውን ከምዘይብሉ ኣስሚሩሉ።
ጕባኤ፡ ነቲ ብስም ሰልፊ ደሞክራሲ ህዝቢ ኤርትራ፡ ኣንጻር ሰልፍን ሕጋዊ መሪሕነትን ዝካየድ ዘሎ፡ ንረብሓ ህዝብን ሃገርን ዘየገልግል ናይ ጸለመ ወፈራታት ምዃኑ ብምእማት፡ ብምሉእ ድምጺ ኣብ ጐድኒ ሕጋዊ መሪሕነቱ ምህላዉ ኣረጋጊጹ። ንኹሎም ግዳይ ናይ’ዚ ወፈራ ዝዀኑ ንጹሃት ተቓለስቲ ድማ፡ ኣብ ቀልቦም ተመሊሶም ንህዝቢ ኤርትራ ዘርብሕ መገዲ ክመርጹ ጉባኤ ጸዊዑ።
ኣብ መወዳእታ ድማ፡ መሪሕነት ሰልፊ ደሞክራሲ ህዝቢ ኤርትራ ንህልው ኩነታት ደምበ ተቛውሞ ዳህሲሱ: ውሽጣዊ ኩነታቱ ገምጊሙ: ኣብ ዲፕሎማስን ዜናን ህዝባዊ ጉዳያትን ምስ ኩለን ናይ ተቛውሞ ፖለቲካውያን ውድባትን ሰልፍታትን ሓቢሩ ክሰርሕን ክቃልስን ዘኽእል እማመ ምቕራቡ ጉባኤ ኣመጒሱ። ብሓፈሻኡ ከኣ መሪሕነት ሰልፍና ኣብዚ ዝሓለፈ ናይ ክልተ ዓመት ግዜ መሪሒነቱ ንዝዓመሞም ጉዳያት ንኢዱ።
ክብርን ሞጎስን ንሰማእታትና
ዓወት ንፍትሓዊ ቃልስና
ውድቀት ንህግደፋውያን
ንሓባራዊ ስራሕ ምስ ኩሎም ሓይልታት ደምበ ተቓውሞ ንበገስ።
كليمة رئيس حزب الشعب الديمقراطي الارتري في مهرجان ارتريا للعام 2017مSaturday, 12 August 2017 12:30 Written by منقستئاب أسمروم
السادة والسيدات الأكارم
في البدء أرحب بكم وأقدر حضوركم الكريم وتلبيتكم دعوتنا لمشاركتنا فعاليات مهرجان ارتريا للعام 2017م بفرانكفورت بألمانيا. والشكر والتقدير موصولان للجنة التحضيرية للمهرجان وساعدها الأيمن الرابطة الديمقراطية الارترية لإعدادهما المهرجان بهذه الصورة الجميلة.
يأتي مهرجان هذا العام وارتريا تعاني من شح المياه، الكهرباء، العدل، الأمن وحقوق الانسان، تدفق هجرة الشباب، اشتداد قبضة دكتاتورية إسياس أفورقي علي جميع مجالات الحياة، استباحة الأرض الارترية ومياهها وأجوائها من قبل القوى الأجنبية، الي جانب تسبب سياسات أفورقي الخرقاء في وقوع أراضٍ ارترية واسعة تحت الحكم الاثيوبي المباشر، فضلاً عن غيوم الحرب التي تظلل سماء العلاقة بين ارتريا واثيوبيا من جهة وارتريا وجيبوتي من جهة. أما علي صعيد المعارضة فيأتي المهرجان وهي تعيش أضعف حالاتها من تمزق وتناحر وتقوقع علي الذات.
لا شك أن هذا الوضع الارتري السيئ داخلاً وخارجاً يتجه بارتريا نحو الانحدار المتسارع الي مصير الدولة الفاشلة، الأمر الذي يفرض علي كل حادب علي مصلحة شعبه ووطنه المبادرة بالإسهام في انتشال بلاده من هذا النفق المظلم، وإلا فإن التاريخ لن يرحم أحداً ممن يتقاعسون عن هذه المهمة الوطنية.
للخروج من هذه الأحوال المتردية قام المجلس الوطني لحزب الشعب الديمقراطي الارتري بدراسة وتقييم التجارب السابقة للعمل المشترك بين قوى المعارضة وما كان ينشأ بينها من أطر مظلية شاملة أو جزئية. وبذلك توصل التقييم الي أن أهم عيوب ومعيقات العمل المشترك ظلت تتمثل في الآتي:
1/ فشلنا في ترتيب الأولويات
2/ قضاء الوقت فيما لا يجدي فتيلاً كالمكايدة والتنافس دون أسباب وجيهة.
وانطلاقاً من هذا التشخيص العلمي الدقيق لعيوب وأمراض المعارضة نقترح العناصر الأربعة أدناه للانطلاق من منصة جديدة للعمل المشترك، ألا وهي:
1/ الحفاظ علي السيادة الوطنية لارتريا
2/ إسقاط نظام الهقدف الدكتاتوري واجتثاث مؤسساته القمعية
3/ إبدال النظام الدكتاتوري بنظام شعبي ديمقراطي متعدد الأحزاب.
4/ الإقرار بحكم القانون وجميع الحريات والحقوق الديمقراطية للمواطنين
حزبنا يتقدم بهذا الطرح لجميع قوى المعارضة بلا استثناء أحد لتتخذ منها حجر الأساس نحو بناء مظلة وطنية جامعة. كما يرى الحزب أن تنشئ المظلة ثلاث لجان للعمل الدبلوماسي والاعلامي والجماهيري التعبوي. علي أن يكون شرط الانتماء لتلك اللجان قائماً علي الإيمان بالتغيير والخبرة العملية والسياسية وليس بالضرورة الانتماء الي إحدى قوى المظلة أو تمثيلها.
السادة والسيدات:
هذا الطرح بالطبع ليس الوحيد والنهائي، إنه قابل للتعديل حذفاً وإضافة، قابل للأخذ والرد، لكن بشرطٍ واحد هو أن ما نتفق عليه جميعاً من حذف أو إضافة لابد له من أن يكون مهمة اليوم وليس الغد.
ما طرحناه مشروعاً للعمل المشترك لتنظيمات المعارضة الارترية لا يمنع الوحدة أو التقارب أكثر بين مكونات المظلة المتطابقة أو المتقاربة برامجياً، علي أن لا يؤدي ذلك الي اتخاذ هذه الأطر الأضيق بديلاً للإطار المظلي الجامع، ومن هنا أعلن لكم أن حزبنا علي استعداد للانضمام الي أي مشروع مظلي أفضل من مشروعه الحالي يتسم بالديناميكية والقابلية للتطبيق العملي.
السادة والسيدات:
بهذه المناسبة يناشد حزبنا كافة القوى العسكرية الأجنبية الخروج من ارتريا، وإيماناً منه بعدم جدوى الحل العسكري للنزاع الحدودي بين ارتريا واثيوبيا من جهة وارتريا وجيبوتي من جهة، يناشد أطراف النزاع التقيد بالمعاهدات الدولية المعنية والبحث عن حلول سلمية.
كما يناشد حزبنا الحكومة الاسرائيلية وقف انتهاكاتها لحقوق المهاجرين الارتريين وأن تعاملهم وفق اتفاقيات اللجوء الدولية.
كذلك يدعو الحزب دول الاتحاد الاوربي الي إعادة النظر في دعمها للنظام الدكتاتوري وقفل حدودها أمام اللاجئين الارتريين تحت حجة وقف تدفق الهجرة الي تلك البلدان.
نناشد الجيش الارتري أن يقف بجانب شعبه وحقوقه وأن يواجه بحزم الطبيعة الخرقاء لنظام اسمرا الدكتاتوري الأرعن.
يشيد الحزب بالجهود النضالية الدؤوبة لمنظمات المجتمع المدني وتجمعات المثقفين في كشف وتعرية نظام أفورقي والعمل علي تمتين وحدة قوى المعارضة الوطنية.
ختاماً لا يسعني إلا أن أتمنى لمهرجاننا النجاح وأن يكون منبراً وموسماً للوحدة والتجانس والتفاهم بيننا في جميع المجالات.
لنتحد ليكون زندنا الأقوى وصوتنا الأعلى
منقستئاب أسمروم
رئيس الحزب
3 أغسطس 2017م
ቃል ኣቦ መንበር ሰዲህኤ ኣብ ፈስቲቫል ኤርትራ 2017Saturday, 12 August 2017 12:13 Written by ቤት ጽሕፈት ዜና ሰዲህኤ
ክቡራት ወከልቲ ፖለቲካውንን ሲቪካውንን ማሕበራት ኤርትራ ብሓበራ
ክቡራት ዕዱማት ኣጋይሽናን
ኣቐዲመ፡ ብስም መሪሕነትን መሰረታትን ሰልፊ ዲሞክራሲ ህዝቢ ኤርትራ (ሰዲህኤ)፡ ንዕድሜና ኣኽቢርኩም ኣብ ናይ 2017 ፈስቲቫል ኤርትራ ኣብ ፍራንክፈርት ክትካፈሉ ንዝመጻእኩም ኣጋይሽና ክብ ዝበለ መጐሰይ ክገልጸልኩም እፈቱ።
ቀጺለ ንኣሰናዳኢት ፈስቲቫል ኤርትራን ንኤርትራዊ ዲሞክራስያዊ ማሕበርን ከም’ዚ ዝኣመሰለ ፈስቲቫል ንምእንጋድ ዝገበርዎ ጻዕሪ ዘሎኒ ኣድናቖትን መጐስን ክገልጸሎም ክብሪ ይስምዓኒ፤ ክብረት ድማ ይሃብኩም።
ናይ ሎሚ ፈስቲቫል ኣብ ዝካየደሉ ዘሎ እዋን፡ ህዝቢ ኤርትራ ብስእነት ማይ፡ መግቢ፡ መብራህቲ፡ ፍትሒ፡ ሰብኣዊ መሰልን ሰላምን ኣብ ዝሳቐየሉን ማእለያ ዘይብሎም መንእሰያትና ንስደት ኣብ ዘምርሕሉን፥ ምልኪ ውልቀ መላኺ ኢሳያስ ኣፍወርቂ፡ኣብ ኵሉ መዳያት ናይ ህይወት ዜጋታትና ኣብ ዝኸረረሉ፥ መሬት፡ቀላያትን ሰማያትን ኤርትራ መዐንደሪ ናይ’ቲ ብስዑዲ ዓረብ ዝምራሕ ሰራዊት ልፍንቲ ኣንጻር የመን ኣብ ዝዀነሉ፤ ብሰንኪ ግጉይ ፖሊሲታት ስርዓት ኢሳያስ፡ሰፊሕ መሬት ኤርትራ ኣብ ትሕቲ ጐበጣ መንግስቲ ኢትዮጵያ ኣብ ዝርከበሉ፡ኣብ መንጐ ኤርትራን ኢትዮጵያን ከምኡ’ውን ኣብ መንጐ ኤርትራን ጅቡትን ናይ ውግእ ድነ ኣብ ዝዝምብየሉ፤ ብኻልእ ሸነኽ ከኣ፡ ደምበ ተቓወምቲ ሓይልታት ኤርትራ፡መኣዝኑ ኣጥፊኡ ዕንይንይ ኣብ ዝብለሉን ናይ ምብትታን ምፍንጫልን ተረኽቦታት ኣብ ዝዓምበበሉን ሃለዋት ኢና ንርከብ ዘሎና።
እዚ ክልቲኡ ተረኽቦታት ተደማሚሩ ንኤርትራ ናብ ፍሽልቲ ሃገር ምዃና ዘምርሕ ምልክታት ስለዝዀነ፡ኵሉ ብህዝቡን ሃገሩን ዝሓስብ ኤርትራዊ ዜጋ፡ ንህዝብን ሃገርን ካብ ብርሰት ንምድሓን ቆሪጹ ክብገሰሉ ዘለዎ ናይ ኣፈርክቡ ሃለዋት ምዃኑ ክንግንዘብ ይግባእ። ሎሚ፡ ማዕረ’ቲ ተነቢሩልና ዘሎ ሓላፍነት ኰና እንተዘይተረኺብና፡ ጽባሕ ብታሪኽ ክንሕተትን ክንውቀስን ምዃና ክንርስዕ ኣይግባእን።
ካብ’ዚ ብምብጋስ፡ ኣብ ዝሓለፉ ተመኵሮታት ምቛም ጽላላት ተቓወምቲ ሓይልታት፡ ከም ቀንዲ ጕድለት ወይ ሕጽረት ኰይኖም ንቕድሚት ንኸይንጕዓዝ ሓሊኾም ሒዞምና ዝጸንሑ ዕንቅፋታት ቀዳምነትና ክንሰርዕ ዘይምኽኣልን ኣብ ፋይዳ ዘይብሉ ናይ ህልኽን ኣሉታዊ ናይ ውድድር መንፈስን ተጸሚድና ምጽናሕናን ምዃኖም ማእከላይ ባይቶ ሰልፊ
ዲሞክራሲ ህዝቢ ኤርትራ (ሰዲህኤ)፡ገምጊሙ።
ስለ’ዚ፡ ሰዲህኤ፡ ነዞም ዝስዕቡ 4 ነጥብታት ወይ ዕላማታት ልዕሊ ኵሎም ካልኦት ቀዳምነታት ሰሪዕና ብሓባር ክንሰርሓሎም ከምዘሎና ይኣምን። ንሳቶም ከኣ፦
1. ምዕቃብ ልኡላዊ ግዝኣት ኤርትራ ፡
2. ምውዳቕ ዲክታቶርያዊ ስርዓት ህግደፍን ምልጋስ ጨቆናዊ መሓውራቱን
3. ድሕሪ ውድቐት ስርዓት ህግደፍ ኣብዝሓ ሰልፋዊ ስርዓት ዝሰረቱ ህዝባዊ ዲሞክራስያዊ ስርዓት ምቛም
4. ብግዝኣተ ሕግን ዲሞክራስያዊ መሰላትን መላእ ሓርነታትን ህዝቢ ኤርትራ ምእማን ኢዮም።
ኣብ’ዞም ዕላማታት እዚኣቶም ዝተሰረተ ኵሎም ተቓወምቲ ውድባት ዝሳተፍሉ ሓደ ናይ ሓባር ጽላል ምቛም ናይ ዘለናዮ መድረኽ እዋናዊ ዕማም ኢዩ ንብል። እዚ ጽላል’ዚ ድማ፡ ኣብ ትሕቲኡ ዝዋስኣ ብውክልና ዘይኰነስ ብኽእለትን ብቕዓትን ናይ ዝምዘዝሉ ዕማም ዝምረጹ ኮሚቴታት ማለት ዲፕሎማስያዊ ኮሚቴ፡ ዜናዊ ኮሚቴን ናይ ህዝባዊ ዕዮ ኮሚቴን ይህልዋኦ።
እዚ ተብግሶ’ዚ፡ ናይ መጀመርታን ናይ መወዳእታን ዘይኰነስ፡ ብልዝብ ኣብ መንጎ ዝምልከቶም ኣካላት ክውሰኾን ክጐድሎን ከምዝኽእል ርዱእ ክኸውን ይግባእ። እቲ ዝውሰኽ ይኹን ዝጐድል ግን፡ ኵላትና እንሰማምዓሉን ናይ ጽባሕ ዘይኰነስ ናይ ሕጂ ዕማማት ክኸውን ኣለዎ።
ኣቕሪብናዮ ዘለና እማመ ሓባራዊ ዕዮ ተቓወምቲ ውድባት ኤርትራ፡ ንተመሳሰልቲ መደብ ዕዮ ዘለዎም ውድባት ክጸናበሩ ዝዕንቅፍ ወይ ዝኽልክል ኣይኰነን። መተካእታ ናይ’ቲ ዘሎ ጽላላት ጌርካ ክውሰድ እውን ኣይግባእን። ካብ’ዚ ብሰልፍና ተኣሚሙ ዘሎ ዝሓሸ ተበግሶ እንተደኣ ቀሪቡልና ድማ፡ ንዕኡ ተቐቢልና ክንሰርሕ ድልዋት ምህላውና ከረጋግጸልኩም እፈቱ።
ክቡራትን ክቡራንን
ኤርትራ፡ ብዋሕዚ ስደተኛታት፡ ኣብ ዓለም ኣብ ሳልሳይ ደረጃ፡ ኣብ ኣፍሪቃ ከኣ ኣብ ቀዳማይ ደረጃ ተሰሪዓ ትርከብ። ቀንዲ ጠንቂ ናይ’ዚ ስደት’ዜ ከኣ፡ ዲክታቶርያዊ ስርዓትን ፖሊሲታቱን ኢዮም።
ሃገራት ሕብረት ኣውሮጳ፡ ንዋሕዚ ስደተኛታት ንምጕዳል፡ ብሓደ ሸነኽ ሓለዋ ዶባቶም ከጠናኽሩ፤ ብኻልእ ሸነኽ ድማ፡ ነቶም ዲክታቶርያውያን ዘይተኣደነ ገንዘብ ክልግሱ ይርኣዩ ኣለዉ።
እዚ ግን፡ ንዲክታቶርያውያን ስርዓታት ዘሻድን ንነጋዶ ደቂ ሰባት ድማ ዘርብሕ እምበር ንዋሕዚ ስደተኛታት ደው ከብል ከምዘይኽእል ብግብሪ ይርአ ኣሎ።
ዋሕዚ ስደተኛታት ከኽትም ነቲ ጠንቂ ናይ’ቲ ጸገም ዝዀኑ ዲክታቶርያውያን ስርዓታት ምልጋስ ወይ ምእላይ ኢዩ ዘድሊ። ሃገራት ሕብረት ኣውሮጳ ድማ፡ ነቶም ኣንጻር ዲክታቶርያዊ ስርዓታት ዝቃለሱ ዘይመንግስታዊ ተዋሳእቲ (ተቓወምቲ ፖለቲካውን ሲቪካውን ውድባት) ክድግፉ፡ ነቶም ስደተኛታት ድማ፡ ናይ ዘዘለዉሉ ከባቢታት ቋንቋታት ተማሂሮም ወፊሮም ዝኣትውሉ ስራሕን ሞያውን ኣካዳምያውን ትምህርትን ዝረኽብሉ ዕድላትን ብምፍጣር፡ ምስ ኣዕቆብቶም ዝዀኑ ኣህዛብ ተዋሃሂዶም (integrated ኰይኖም) ዝነብርሉ ኵነታት ክመቻችኡሎም ኢዩ ዝግባእ።
ክቡራትን ክቡራንን
· በዚ ኣጋጣሚ’ዚ፡ ሰዲህኤ፡ ንዲክታቶርያውያን ስርዓታት ዝውሃብ ዝዀነ ይኹን ደገፍ ደው ክብል ይጽውዕ፤
· ናይ ፖለቲካ ይኹን ናይ ሕልና እሱራት ብቕጽበት ክፍትሑ ይሓትት፤
· ንዅሎም ናይ ግዳም ወተሃደራዊ ሓይልታት ካብ ኤርትራ ብቕጽበት ክወጹ ይጽውዕ፤
· ኣብ መንጐ ኤርትራን ኢትዮጵያን ከምኡ’ውን ኣብ መንጐ ኤርትራን ጅቡትን ተኸሲቱ ዘሎ ናይ ዶብ ምስሕሓባት ብውግእ ከምዘይፍታሕ ካብ ዘለዎ ጽኑዕ መርገጺኡ ተበጊሱ፡ ኵሎም ሸነኻት ናይ’ቲ ጐንጺ፡ ብኣህጕራዊ ውዕላትን ስምምዓትን ክቕየዱን ሰላማዊ መፍትሒታት ከናድዩን ይጽውዕ።
· ናይ ኤርትራውያን ሲቪላውያን ማሕበራትን ናይ ስነኪነት ጕጀለታትን ውልቀሰባትን ንስርዓት ኢሳያስ ንምቅላዕን ንሓድነት ደምበ ተቓውሞ ንምሕያልን ዝገብርኦ ዘለዋ ጻዕርታት ክብ ዝበለ ናእዳኡን መጐሱን ይገልጽ።
ጽን ኢልኩም ብምስማዕኩም አመስግን
ሓቢርና ንስራሕ ከነድምዕ፡ ሓቢርና ነድምጽ ከነስምዕ
መንግስተኣብ ኣስመሮም
ኣቦ መንበር ሰዲህኤ
5 ነሓሰ 2017
ዕረፍቲ ኣልኣሚን ዓብደለጢፍWednesday, 09 August 2017 02:09 Written by ቤ/ጽ ዜና ሰዲህኤ
ገዲምን ውሩይ ስነ-ጥበባዊ ኣልኣሚን ዓብደለጢፍ ብ7 ነሃሰ 2017 ኣብ መበል 78 ዓመት ዕድሚኡ ካብዛ ዓለም ብሞት ከም ዝተፈልየ ብዝተፈላለዩ ማዕከናት ናይ መርድእ ዜና ተኸታቲልና። ሰልፊ ደሞክራሲ ህዝቢ ኤርትራ ብሕልፈተ-ህይወት ናይዚ ነባር ሰነ-ጥበባዊ ዓሚቝ ሓዘን ይገልጽ።
መምህርን ናይ ሙዚቃ ክኢላን ኣልኣሚን ዓብደለጢፍ ብዘይካቲ ኣብ 60ታትን 70ታት ኣባል ማሕበር ትያትር ኣስመራ (ማትኣ) ኮይኑ ዘበርከቶ ሓርበኛውን ባህላውን ደርፍታት፡ ካብ ኣባል ማሕበር ሸውዓተ ጀሚሩ ክሳብ ሜዳ ኤርትራ ፖለቲካዊ ተሳትፎ ዝነበሮ እዩ። ኣልኣሚ ዓብደላጢፍ ብትግረን ትግርኛ ዘበርከቶም ደርፍታቱ ብዛይካቲ ንቃልሲ ኣንጻር መግዛእቲ ዘለዓዕሉ ምንባሮም ቋንቋን ባህልን ኣብ ምምዕባ’ውን ዓብይ ግደ ዝነበሮም እዮም። ብፍላይ ከኣ “ሰብንኸብዱጥራይኣይኮነንዝነብር” እትብል ደርፉ መለለይቱ ነይራ። ሰዲህኤ ናይ ሓዘኖም ተኻፋሊ ምዃኑ እንዳገለጸ “ንቤተሰቡ ጽንዓት ይሃብኩም፡ ንመዋቲ ድማ መንግስተ-ሰማይ የዋርሶ” ይብል።
መግለጺ ምትእስሳር ቤት ጽሕፈት ደቂ-ኣንስትዮWednesday, 09 August 2017 01:56 Written by ምትእስሳር ቤት ጽሕፈት ደቂ-ኣንስትዮ
ዝኸበርክንን ዝኸበርኩምን
መራሕትን መሰረታትን ሰልፊ ዲሞክራሲ ህዝቢ ኤርትራ
ክቡራትን ክቡራንን ዕዱማት ኣጋይሽ
እዚ ሎሚ ብኤርትራዊ ዲሞክራስያዊ ማሕበር ጀርመንን ምትሕብባር ጨናፍር ኤውሮጳን ዝተዳለወ ሰፊሕ በዓል ክዉን ንምግባር፥ ዝጸዓረት ኣሰናዳዊት ሽማግለ፡ ብስመይን ብስም ቤት ጽሕፈት ደቂ ኣንስትዮ ሰልፊ ዲሞክራሲ ህዝቢ ኤርትራ ኣናኣመስገንኩ ዕዉት ፈስቲቫል ክኸውን ሰናይ ትምኒተይ ይገልጽ።
ደቂ ኣንስትዮ ኤርትራ ፖለቲካውን ብረታውን ቃልሲ ህዝቢ ኤርትራ ካብ ዝጅምር ኣትሒዘን፥ ብውሽጥን ኣብ ሜዳን ተሰሊፈን ምስቲ ድርብ ወጽዓእን ምስ ኣሕዋተን ኮይነን ንጸላኢ መኪተን ተቓሊሰን ኣቃሊሰን ሃገር ኣዉሒሰን እየን። ካልኦት እውን ኣብ ሰዊት ዕድሚአን፥ ኣቦታተንን ኣሕዋተንን ኣብ ቃልሲ ምስተሓወሱ፡ ንስድራ ቤተን ንምእላይ ኣብ ዝተፋላለየ ሃገራት ዓለም ተስዲደን፡ ነቲ ሰውራ እዉን ዓቢ ናይ እኮኖሚ ሓገዝ ስጋብ መጨርሽታ ደኺምና ከይበላ ነቲ ቃልሲ ደው ዘበሎኦ እውን እየን።
ድሕሪ ናጽነት ስርዓት ህግደፍ፡ ንመብጽዓታት ጠሊሙ፡ ነታ ምእንቲ ናጽነት ሃገራ፥ ህይወታን ጕልበታን ንብረታን ዘወፈየት ኤርትራዊት ጓል ኣንስተይቲ፡ ዓሰርተ ሽሕ ናቕፋ ሂቡ ኣፋንዩ፡ ኣደዳ ሕማም፡ ስእነት ስራሕን ትምህርትን፣ ገይርዋ። ኣብ ሃገራ ከቢራ ክትነብር ስለዘይከኣለት ድማ ንዳግማይ ስደት ኣምርሓ ትሳቐን ተጨቘንን ኣላ። ብተወሳኺ ኣቦታት ዘይብሉ ስድራ ክኣልያ፣ ዝወለድኦም ደቀን ካብ ሕቍፈን ተመንዚዖም ሃለዋቶም ከይፈለጣ ዓመታት ዝተሳቐያን፣ ኣብ ፈቐዶ መድረበዳን ዝተፈላለያ ሃገራትን ሲናይን ባሕርን ኣብ ስደት ጕዕዞአን ዘጋጥመን ግፍዕታት ዝጾራ፡ ጸብጺብካ ዝውዳእ ኣይኮነን። እነሆ ከኣ እታ ጀጋኑ ዝወለደት ኣደ፡ ጠዋሪ ስኢና፡ ብጓህን ሓዘንን ዘይምሱል መሲላ፡ ንበይና ኣብ ውሻጠኣ ተዀርምያ ትነብዕ ኣላ።
ብስንኪ እዚ መላኺ ስርዓት ኣብ ልዕሊ ደቂ ኣንስትዮ ዝወርድ ዘሎ ግፍዕን መከራን፡ ብፍላይ ከኣ ንጾታዊን ፖለቲካውን ወጽዓታት ከራግፋን፡ መሰለን ክረጋግጻን ኣብ ዝካየድ መስርሕ ሓርነታዊ ቃልሲ፡ ተሳትፎ ደቂ ኣንስትዮ ክዓኩዂ ዝከኣለና ክንገብር ኣሎና። ስለዚ ንሕና ደቂ ኣንስትዮ ኣባላት ሰልፊ ዲሞክራሲ ህዝቢ ኤርትራ (ኣብ ሰልፊ ንሃሉ፣ ኣብ ሲቪካውያን ማሕበራት፣) ብዘየገድስ ምእንቲ‘ተን ኣብ ማሕዩርን፡ ኣብ ውሽጢ ሃገርን፡ ኣብ ስደትን ዝሳቐያ ዘለዋ ደቂ ኣንስትዮ፡ ከይተሓለልና ድምጽና ከነስምዕን ወጽዓኤን ከነቃልሕን መብጽዓ ከይንጠልም መድረኻውን ታሪኻውን ሓላፍነትና እዩ። በዚ ኣቢልና ከኣ ነቲ ፍትሓውን ማዕርነታውን ደሞክራሲያዊን ስርዓት ንምትካል ዝኾነ ሓባራዊ ሽቶና፣ ኢድ ንኢድ ተተሓሒዝና፡ ንዘጋጥም ዕንቅፋታትን ብድሆታትን ሰጊርና ክሳብ ዓወት ሓቢርና ንኽንቃለስ መድረኽ ይጠልበና ኣሎ።
በዚ ኣጋጣሚ እዚ እቲ ኣብ ህዝቢ ኤርትራ ብሓፈሻን፡ ብፍላይ ከኣ ኣብ ደቂ ኣንስትዮን ዝወርድ ዘሎ ግፍዕን መከራን ደው ንክብል፥ ደምበ ተቓውሞ ንሽግር ህዝብን ሃገርን ክፈትሕ ንኹሉ ዝጥርንፍ ሰፊሕ ሃገራዊ ጽላል ኣብ ምፍጣርን ሓቢርካ ኣብ ምስራሕን ክጽዕት ጻዋዒትና ነቕርብ።
ዝኸበርክን ሓርበኛታት ደቂ ኣንስትዮ ኤርትራ፡ ከም‘ቲ ትማሊ ንናጽነት ሃገርናን ንዝተጠልመ ሓርነትናን ኣብ ጐድኒ ውጹዕ ህዝብና ደው ኢልና ዝተቓለስና፣ ሎሚ እውን፡ ነቲ ኣብ ልዕሊ ኣሓትናን ኣደታትናን ዝፍጸም ዘሎ ድርብ ወጽዓ ንምብዳህ ኣብ ጐድኒ ውጹዕ ህዝብና ደው ኢልና ታሪኽ ክንሰርሕ ንምሕጸን።
ሓድነት ህዝብና: ዋሕስ ሓርነታዊ ዓውትና!!!
ክብርን ሞጎስን ንስዉኣትና!!!
ከምኡ እዉን ነተን ኩለን ኣብ ምድረበዳን ባሕርን ብበደዊንን ራሻይዳን ዳዒሸን ዝሃለቓን ከኣ መንግስተ ሰማይ የዉርሰን።
ጽን እልኩም ዝሰማዕክናንን ዝሰማዕኩምንን
የቐንየለይ።


text:
ቅ.ኣ.ር.ሊ.ጳ ፍራንቸስኮስ ንዝመጽእ ወርሒ ዕለት ኣርባዕተ ነሓሰ 2016 ዓምፈ ናብታ ናይ ቅዱስ ፍራንቸስኮስ መንቀሊትን መዕለቢትን ዝኾነ ባዚሊካ ቅድስት ማርያም ዘመላእክት ብፖርዚኡንኮላ እትፍለጥ መካነ ንግደት መንፈሳዊ ንግደት ክገብሩ ምዃኖም ተሓቢሩ፣ ታሪኽ ቅዱሳን ከምዘዘንትዎ ቅዱስ ፍራንቸስኮስ ቅድሚ ሾመንተ ሚእቲ ዓመት ነዚ ቦታዚ ናይ ስሬተ ሓጢኣትን ሕድገት ኣበሳን ጸጋ ዝሕፈሰሉ ክኸውን ብዝተማህለሎ እግዚኣብሔር ከኣ ንጸሎቱ ሰሚዑ ከምዘስመረሉ እዩ ዝንገር፣ ንሎምዘመን ንዓመት ኢዮቤል ምሕረት እውን ሓንቲ ካብተን ቅዱሳን መዓጹ ኰይና ብዙሕ ነጋዲ እዩ ዝውሕዘላ ዘሎ፣
ነዚ ዜናዚ ዝሃቡ ናይ ሓዲስ ስብከተ ወንጌል ጳጳሳዊ ቤት ምኽሪ ሓላፊ ብጹዕ ኣቡነ ሪኖ ፊዚከላ እንክኾኑ ቀንዲ ምኽንያት ንዝኽሪ መበል ሾመንተ ሚእቲ ዓመት ናይዚ ኣብ ላዕሊ ዝተጠቅሰ ምህረትን ስሬተ ሓጢኣትን ብምሕረት ኣሲዚ ዝፍለጥ ንምዝካርን ንግላዊ ንግደቶምን ምዃኑ ገሊጾም፣ ኣብዚ ንግደት እዚ ቅዱስነቶም ግላዊ ጸሎት ክገብሩን ንሕዝበ እግዚኣብሔር ቃሎም ከስምዑ ምዃኖም እውን ተመልኪቱ፣
እዚ ከምዚ እንከሎ ብወገን ናይቲ ክልል ኣቡናትን ኣሕሉቅ ዝተፈላለያ ገዳማት ቅዱስ ፍራንቸስኮስን ኣብቲ ብናይዚ መካነ ንግደት ስም ዝዝርጋሕ መርበብ ሓበሬታ ነዚ መንፈሳዊ ንግደት ቅዱስነቶም ኣመልኪቶም መግለጺ ከምዝሃቡ ተገሊጹ፣ ብጹዕ ኣቡነ ዶመኒኦ ሶረንቲኖ ጳጳስ ኣሲዚ ከምኡ እውን ናይ ንኡሳን ኣሕዋት ካፑቺኒ ጠቅላሊ ሓለቃ ኣባ ሚካኤል ፐሪ ምስ ናይ ኣውራጃ ኡምብርያ ንኡሳን ኣሓው ካፑቺኒ ሓለቃ ኣብ ክላውድዮ ዱሪገቶን ናይታ መካነ ንግደት ሓላዊ ኣባ ሮዛርዮ ጉግልዮታን ብሓባር ኣብ ዝሃብዎ መግለጺ ‘ር.ሊ.ጳ ፍራንቸስኮስ ንዝመጽእ ነሓሴ ዕለት ኣርባዕተ ኣጋ ምሸት ክመጹ ምዃኖም ብዓቢ ሓጐስ ነበስር’ እንክብሉ ሓጐሶም ገሊጾም፣
ነዙይ መካነ ንግደት እዙይ ብዝምልከት ቅዱስነቶም ንኤክስፕረሶ ዝበሃል ጋዜጣ ኣብ ዝሃብዎ ቃለ መሕትት ‘ርግጽ እዩ መንፈሳዊ ጉዕዞ ቅድስና ቅዱስ ፍራንቸስኮስ ኣብ ቤት ጸሎት ቅዱስ ዳምያኖ እዩ ጀሚሩ ኮይኑ ግን ከም ልቢ ማሕበር ኮይኑ ወትሩ ትርግታኡ ዝህብ ምሩጽን ፍትውን ቦታ ፖርዚኡንኮላ ማለት ንእሽቶይ ምቃል እትመልክት እዛ መካነ ንግደት እዚኣ ኮይና ኣባኣ ማሕበሩ መስሪቱ ናይ መወዳእታ ሕይወቱ መዕረፊትውን ኣብኣ ኮይ፣ እዛ ኣብ ቁንጫል ናይታ ዓባይ ቤተክርስትያን እትርከብ ነደ ቤትክርስትያን እኖና ድንግል ማርያም ዝተወፈየት በቲ ጽኑዕ እምነታን ክሳብ መወዳእታ ብምልኣት ፍቅሪ ኣምላኽን ምስ ኣምላኽን ብምንባር ብዝሃበቶ ምስክርነት ከኣ ኩሎም ወለዶ ብጽዕቲ እናበልዋ ትነበር’ እንክብሉ ዓሚቊ ምስጢር ናይዚ ቦታዚ ገሊጾም ነሮም፣


text:
- Details
- Category: ዜና/ሓበሬታ
-
ማሕበራዊ ህይወትና፡ ነጸብራቕ ናይ መንፈሳዊ ህይወትና እዩ። ብምኽንያት ምስ ጎይታ ዘሎና ትቡቕ ሕብረት እንፈርዮም ፍረ መንፈስ፡ ኣብ ማሕበራዊ ህይወትና እዮም ዝንጸባረቑ። ክርስትናና ኣብ ኣደራሽ ቤተክርስትያን ተጀሚሩ ዝውዳኣ ዘይኮነስ፡ ኣብ ኩሉ ማሕበራዊ ህይወትና ዝንጸባረቕ ቅዲ ህይወት እዩ። ስለዚ መዐቀኒ ብስለት ናይ ሓደ ክርስትያን እቲ ኣብ ማሕበራዊ ህይወት ዘንጸባርቖ ፍረ መንፈስ እዩ። ንሱ ድማ “እቲ ፍረ መንፈስ ግና ፍቅሪ፡ ሓጎስ፡ ዕርቂ፡ ዓቕሊ፡ ለውሃት፡ ሕያውነት፡ እምነት፡ ህድኣት፡ ይኣኽለኒ ምባል እዩ።” ገላ5፡22። በዚ ምኽንያት ብርሃን ወንጌል ሕብረት ቤተክርስትያን ኣብ ጁባ፡ ክርስትያናት ኣሕዋት ኣብ ማሕበራዊ ህይወቶም፡ እዚ ፍረ ሒዞም ክመላለሱ፡ ኣፍረይቲ ዜጋታት ክኾኑ፡ ብናብራኦም ድማ ንሰባት ናብ ክርስቶስ ዝማርኹ ጥዑም ሽቶ ክኾኑ፡ ኩሉ ጊዜ ትምህርን ተተባብዕን።
መሰረት ኩሉ ማሕበራዊ ናብራ ስድራቤት እዩ። ስለዚ ሓደ ሰብ ዘለዎ መንፈሳዊ ፍረ መጀመርያ ኣብ ስድራቤቱ እዩ ዘንጸባርቕ፡ ደሓር ድማ ኣብ ካልእ ማሕበራዊ ናብራ። ስድራቤት፡ መሰረት ሕብረተሰብን ሃገርን ስለ ዝኾነት፡ ጥዕቲ ስድራ ምስ እንምስርት፡ ጥዑይ ሕብረተሰብን ጥዕይቲ ሃገርን ክንረክብ ንኽእል። ካብዚ ዝተላዕለ ቤተክርስትያን፡ ኣሕዋት ተመርዕዮም ክርስትያናዊ ስድራቤት ክምስርቱ ኩሉ ጊዜ ትምህርን ትምዕድን ትጽልይን።
ናይዚ ውጽኢት ድማ፡ ካብ ወርሒ ጥሪ ክሳብ ወርሒ ሰነ 2014፡ 7 ጽምዲ ክሕጸዩ ከለዉ፡ 10 ጽምዲ ድማ ተመርዕዮም። እዘን ዝተመስረታ ስድራቤት ንቓል ኣምላኽ መስረተን ጌረን ጥዑያት ዜጋታት እናፍረያ ክቕጽላ ድማ ማዕዳን ምኽርን ንህብ።


text:
ሰልፊ ደሞክራሲ ህዝቢ ኤርትራ ጨንፈር ኖርወይ ብዕለት 17 መስከረም 2017 ብርክት ዝበሉ ኣባላት ጨንፈር ዝተረኽቡሉ ስሩዕ ጨንፈራዊ ኣኼባ ኣካይዱ። ኣብዚ ኣብ ሰዓታት ናይ ድሕሪ ፋዱስ ኣብ ከተማ ኦስሎ ዝተኻየደ ኣኼባ ሓያለይ ኣባላት ጨንፈር ተረኺቦም፣ ኣብ ዝተሰርዐ ናይ ዕለቱ ኣጀንዳታት ርሱን ክትዓት ኣካይዶም። ካብ ዘድሃበሎም እዋናውያን ኣጀንዳታት ሃለዋት ሰልፊ ብሓፈሻ፣ ህይወት ጨንፈር ድማ ብፍላይ ዝብል ኮይኑ ሰፊሕ ምይይጥ ኣካይዶምሉ።
ተጋባእቲ ኣኼባ ንህይወት ጨንፈር ብዝምልከት ኣብ ዘካየድዎ ምይይጥ፣ ጨንፈር ካብ ዝምስረት ክሳብ ሕጂ ብመሰረት ኣብ ፖለቲካዊ መደብ ዕዮን ቅዋምን ሰልፊ ዝሰፈረ መትከላት ሰልፊ ንድሕነት ሃገርን ህዝብን፣ መልካዊ ስርዓት ብደሞክራስያዊ ስርዓት ኣብ ምትካእን ዓቅሙ ዘፍቅዶ ኣበርክቶ ከበርክት ከም ዝጸንሐ ገምጊሙ። እንተኾነ ጉዳይ ሃገር ንኹሉ ህዝብን ንነፍሲ ወከፍ ዜጋን ብምዕረ ዝምልከቶን ዝብጸሖን ጉዳይ ስለዝኾነ፣ ካብዚ ተረድኦዚ ነቂሉ ነፍሲ ወከፍ ዜጋ ኣብ ዝካየድ ዘሎ ሃገራዊ ሓርነታዊ ቃልሲ ብዝተሓተ ደረጃውን እንተኾነ እጃሙ ከበርክት፣ ህዝባዊ ጻዊዕቱ ከሕይል ከምዘለዎ ተሰማሚዑ። ብዘይካዚውን ኣብ ዝቅጽል ዘሎ ውርሒ ናብ ዝካየድ 7ይ ስሩዕ ዓመታዊ ጉባኤ ጨንፈሩ፣ ካቢ ሕጂ ምድላዋት ክገብር ከምዘለዎን፣ ብዕቱብ ክስረሓሉ ከምዘለዎን ኣኼበኛታት ተሰማሚዖም።
ኣብ ህይወት ሰልፊ ኣትዮም እውን ሽማገለ ዞባ ሰሜን ኣመሪካ ነበርን ገለ ሰዓብቶምን ክወስድዎ ዝጸንሑ ዘይሕጋውን ዘይቅዋማውን ስጉምትታት ንነፍሲ ወከፉ በቢሓደ ብምርኣይ ኩሉ ብጥሕሰት ቅዋም ሰልፍናን መምሪሕነታት ሕጋዊ መሪሕነታት ክካየድ ዝጸንሐ ካፋል ናይቲ ኣብ ምፍንጫል መቃልስቲ ኣሕዋት ዝመርሕ ሓደገኛን መርዛምን ክፋል ፖለቲካ ኤርትራ ምዃኑ መዚኖም። ኮይኑ ግን ኣብ ሓደ ሰልፊ ንሃሉ ኣይንሃሉ ብዘየገድስ ኩሉ ሃገራዊ ሓላፍነት ተሸኪሙ ንድሕነት መላእ ህዝብን ሃገርን ዝነጥፍ ኣካል ከም ኣካል ሰልፊ ከምእንርእዮ ዘየወላልውል መርገጺ ጨንፈር ከምዝኾነ ኣነጺሮም። እንተኾነ ግን ምፍንጫል ንረብሓ መላኺ ስርዓት ኢሰያስ እንተዘይኮይኑ፣ ንረብሓ ህዝብን ንረብሓ ደምበ ተቃውሞን ከምዘይኮነ ካብ ሕሉፍ ተመኩሮ ቃልስና ተገንዚቦም፣ መሪሕነት ዞባ ሽማገለ ኣመሪካ ነበርን መኻይድቶም ዝኾኑ ገለ ኣባላትን ኣብ ፍይስቡካትን፣ መርበብ ሓበረታታትን፣ መደበራት ፓልቶክን፣ ዘየርብሕ ናይ ምፍንጫል ነጋሪት ካብ ምድሳቅ ክቁጠቡ ጸዊዕም።
መርሕነት ሰልፍውን ብዝረአ ዘሎ ናይ ውልቀ ሰባት ታህዲድ ከይተሰናበደ ከምቲ ናይ ቅድሚ ሕጂ ቅዋም ስለፊ ተኸቲሉ ክመርሑን፣ ንዝኾነ ኩነታት ብመሰረት ቁዋምና ክውጅህዎን ኣኼበኝእታት ተላብዮም።
ዓወት ንደሞክራስያዊ ቃልሲ! ክብርን ሞገስን ንስዉኣትና!!!
ወኪል ቤት ጽሕፈት ዜና ሰልፊ ደሞክራሲ ህዝቢ ኤርትራ ጨንፈር ኖርወይ


text:
ምኽንሻብ ኣዋልድ እንታይ እዩ?
እተጠቕሱ ዝተፈላለዩ ዓይነት ምኽንሻብ ብእተን ኣዋልድ ዝቕመጥኦ ኸባብን ሕብረተሰብን ይውሰን። እዞም ዝስዕቡ ኣርባዕተ ዓይነት ምኽንሻብ ድማ ይፍለጡ:
- 1ይ ዓይነት (ምቑራጽ): ናይ ስምዒት ክፍሊ (ክሊተርስ) ብኽፋል ወይ ድማ ብምልኡ ምቑራጽ።.
- 2ይ ዓይነት (ምእላይ): ናይ ስምዒት ክፍሊ (ክሊተሪስ)ን ናይ ብልዕቲ ናይ ውሽጢ ከንፈርን ብኽፋል ወይ ድማ ምሉእ ብምሉእ ምእላይ።
- 3ይ ዓይነት ( ምስፋይ ወይ ድማ «ፋርዖናዊ ምክንሻብ»): ምእላይ ናይ ስምዒት ክፍሊ (ክሊተርስ)ን ናይ ብልዕቲ ናይ ውሽጢ ከንፈርን። ናይ ብልዕቲ ናይ ደገ (ዓቢ) ከንፈር ንእሽቶይ ከፋት ብምግዳፍ ምስፋይ።
- 4ይ ዓይነት: ዝተረፉ ካልኦት ኩሎም ኣገባባት ንናይ ደቒ-ኣንስትዮ ብልዕቲ ዝጎድኡ። ንኣብነት ናይ ደገን ውሽጥን ክፍሊ ብልዕቲ ምብሳዕ ወይ ምስቓር
ኣብቲ ዝኽንሸባሉ እዋን ዘሎ ዕድመ ኣዋልድ ብጣዕሚ ዝፈላለየ እዩ። ነዋልድ ኣብቲ ናይ መጀመርታ ኣዋርሕ ህይወተን ዝኽንሽባ ማሕበረሰባት ኣለዋ። ካልኦት ድማ ነቲ ምኽንሻብ ኣብ ሞንጎ ኣርባዕተን ሾሞንተን ዓመት ዕድመ ይፍጽማ። ከምኡውን ነዋልድ ንዓቕመ ኣዳም ዝበጽሓ መንእሰያት ክኾና ከለዋ ወይ ድማ ዝዓበያ ኣንስቲ ምስ ኮና ዝኽንሽባ ማሕበረሰባት ኣለዋ። ከምኡውን ከም ምሳለ ንምጥቃስ፣ ነተን ዝዓበያ ኣንስቲ ድሕሪ ምውላድ ቆልዓ መሊሰን ዝሰፍያ (ደጊምካ ምዕጻው) ኣለዋ።
ምናልባት ኣበየናይ ክፍሊ ዓለም ናይ ኣዋልድ ምክንሻብ ይዝውተር ንምፍላጥ እንተደሊኹም ኣብዚ ዝስዕብ ካርታ ኽትረኽቡ ትኽእሉ።
እንተ ድኣ ንምኽንሻብ ዝምልከት ሕቶታት ወይ ሓገዝ እትደልዩ ኾይንኩም ንዓና ርኸቡና፣ ንካብ ክፍሊት ነጻ ዝኾነ ምኽርን ሓበሬታን።ሓበሬታን ምኽርን።.
ኣዋልድ ክኽንሸባ ከለዋ እንታይ እዩ ዝግበር? ናይ ዶክተር ኩህን ናይ በርን ኢንዘልስፒታል ዝሀበቶ መግለጺ:


text:
ብዙሕ እዋን ዓመጽን እንክሔራን ዘጋጠሞም ኣህዛብ፤ ነቲ ኣብ ርእሶም ተቖሪኑ ዘሎ ኣርዑት ንምብጣስ ሓያል ቃልሲ የካይዱ። ነቶም ኣብ ትሕቲ ከቢድ ስቓይን ኩነኔ ሓርነትን ኣእትዮሞም ዘለዉ ዓመጽቶም ንምግጣም ድማ፤ ዕላማታቶም ሰሪዖም ይቃለሱ።
ኣብ ኤርትራ ዘሎ ኩነታት ማለት ናይ ዓመጽ ሓይሊ በቲ ሓደ ወገን፥ ናይ ፍትሒ ግንባር ድማ በቲ ካልእ፤ ነዚ ኣብ ላዕሊ እተጠቐሰ ህዝባዊ ቃልሲ ኣንጻር ሓይልታት ዓመጽ ዘንጸባርቕ ኢዩ።
ኣብ ታሪኽ ዓለምና፤ ብፍላይ ድማ ኣብ ኣፍሪቃ ኣብ እዋን ምዝርዛር መግዛእቲ፤ ኣብ ላቲን ኣሜሪካ ድማ ኣብ እዋን ቃልሲ ኣንጻር ምልካውያንን ሃጸያዊ ኪዳናትን፤ ህዝብታት ናይ ናጽነት ቃልሶም ኣካይዶምስ ተዓዊቶም ኢዩም። ይኹን ግን፤ እቲ ከቢድ መስዋእቲ ከፊሎም ዝረኸብዎ ናጽነት ናብቲ ዝተመነይዎ ራህዋን ሰላምን ቅሳነትን ኣየሰጋገሮምን። ብኣንጻሩ ናብ ምልክን ተመሳሳሊ ዓመጽን ኢዩ ኣእትዮሞ። ኤኳዶር፥ ቦሊቪያ፥ ቺለ፥ ሜክሲኮ፥ ኪዩባ፥ፔሩ ወዘተ ናይ ድሕረ ሰውራ ምልካውነት ኣብነት ኢየን።
ኣብ ኣፍሪቃ እውን ብተመሳሳሊ ኣንጻር ኤውሮጳዊ ግዝኣታት ዝተኻየዱ ቃልሲ ህዝብታት ብምልካውያን መራሕቲ ተጨውዮምሲ ፍረ ሰውራታት መረርቲ ኮይኑም ጸኒሖም ኣለዉ። ከም መግለጺኡ ድማ ቃልሲ ዛኑ ዚምባብወ ብምልካውነት ሮበርት ሙጋበ ምጭዋዩ፥ ቃልሲ FNLA ANGOLA በቲ ዛጊት ንሳላሳ ዓመት ብምልኪ ዝመርሕ ዘሎ ሆሰ ኤድዋርዶ ዶሳንቶስ ምምንጣሉ፤ ሰውራ UPDA UGANDA በቲ ዛጊት ን 30 ዓመት መሪሑ ስልጣን ምፍናው ኣብዩ ዘሎ ዩዌሪ ሙሰቨኒ ምምንዝዑ፤ ናይ ቀረባ እዋን ቃልሲ SPLA ደቡብ ሱዳን ብብልሽውናን ዓሌታውነትን ውግእ ሓድሕድን ምርማሱ፤ እቲ ትእምርቲ ቃልሲ ኣንጻር ኣፓርታይድ ዝሕሰብ ዝነበረ ናይ ANC SOUTH AFRICA ቃልሲ ብከም ዙማ ዝኣመሰሉ ኣዕነውቲ ሰባት ምምርሑ፤ ከምኡ ውን እቲ ንህልቂት ቱቱን ሁትሲን ደው ኣብ ምባል ዓቢ ተራ ክጻወት ዝተመባጸዐ RPF RWANDA በቲ ን16 ዓመታት ስልጣን ጨቢጡ ክንሱ ኣብ ስልጣን ንምጽናሕ ቅዋም ዝቐየረ ፖል ካጋመ ምምንዝዑ፤ ሰውራታ ዝነቐለሉ ዕላማ ብዘየገድስ በቶም ህዝቢ ኣሚኑ ዘቐመጦም መራሕቲ ክጭወዩ ከምዝኽእሉ ዘዘኻኽሩ ኢዮም።
ውዱብ ሰውራታት ጥራይ ግን ኣይኮኑን ብመራሕቲ ክጭወዩ ዝኽእሉ፤ ህዝባዊ ናዕብታት እውን ብተመሳሳሊ። ኣብ ኢትዮጲያ ኣብ 1974 ኣንጻር ሃጸይ ሃይለስላሰ ዝተላዕለ ህዝባዊ ኣብያ ነቲ ህዝባዊ ለውጢ ዘውሕስ ዝተዳለወ ውዱብ ሓይሊ ስለዘይነበረ፤ ወተሃደራዊ ደርግ ነቲ ባዶሽ ድሕሪ ምምላእ ነታ ሃገር ናብ ዝኸፍአ ኣንፈት ኢዩ መሪሕዋ። ኣብዚ ቀረባ እዋን እቲ ኣብ ግብጺ ኣብ ኣደባባይ ታሕሪር ተላዒሉ ናይ ሳላሳ ዓመት ምልኪ ፕረሲደንት ሑስኒ ሙባረክ ዝኣለየ ብመንእሰያት ዝተመርሐ ህዝባዊ ቃልሲ፤ ድሕሪ ለውጢ ንዝኾኖ ህላወ ዘማእዝን ውዳበ ስለዘይነበሮ፤ እቲ ፍረ ሰውራ ኣብ መጀመርያ ብእስላማዊ ዝንባለ ዘለዎ ውዱብ ሓይሊ፤ ሕጂ ድማ ነታ ሃገር ናብ ገደል ይመርሓ ብዘሎ ወተሃደራዊ ሓይሊ ተበሊዑ ኣሎ።
እዚ ተመኩሮ እዚ ንኤርትራውያን ደለይቲ ፍትሒ ዘመሓላልፎ ምህሮን ተመኩሮን ኣለዎ። ንለውጢ ምቅላስ ማለት ናይ ትማሊ ሎሚን ጽባሕን ምሕሳብ ማለት ኢዩ። ትማሊ ንተሞኩሮ፤ ሎሚ ንትግባረ፤ ጽባሕ ድማ ንውሕስነት።
ሎሚ ህዝቢ ኤርትራ ኣብዚ ዘለዎ ዝኸፍአ ኩነታት ዘውደቖ ሰውራ ኣካይዱ ናጽነቱ ስለዘየረጋገጸ ኣይኮነን፤ እንታይ ደኣ ሰውራ ኣብ ዘካየደሉ እዋን ነቲ ዝጭብጦ ናጽነት ብሓርነት ዝድርዖ ውሕስነት ብኣግኡ ስለዘይሓሰበሉ፤ሓሲቡሉ እንተነይሩ ድማ ነቲ ዝርካቡ ዝሓሰቦ ክፋሉ ዘድሊ ውሕስነት ስለዘይገበረሉ ኢዩ።
ድሕሪ ናጽነት ኤርትራ ኣብ 1993 ንቕዋማዊ መንግስቲ ዘይውዕል ዘይሓድር ዕዮ ጌሩ እንተዝሓተሉ፤ ምስዘይትግበር ድማ ከም ዘይስገር ቀይሕ መስመር ሓሲቡ እንተዝለዓዓል እቶም ብቡኩራት ቅዋም ዝተፈጥሩ ኩሎም ሽግራት ኣይምተፈጠሩን። ህዝቢ ግን ነቲ ሰውራ መሪሑ ናጽነት ዘምጸአ ውድብ እምነት ስለዘሕደረሉ ነቲ ዘይስገር ቅዋማዊ መሰላቱ ዕሽሽ ኢልዎ’ እቲ ህዝቢ ሽዑ ክግንዘቦ ዝነበሮ ግን ህዝብን መንግስትን ብሕግን ቅዋምን ጥራይ እምበር ብእምነትን ስምዒትን ክመሓደሩ ዝከኣል ከምዘይኮነ ኢዩ።
ሎሚ ውን ኣብ መላእ ክፋላት ዓለም ህዝቢ ኤርትራ ናይ ፍትሒ ቃልሲ የካይድ ኣሎ። ንኹሎም ደለይቲ ፍትሒ ዝጠምሮም ዕላማ እቲ ኣብ ኤርትራ ዘሎ ዓመጽ ከብቅዕ ምስራሕ ኢዩ። እዚ እቲ ዝወሓደ ናይ ሓባር ዕላማ ስለዝኾነ ክፈላሊ ወይ ውን ኣብ ሕቶ ዝኣቱ ጉዳይ ኪኸውን ኣይግባእን።
ነዚ ናይ ሓባር ዕላማ ስዒቡ ዝመጽእ ናይ ርሑቕ ዕላማ ኣሎ። እዚ ናይ ርሑቕ ዕላማ ውን እንተኾነ ክፈላሊ ዘይክእል ናይ ሓባር ስምምዕ ዘለዎ ኢዩ፤ ወይ ብዉሑዱ ብስነሓሳብ ደረጃ ዝፈላሊ ነገር ክህልዎ ዘይግባእ ነገር ኢዩ። ንሱ ድማ ድሕሪ ለውጢ ዴሞክራስያዊ ቅዋም ዝጸደቓ ሃገር ከምእትህሉ ምውሓስ ዝብል ኢዩ።
ምምጻእ ፍትሓዊ ለውጢን፤ ምርግጋጽ ዴሞክራስያዊ ቅዋም ዝጸደቓ ሃገርን ዝብሉ ዕላማታት እቲ ቀዳማይ ከም ናይ ቀረባ እቲ ዳሕረዋይ ከም ናይ ርሁቕ ቀረባ ዕላማታት እንተተዋሒሶም ቃልስና ኣብ ዘተኣማምን ጉዕዞ ምህላዉን ብዝኾነ ሓይሊ ክጭወ ከምዘይክእልን ጌርና ክንወስዶ ንኽእል ኢና። እዚ መሰረታዊ ዓንዲ ካብ ብሕጂኡ እንተተዋሒሱ ወይ ውን ዘይስገር ቀይሕ ሕንጻጽ ኮይኑ እንተተሰሚሩ፤ እቶም ካልኦት ካልኣውን ዝርዝራውን ጉዳያት ኣብ ጽላል እዞም ክልተ ኣዕኑድ ብዴሞክራስያውን ቅዋማውን ሃዋህው ክምለሱ ዝኽእሉ ኢዮም።
ጎኒ ጎኒ እዚ ቅዋማዊ መንግስቲ ምትካል ዝብል ውሕስነት፤ ንእነምጸኦ ሓርነት ከይጨዊ ዘስግእ ካልእ ከነስተብህለሉ ዘሎና ረቛሒ ኣሎ። ንሱ ድማ እቲ መንግስቲ ኤርትራ ብፍላይ ድማ ፕረሲደንት ኤርትራ፤ ብድሕሪኡ ሃገር ሳዕሪ መታን ከይቦቕላ ዝዘርኦ ዘሎ ኣጽናቲ ናይ ምትፍናን፤ ምምቕቓልን ምብትታን ውዲት ኢዩ።
ኩሎም ምልካውያን እቲ ዝደሃኽዎ ህዝቢን ዝበታተንዋ ሃገርን ወትሩ ብጸሊም ታሪኽ ከምእትዝክሮም ኣረጋጊጾም ኢዮም ዝፈልጡ። ስለዝኾነ ድማ ድሕሪ እቲ ዘይተርፍ ውድቀቶም ህዝቢ ካብ ከምዚስ ምልኮም ምሓሸና ኢሉ መታን ክዝክሮም እታ ሃገር ብድሕሪኦም ክሃስማን ክትበታተንን ይዓዩ። ነዚ ንምትግባር ድማ እቶ መለኽቲ ቅድሚ ምኻዶም ህዝብን ሃገርን ኣብ ሕንፍሽፍሽ፤ ኣብ ኩናት ሓድሕድ፤ ኣብ ኣውራጃውን ሃይማኖታውን ግጭታት፤ ኣብ ድኽነትን ጥሜትን ከምዝነብር ዝገብርዎ ምብትታን ሃገር ዘስዕብ ሜላታት ይሕንጽጹ።
ስለዚ ህዝቢ ኤርትራ ንቕሓቱ ልዕሊ እዚ ውዲት ኣበሪኹ፤ ነቲ ኮነ ኢልካ ዝዝራእ ዘሎ ሃይማኖታውን ኣውራጃውን ውዲታት እንተዘይስዒሩ፤ ወላ ፍትሓዊ ለውጢ ምስኣምጸአ ቃልሱን ፍረ ሰውርኡን በዚ ውዲት እዚ ክጭወ ከምዝኽእል ክግንዘብ ኣለዎ።
ህዝቢ ሶማል ንናጽነቱን ሉዓላውነቱን ዘይፈቱ ስለዝኾነ ኣይኮነን ኣብ 1991 ሃገሩ ተበታቲና ክሳብ ሕጂ ኣብ ሰለሎ ዘሎ፤ እንታይ ደኣ ነቲ መላኺ ዚያድ ባረ ኣብ እዋን ዕርበቱ ዝተኸሉ ናይ ምግምማዕ ውዲት ብእዋኑ ስለዘይነቕሓሉ ኢዩ ኣብ ከምዚ ሕንፍሽፍሽ ኣትዩ ዘሎ።
ህዝቢ ኤርትራ ውን ብሕጂኡ ማዕረ ማዕረ ፍትሓዊ ቃልሱ ንሃይማኖታውን ኣውራጃውን ምክፍፋል እንተዘይተቓሊስዎ፤ በቲ ዘይስገር ቀይሕ መስመር ናይ ቅዋማዊ ሕግታት ጌሩ እንተዘየውሒስዎ፤ ምግምማዕ ሓርነቱ ዝጨዊ ረቓሒ ኪኸውን ይኽእል ኢዩ።
እወ ህዝቢ ኤርትራ ንሓድነቱ ዝብህግ ህዝቢ ኢዩ፤ የግዳስ ብግብሪ ከምኡ እንተዘይተጌሩን ከምኡ ከይኮነ ከሎ ከምኡ እንተመሰሎን ግን እቲ ዘይክውንነት ኣዘንጊዑ ሓርነቱ ዝቐትለሉ ሓደገኛ መርዚ ኪኸውን ይኽእል ኢዩ።
‘ህዝቢ ኤርትራ ፍሉይ ህዝቢ ኢዩ’ ካብ ዝብል ኣዛኒዩ ዚቐዝፍ ኣተሓሳስባ ወጺእካ፤ ‘ህዝቢ ኤርትራ ከም ኩሉ ህዝቢ ኣፍሪቃ ብዙሕነቱ ናብ ጸጋ ኪቕይር ብውሕልነት ክሕዞ ኣለዎ’ ናብ ዝብል ጉዕዞ ጥንቁቕ መስመር ምኻድ ልቦና ኢዩ።


text:
ናይ የሆዋ መሰኻኽር ገለ ኻብ እምነታቶም ዝቐየሩ ስለምንታይ እዮም፧
ንመጽሓፍ ቅዱስ ከም እንኮ ምንጪ እምነታትና ጌርና ኢና እንጥቀመሉ፣ ስለዚ፡ ኣብ ቅዱሳት ጽሑፋት ዘሎና ምርዳእ ኪንጽር ከሎ፡ ነቲ ዝነበረና እምነታት ነተዓራሪ ኢና። *
እዚ ለውጥታት እዚ፡ ምስቲ ኣብ ምሳሌ 4:18 ዘሎ፡ “መገዲ ጻድቃን ግና ከም ብሩህ ብርሃን ወጋሕታ እያ፣ ኣጸቢቑ ኽሳዕ ዚቐትር ከኣ እናበርሀት ትኸይድ” ዚብል ስርዓት መጽሓፍ ቅዱስ ዚሰማማዕ እዩ። ከምቲ ጸሓይ በብቝሩብ በሪቓ ኣብ ከባቢኻ ዘሎ ነገራት እትቐልዓልካ፡ ኣምላኽ እውን መለኮታዊ ሓቂ በብቝሩብ ኣብ ግዜኡ እዩ ዚቐልዕ። (1 ጴጥሮስ 1:10-12) ከምቲ መጽሓፍ ቅዱስ ዚንበዮ፡ ኣምላኽ ኣብዚ “ግዜ መወዳእታ” ነዚ መስርሕ እዚ የስልጦ ኣሎ።—ዳንኤል 12:4።
እቲ ብዛዕባ መጽሓፍ ቅዱስ ኣብ ዘሎና ምርዳእ እንገብሮ ምትዕርራይ ኬሰምብደና ወይ ኪርብሸና የብሉን። ብግዜ ጥንቲ ዝነበሩ ንኣምላኽ ዜምልኹ ሰባት እውን፡ ግጉይ ሓሳባትን ትጽቢትን ነይርዎም እዩ፣ ኣረኣእያኦም ድማ ኣዐርዮም እዮም።
ሙሴ ኻብቲ ኣምላኽ ዝመደቦ ግዜ 40 ዓመት ኣቐዲሙ፡ ንህዝቢ እስራኤል ኬድሕን ፈቲኑ እዩ።—ግብሪ ሃዋርያት 7:23-25, 30, 35።
ሃዋርያት ነቲ ብዛዕባ ሞትን ትንሳኤን መሲሕ ዚገልጽ ትንቢት ኣይተረድእዎን ነይሮም።—ኢሳይያስ 53:8-12፣ ማቴዎስ 16:21-23።
ገለ ኻብ ቀዳሞት ክርስትያናት ብዛዕባ “መዓልቲ የሆዋ” እትመጸሉ እዋን ግጉይ ኣረኣእያ ነይርዎም።—2 ተሰሎንቄ 2:1, 2።
ኣምላኽ ነቲ ግጉይ ኣረኣእያኦም ኣዐርይዎ እዩ፣ ሕጂ እውን ከምኡ ኺገብር ንጽሊ ኢና።—ያእቆብ 1:5።
^ ሕ.ጽ. 2 ነዚ ብዛዕባ መጽሓፍ ቅዱስ ኣብ ዝነበረና ምርዳእ እንገብሮ ለውጥታት ክንሓብኦ ኣይንፍትንን ኢና። እኳ ደኣስ፡ ንምዝግቦን ኣብ ሕታማትና ነውጽኦን ኢና። ንኣብነት፡ ኣብ ቤተ መጻሕፍቲ ኢንተርነት ግምቢ ዘብዐኛ ዝነጸረ ወይ ዝበርሀ ትምህርትታት ክትረክብ ትኽእል ኢኻ።


text:
ቅዱስ ኣቦና ር.ሊ.ጳ. ፍራንቸስኮ ዕለት 5 ሓምለ 2017 ዓ.ም. ናይ ምርኻብ ባህሊ ከም ተጻባእቲ ንዘይምንባር ዓንዲ እዩ፡ እንነብረሉ ዘሎና ዓለም ናይ ምርኻብ ባህሊ እዚዩ ዘድልዮን እዩ። ጽምኢ ናይ ምራኽብ ባህሊ ኣለዎ። እዚ ፈላላይ መናድቕ ክሓንጽ ዝጓየይ ዓለም ነቲ ጭቡጥ ኩነት ናብ መባህረር ዝልውጥ ከም ጻላእቲ እናተራራኣኻ ናብ ምንባር ኵነት ዝድርኽ እዩ። ዝብል ሓሳብ ዘማእከለ ናይ ምስማዐ ርእየት መልእኽቲ “ኣብ መንጐ መናብርተ ጥበብን ኣቢያተ ትምህርትን፡ ሰላም ብናይ ምርኻብ ባህሊ ምሕናጽ” ብዝብል መርሕ ቃል ካብ ዕለት 2 ክሳብ ዕለት 5 ሓምለ 2017 ዓ.ም. ካብ እስራኤልን ፍልስጥኤም ካልኦት 41 ሃገራት ዓለም ካብ ዝተፈላለያ መናብርተ ጥበብ ዝተዋጽኡ ብጠቕላላ ልዕሊ 70 ሺሕ መንእሰያት ኣሳቲፉ ናብ ዝተኻየደ ሳልሳይ ዓውደ ጉባኤ ኣብ መዛዘሚ ዕለት ከምዘመሓላለፉ ልእኽቲ ጋዜጠይና ራዲዮ ቫቲካን ደቦራ ዶኒኒ ሓቢረን።
ኣብቲ ዓውደ ጉባኤ ናይ ካቶሊካዊ ትምህርቲ ሓልዮ ቅዱስ ማሕበር ዋና ጸሓፊ ናይ ቮልቱርኖ ሰበኻ ሊቀ ጳጳስ ብፁዕ ኣቡነ ኣንቶኒዮ ቪቸንዞ ዛኒን ኣብ ኢየሩሳሌም ናይ እብራይስጣዊ መንበረ ጥበብ ዋና ኣመሓዳሪ ፕሮፈሰር መናሀም በን ሳሶን ዓለም ሓቆፍ ማሕበር ምርኻብ ኣቢያተ ትምህርቲ ኣቦ መንበር ኾሰ ማሪያ ደል ኮራል ከምእተሳተፉ ዝሓበራ ልእኽቲ ጋዜጠይና ራዲዮ ቫቲካን ድቦራ ዶኒኒ ኣስዒበን፥ ነቲ ኣብዘን መዓልታት ኣብ ኢየሩሳሌም ዝነበርኩምወን ማዕልታት ከብዕል ባህ ይብለኒ ስለምታይ ንስኻትኩም ካብቲ ናይ ኣጋጣሚ ፍልልያትኩም ሰገር ዝበልኩምን ናብ ሓድነት ዝተሰጋገርኩም ኢኻትኩም። ፍልልያት ዘኽብር ናይ ሓቀይና ሓድነት መስከርቲ። እዚ ተመክሮ’ዚ ማንም ኣይመሃረኩምን እንታይ ደኣ ባዕልኻኩም ተምክሮ ዝገበርክምዎ ሓቂ እዩ። ኣብቲ ብዝተፈላለየ ምኽንያት ዘይተጐልበበ ኣብ ርእየትን ጠመተን እትነብሮ ምጥማት ብጻይ ገዛእ ርእስኻ ምኽፋት ኣሎ። ብጠቕላላ ነቲ ኣነ ዘይኰንክዎ ነገር ኩሉ ነቲ ካባይ ዝተፈልየ ኩሉ ገዛእ ርእሰይ ይኸፍት። በዚ መገዲ’ዚ ድማ ገዛእ ርእስና ንካልእ ክፉት ምስ እንገብር ተራኽቦነትን ምርኻብን ይኽወን። ነቲ ምርኻብና ድማ ትርጉም ንህቦ። ነፍሲ ወከፍና ብሕይወት ትርጉም ዘለና ኢና። ሓደ’ኳ ክሑድ ኣኰነን። ኩላትና ናይ ሕይወት ሕራይ ምባል ኢና። ንሕይወት ሕራይ ዝተብሃልና ኢና። ነቲ ትርጉም ሕይወትና ነራኽብ ነዚ ብምግባር ድማ መንፈስ ነዕብይ ከምዝበሉ ዶኒኒ ሓቢረን።
ከም ናይ ሕይወት ትርጉም በዓል መግለጺ ድማ በዓል የድልየና። ስለዚህ ክንበር ዝከኣል ትርጉም ሕይወት ነናድይ። ስለ ኹሉን ዘጋጥም የጋጥም ብሓባር ሕይወትን ትርጉም ሕይወትን ነናድይ። እዚ ንምፍጻም ግና ካብቲ ሰናይ ርእየትን ሕልምን ዝገትእ ካብ ዝዀነ ይዅን ዓይነት ቅድመ ፍርዲ ናጻ ምውጻእ የድሊ። ነዚ ዘብቕዕን ናብዚ ሰናይነት’ዚ ዘሰንይ ሓድሽ መገዲ ነናድይ። ኣንሕና በጽሕን ዓበይትን ክፍሊ ሕብረተሰብ ናይ ሕጻናትን መንሰያትን ብጠቕላላ ናይ ሓድሽ ወለዶ ሕልሚ ከይንዓግት ንጠንቀቕ።
ስለዚህ ድማ እቲ ማሕበር ምርኻብ (መረብታዊ ርክብ ኣቢያተ ትምህርቲ) ኣቢያተ ትምህርቲ ሕልምታትን ራእያትን ክዓብዩን ክራኸቡን ክደጋገፉን መታን ነዚ ዘብቅዕ ኩነታት ተስፋ ክወልድ ይግብኦ። ሓደ ሕልሚ ምስ ኩሉ ዝካፈል ክኸውን እንከሎ ናይ ሓደ ሕዝቢ ጦቢያ (utopia) ይኸውን ናይ ሓደ ሓድሽ ዓይነት ኣነባብራ ኣገባብ ወይ ድማ ሜላ ናይ ምፍጣር ተኽእሎ ይህልዎ ዝበሉ ቅዱስ ኣቦና ኣስዒቦም፥ እቲ ናትና ጦቢያ ብገለ መገዲ ድማ ተራኽቦ ኣቢያተ ትምህርቲ ይፈጥር። በዚ ዓይነት ሕንጸት’ዚ ድማ ናይ ምርኻብ ባህል ምፍጣር ይኸውን። ስለዚህ ድማ ብዙህነት ባህልታትን ናይ ባህልታት ፍልልያትን ብምኽባር ዓቢይ ግምት የውህብን እዚ ክበሃል እንከሎ ዝተፈላለዩ ባህልታት ነሓድ ሕዶም ምጥቕላል ወይ ድማ ናብ ዘይቀያየር ሓደ ዓይነታውነት ጥርናፈ ዘይኰነስ ናብ ስኒት የብጽሕ። እዚ ኵሉ ነቲ ዝበታተንን ዝነጻጸግን ዘሎ ዓለም እዚዩ ዘድልዮ ኩነት እዩ። እዚ ናይቲ ካባኻ ዝተፈልየ ምፍራሕን ምንጻግን ዝብል ዓለም፡ ካብዚ ፍርሒ እዚ ተበጊሱ ድማ ንገዛእ ርእሱ ዝገደደን ዝኸፍኤል ካልእ ዓይነት ፍርሒ ዘመንጭው ፈላላይ መናድቕ ናብ ምሕናጽን የምርሕ። ንሓድ ሕድካ ከም ጸላኢ እናተረኣኣኻ ናብ ምንባር ዘብጽሕ ከቢድ ፍርሒ ዝወልድ ይኸውን።
ዓለም ካብ ገዛእ ርእሱ ማለት ክብ ምቑሕ ገዛእ ርእሳውነት ፈንጺጉ ናብ ክብልን ገዛእ ርእሱ ክኸፍትን ናብ ምርኻብ ገዛእ ርእሱ ምስቲ ካልእ ዝዀነ ምርኻብ ከማዕድውን ክነብርን የድልዮ ዝበሉ ቅዱስ ኣቦና ነቲ ናይ ምስማዐ ርእየት መልእኽቶም፥ እቶም ኣብቲ ኣብ ኢዮሩሳሌም ዝተኻየደ ሳልሳይ ዓለም ሓቆፍ ዓውደ ጉባኤ መረብታዊ (ኣውታረ መረብ) ርክብ መላእ ኣቢያተ ትምህርቲ ማሕበር፥ ሰናይ ካብ ምሕላም ንኽይቡከርን ትርጉም ንምድላይን ኣእምሮን ኣእዳውን ኣእጋርን ልብታትን ኣብ ሕንጸት ናይ ምራኻብ ባህሊ ከውዕል ኣባላቱ ዝህብዎ ኣበርክቶ ኣመስጊኖም። እቲ ዓወደ ጉባኤ ዝተኻየደሉ ቦታ ድማ ኣብ መንጐ ክርስትናን ሃይማኖት ኣይሁድን እስላምን ናይ ዝግበር ናይ ሓባር ዘተ ብርቱዕ ሓባሪ ኣሰር ዘለዎ እዩ። እዚ ርክብ’ዚ ድማ ብዝተፈላለየ ትእምርታውያን ወስታት ምልኩት እዩ። ከም ኣብነት ድማ እቲ ኣብ መንጐ ዝተፈላለያ ሃይማኖታት ናይ ሓባር ርክብ ብምትካል ኦም ኣውሊዕ ዝትገልጸ ትእምርታዊ ወስታ ዘኪሮም ከምዘጠቓለሉ ልእኽቲ ጋዜጠይና ራዲዮ ቫቲካን ደቦራ ዶኒኒ ሓቢረን።


text:
Published: 12 January 2018
ናይ ዕድመ በዓል ጸጋ ዝኾኑ፡ ወዲ 91 ዓመት ክቡር ኣቦና 3ይ ፓትርያርክ ቅዱስ ኣቡነ እንጦንዮስ፡ ብዘይ ገበን
ቅዱስ ኣቡነ እንጦንዮስ ወላኳ በደሎም ክንገሮም ፍትሒ ክወሃቦም ሓቲቶም፥ ይግባይ እንተበሉ፥ ክሳብ ሕጂ ፍትሒ ይኹን ርትዒ ክረኽቡ ኣይከኣሉን። እቲ ቀንዲ ምኽንያት ድማ ኣብየት ዝብል ኣካል ስለዝተሳእነ ዘይኮነስ፡ ጉዳይ ቤተ ክርስቲያንና በቶም ዋናታቱ ዘይኮነ፡ ብፖለቲከኛታት ሃገርና ጅሆ ስለ ዝተታሕዘ እዩ። እቲ ዓሚ ይኹን ቅድሚ ዓሚ ብሓሶት ዕርቂ ተፈጺሙ፥ ውግዘት ተላዒሉ፥ ዝብል ካብ ኤርትራ ዝተፈነወ ዜናውን፡ ፍረ ዘይብሉ ወረን ናይ ሓሶት ተዋስኦን ምዃኑ ኣብ ውሽጥን ወጻእን ዝነብር ህዝቢ ኤርትራ ብኣግኡ ዝተረድኦ ጉዳይ እኳ እንተነበረ፡ ብፍላይ ንምእመናን ተዋሕዶ እቲ ሕቡእ ኣጀንዳ ሃይማኖታዊ ጉዳያትን ከኣ ጭካነ ገለ ጳጳሳትን ብንጹር ዘግሃደ ኣገዳሲ ፍጻመ ምንባሩ እዩ ነይሩ።
እምበኣር ጎይታና ኢየሱስ ክርስቶስ ኣብ ቅዱስ ወንጌል፡ ....ሓሚመ በጻሕኩምኒ፥ ተኣሲረ ኣጸናናዕኩምኒ! (ማቴ 25፡36) ዝብል ዓስቢ ዘለዎ መልእኽቲ ሕድሪ ከም ዝሃበና ዘኪርና፥ ፍሉይ መደብ ብምኽንያት መበል 12ተ ዓመት ዘይፍትሓዊ ማእሰርቲ ቅዱስ ኣቡነ እንጦንዮስ፡ ኣብ ነፍሲ ወከፍ ናይ ኤርትራ ኦርቶዶክስ ተዋሕዶ ቤተ ክርስቲያን ኣብ ዝኾነ ኵርናዕ ዓለም እትርከብ፡ ኩሉ ኦርቶዶክሳዊ ኣማኒ ብሕብረት ንሰንበት 14 ጥሪ 2018 ኣ.ፈ ከኣ ኣብ ጸሎተ-ቅዳሴ ጸልዩ! በእንተ ርእሰ ሊቃነ ጳጳሳት ኣቡነ እንጦንዮስ ፓትርያርክ! ተባሂሉ ናይ ሕልና ጸሎት ክዓርግ ምብራህ ሽምዓ ሥነ ሥርዓትን ክግበር፡ ብኣኽብሮት ንኹሉ ነዘኻኽር።
ብተወሳኺ ኣብ ውሽጢ ኤርትራ ሕጋዊ ፓትርያርክ ኣቡነ እንጦንዮስ ብሕይወቶም ከለዉ፥ ብናይ ዓመጽ ሽመት ዋና ጸሓፊ ሲኖዶስ ብዝብል ሸፈጥ: ውገዝ ኣቡን ሉቃስ ዝገብርዎ ዘለዉ ሃይማኖታዊ ግህሰት ኣንጻር ሕጊ ኣምላኽ ስለ ዝኾነ፡ ኣማኒ ተዋሕዶ ዓገብ ክብሎም ንምሕጸን። ከምኡውን ኩሎም መንፈሳውያን ኣገልገልቲ ውሉደ-ክህነት ካብ ጸቢብ ምድራዊ ኣተሓሳስባን ፖለቲካዊ መፈንጠራን ርሒቖም እሙናት ኣምባሳዶራት ናይ ክርስቶስ ብምዃን መስቀሎም ጸይሮም ኣሰር ኣሰር ክርስቶስን ኣብነት ቅዱስ ኣቡነ እንጦንዮስን ብምኽታል ነዚ ኣብ ፈተናን ቀቢጸ-ተስፋን ወዲቑ ዘሎ ኦርቶዶክሳዊ ኣማኒ ህዝብና ብትግሃት ክንጓስዮምን ኣብ ቤት ኣምላኽ ብፍቕሪ ከገልግሉን መንፈሳዊ መልእኽትና ነመሓላልፍ። ዮሓ 21፡15-17።
ኦ ጎይታ! ’’ምንኣኽ እቶም እሱራት ናብ ቅድሜኻ ይምጻእ፣ ነቶም ንሞት እተመደቡ ብስልጣን ቅልጽምካ ኣድሕኖም።" መዝ 79፡11።
መንበረ ጵጵስና ሃገረ ስብከት ሰሜን ኣሜሪካ
12 ጥሪ 2018 (፬ ጥሪ ፳፻፲ ዓ.ም ግእዝ)


text:
ምዕራፍ ዕስራ
“ኣሚነ ኣለኹ”
1. ማርታ እንታይ ተሰሚዕዋ ኸም ዝነበረን ስለምንታይ ከምኡ ኸም እተሰምዓን ግለጽ።
ማርታ፡ እቲ ብእምኒ እተዓጽወ መቓብር ሓዋ ኣብ ኣእምሮኣ ቕጅል በላ። ሓዘና ኣመና ኸቢድዋ እዩ ነይሩ። እቲ ኣዝያ እተፍቅሮ ኣልኣዛር ሓዋ ኸም ዝሞተ ኽትኣምን ኣይከኣለትን። እተን ኣልኣዛር ካብ ዚመውት ንነጀው ዝነበራ ኣርባዕተ መዓልትታት፡ ብበጻሕትን ብመጸናናዕትን እተዓብለላ ዜጕህያ መዓልትታት እየን ነይረን።
2, 3. (ሀ) ማርታ ንየሱስ ምስ ረኣየቶ እንታይ እዩ ተሰሚዕዋ ኪኸውን ዚኽእል፧ (ለ) እቲ ማርታ እተዛረበቶ ኣገዳሲ ነገር ብዛዕባኣ እንታይ እዩ ዚገልጽ፧
2 ማርታ ኣብ ከምዚ ዓይነት ኵነታት ከላ፡ ንኣልኣዛር ኣዝዩ ዜፍቅሮ ሰብኣይ መጸ። ማርታ ንየሱስ ምስ ረኣየቶ፡ ንሓዋ ኼድሕኖ ዚኽእል ዝነበረ ሰብ ንሱ ጥራይ ብምንባሩ፡ ሓዘና ደገሳ። ኰይኑ ግና፡ ኣብታ ኣብ ኵርባ እትርከብ ንእሽቶ ኸተማ ቢታንያ ምስ የሱስ ምርኻባ፡ ብእተወሰነ ኣጸናኒዕዋ እዩ። ኣብታ ምስኡ ዘሕለፈታ ህሞት፡ ነቲ ኣብ ገጽ የሱስ ዚንበብ ዝነበረ ድንጋጽን ነቲ ዅሉ ሳዕ ዜርእዮ ዝነበረ ለውሃትን ርእያ ተበራትዐት። ንሱ ድማ ኣብቲ ብዛዕባ ትንሳኤ ዘለዋ እምነት ከተተኵር ዚሕግዛ ሕቶታት ሓተታ። ማርታ በቲ ምስ የሱስ ዝገበረቶ ምይይጥ ተደሪኻ፡ ኣዝዩ ኣገዳሲ ነገር ተዛረበት፣ “ንስኻ እቲ ናብ ዓለም ዚመጽእ ክርስቶስ ወዲ ኣምላኽ ምዃንካ ኣሚነ ኣለኹ” ድማ በለቶ።—ዮሃ. 11:27።
3 ማርታ እተደንቕ እምነት ዝነበረታ ሰበይቲ እያ ነይራ። እቲ መጽሓፍ ቅዱስ ብዛዕባኣ ዚህቦ ሒደት ሓበሬታ፡ እምነትና ኸነደልድል ዚሕግዘና ዜደንቕ ትምህርትታት ዝሓዘ እዩ። ብኸመይ ከም ዚሕግዘና ምእንቲ ኽንርዳእ፡ ነቲ ማርታ ንፈለማ እዋን ተጠቒሳትሉ ዘላ ጸብጻብ መጽሓፍ ቅዱስ እስከ ንመርምሮ።
“ትጭነቕን ትሽገርን” ነበረት
4. ስድራ ቤት ማርታ ፍልይቲ ዝነበረት ብኸመይ እያ፧ እታ ስድራ ቤትከ ምስ የሱስ እንታይ ርክብ ነይርዋ፧
4 ኣዋርሕ ኣቐዲሙ፡ ኣልኣዛር ጥዑይን ብህይወትን ኣብ ዝነበረሉ እዋን፡ ኣብቲ ኣብ ቢታንያ ዚርከብ ቤቱ፡ ሓደ ፍሉይ ጋሻ ኪቕበል ይጽበ ነበረ። እቲ ጋሻ እቲ ኸኣ የሱስ ክርስቶስ እዩ። ኣልኣዛርን ማርታን ማርያምን ሓቢሮም እዮም ዚነብሩ ነይሮም። ገሊኦም ተመራመርቲ፡ ማርታ ኸም ኣአንጋዲት ኰይና ተጠቒሳ ስለ ዘላን ሓድሓደ ሳዕ ኣቐዲማ ስለ እትርቋሕን፡ ምዕባይ ኵላቶም ነይራ ኽትከውን ከም እትኽእል ይገልጹ እዮም። (ዮሃ. 11:5) እዞም ሰለስተ ኣሕዋትን ኣሓትን ተመርዕዮም እንተ ነይሮም ዚፍለጥ ነገር የልቦን። ዝዀነ ዀይኑ፡ ናይ ቀረባ ፈተውቲ የሱስ እዮም ነይሮም። የሱስ ኣብ ይሁዳ፡ ማለት ኣብቲ ብዙሕ ምጽራርን ተጻብኦን ዜጋጥሞ ዝነበረ ቦታ ኼገልግል ከሎ፡ ኣብ ቤቶም እዩ ዚቕኒ ነይሩ። ነቲ ኣብታ ቤት ዝነበረ ሰላም ዝመልኦ ሃዋህው ኰነ ነቲ ዚግበረሉ ዝነበረ ደገፍ ኣኽቢሩ ይርእዮ ኸም ዝነበረ እውን ኣየጠራጥርን እዩ።
5, 6. (ሀ) የሱስ ኪበጽሕ ኣብ ዝመጸሉ እዋን፡ ብፍላይ ማርታ ብዙሕ ስራሕ ዝነበራ ስለምንታይ እያ፧ (ለ) የሱስ ኣብ ቤቶም ምስ በጽሖም፡ ማርያም እንታይ እያ ገይራ፧
5 ማርታ፡ ነታ ቤት ምሽእትን ንእንግዶት እትበቅዕን ኣብ ምግባር ዓብዪ ግደ ነበራ። ብስራሕ ትሕዝትን ትግህትን ስለ ዝነበረት፡ መብዛሕትኡ እዋን፡ ሸበድበድ ክትብል እያ እትርአ ነይራ። የሱስ ኣብ ዝመጸሉ እዋን እውን እንተ ዀነ፡ ብብዙሕ ንምግልጋል ትጽዕር ነበረት። ነቲ ፍሉይ ጋሻኣ፡ ምናልባት እውን ነቶም መጋይሽቱ ዚኸውን ፍሉይ ምግብታት ከተዳሉ ሓሰበት። ኣብቲ እዋን እቲ፡ ምቕባል ጋሻ ኣዝዩ ኣገዳሲ እዩ ነይሩ። ጋሻ ናብ ቤትካ ምስ ዚመጽእ፡ ክትስዕሞ፡ ኣሳእኑ ኣውጺእካ ኣእጋሩ ኽትሓጽቦ፡ ንርእሱ ኸኣ ብቕዱይ ዘይቲ ኽትለኽዮ ይግባእ ነበረ። (ሉቃስ 7:44-47 ኣንብብ።) ብዘይካዚ፡ ዚድቅሰሉ ጽቡቕ ቦታን ዚበልዖ ብሉጽ ምግብን ከተዳሉ ይግባእ ነበረ።
6 ማርታን ማርያምን ንኣጋይሸን ንምትእንጋድ፡ ኣዝዩ ብዙሕ ስራሕ ነበረን። ብዙሓት ብዛዕባ ማርያም፡ ክትምሃር ጥራይ ከም እትህንጠ ገይሮም ዚሓስቡ እኳ እንተ ዀኑ፡ ማርያም ኣቐድም ኣቢላ ንሓብታ ኸም ዝሓገዘታ ፍሉጥ እዩ። የሱስ ምስ መጸ ግና፡ እቲ ዅነታት ተቐየረ። የሱስ ነቲ ኣጋጣሚ ተጠቒሙ፡ ኪምህር ጀመረ። ካብቶም ኣብቲ ግዜ እቲ ዝነበሩ መራሕቲ ሃይማኖት ብእተፈልየ መገዲ፡ ንኣንስቲ ኣኽቢሩ ይርእየን ስለ ዝነበረ፡ ብዛዕባ እታ ቐንዲ መልእኽቲ ኣገልግሎቱ ዝነበረት መንግስቲ ኣምላኽ ይምህረን ነበረ። ማርያም፡ እዚ ኣጋጣሚ እዚ ኼምልጣ ስለ ዘይደለየት፡ ኣብ ጥቓ እግሪ የሱስ ኮፍ ኢላ ንዘረባኡ ኽትሰምዕ ጀመረት።
7, 8. ማርታ ውጥረት ተሰሚዕዋ ዝነበረ ስለምንታይ እዩ፧ ኣብ መወዳእታኡ ስምዒታ ዝገለጸትከ ብኸመይ እያ፧
7 ነቲ ሽዑ ማርታ ዚስምዓ ዝነበረ ውጥረት ኣብ ኣእምሮና ኽንስእሎ ንኽእል ኢና። እቲ ንኣጋይሻ እተዳልዎ ዝነበረት ምግብን ምስኡ እተተሓሓዘ ኻልእ ዕዮታትን፡ መመሊሳ ኸም እትጭነቕን ሓሳባ ኸም ዚስረቕን ገይርዋ ኪኸውን ኣለዎ። ማርታ ብስራሕ ንየው ነጀው እናበለት ክነሳ፡ ማርያም ግና ንዕኣ ኣብ ክንዲ ምሕጋዝ ኮፍ ኢላ ኽትሰምዕ ክትርእያ ኸላስ፡ ገጻ ተቐያይሩ ወይ ተጸዊጋ ወይ ከኣ ኡፍ ብምባል ጓሂኣ ገሊጻዶ ትኸውን፧ ከምኡ ገይራ እንተ ዀይና ኣየገርምን እዩ። ከመይሲ፡ ንዅሉ እቲ ዕዮ በይና ኽትጾሮ ኣይትኽእልን እያ ነይራ።
8 ማርታ ስምዒታ ዓቢጣ ኽትጸንሕ ኣይከኣለትን። ንየሱስ ዘረባኡ ብምዅላፍ፡ “ጐይታይ፡ ሓብተይ ሓዲጋትኒ በይነይ ከገልግልዶ ግዲ የብልካን ኢኻ፧ መጺኣ ኽትሕግዘኒ እባ ንገራ” በለቶ። (ሉቃ. 10:40) እቲ እተዛረበቶ ቓላት፡ ተሪር እዩ ነይሩ። ንማርያም ናብ ስራሓ ኽትምለስ ኪእዝዛ እያ ንየሱስ ሓቲታቶ።
9, 10. (ሀ) የሱስ ንማርታ እንታይ ኢሉ እዩ መሊሱላ፧ (ለ) የሱስ ነቲ ማርታ እትገብሮ ዝነበረት ጻዕሪ ኸም ዘየነኣኣሶ ብኸመይ ንፈልጥ፧
9 የሱስ ዝሃቦ ምላሽ፡ ከምቲ ንብዙሓት ኣንበብቲ መጽሓፍ ቅዱስ ዜገርሞም፡ ንማርታ እውን ኣገሪምዋ ኪኸውን ይኽእል እዩ። የሱስ ህድእ ኢሉ፡ “ማርታ፡ ማርታ፡ ብብዙሕ ነገር ትጭነቕን ትሽገርን ኣለኺ። እቲ ዜድሊ ግና፡ ሒደት ወይ ሓደ ጥራይ እዩ። ማርያምሲ ጽቡቕ ግደ ሓርያ ኣላ፣ ካብኣ ኸኣ ኣይኪውሰድን እዩ” በላ። (ሉቃ. 10:41, 42) እንታይ ማለቱ እዩ ነይሩ፧ ማርታ እምብዛ ኣብ ስጋዊ ኣተሓሳስባ ተተኵር ከም ዝነበረት ድዩ ዚዛረብ ነይሩ፧ ነቲ ጽቡቕ ምግቢ ንምድላው እትገብሮ ዝነበረት ጻዕሪ ድዩ ዜነኣእሶ ነይሩ፧
10 ኣይፋሉን። የሱስ፡ ማርታ ብፍቕርን ብንጹህ ልብን ተደሪኻ ኸምኡ ትገብር ከም ዝነበረት ይፈልጥ ነይሩ እዩ። ብዘይካዚ፡ ንጋሻ ዚግበር ሰፊሕ እንግዶት ከም ጌጋ ገይሩ ኣይርእዮን እዩ ነይሩ። ከመይሲ፡ ኣቐድም ኣቢሉ ናብቲ ማቴዎስ ኣብ ቤቱ ዝገበረሉ “ዓብዪ ድግስ” ከይዱ ነይሩ እዩ። (ሉቃ. 5:29) እቲ ቐንዲ ጸገም፡ እቲ ማርታ ዘዳለወቶ ምግቢ ዘይኰነስ፡ ነቲ ቐዳምነት ክትህቦ ዝነበራ ነገራት ቀዳምነት ዘይምሃባ እዩ። ማርታ ኣብቲ ኸተዳልዎ ዝሓሰበት ምግቢ ኣመና ስለ ዘተኰረት፡ ነቲ ኣዝዩ ዜገድስ ጕዳይ ኣየስተብሃለትሉን። እዚ ጕዳይ እዚ እንታይ እዩ ነይሩ፧
የሱስ ነቲ ማርታ እትገብረሉ ዝነበረት እንግዶት ሞሳ ነይርዎ እዩ፣ ማርታ ብፍቕርን ብንጹህ ልብን ተደሪኻ ኸምኡ ትገብር ከም ዝነበረት እውን ይፈልጥ ነይሩ እዩ
11, 12. የሱስ ንማርታ ብልእመት ዝኣረማ ብኸመይ እዩ፧
11 እቲ ሓደ ወዲ የሆዋ ኣምላኽ ዝዀነ የሱስ ክርስቶስ፡ ኣብ እንዳ ማርታ ዝነበረ ብዛዕባ ሓቂ ኺምህር እዩ። ዝዀነ ይኹን ነገር፡ እንተላይ እቲ ማርታ ብፍቕሪ ተደሪኻ እትገብሮ ዝነበረት እንግዶት፡ ምስዚ ኣይወዳደርን እዩ ነይሩ። የሱስ፡ ማርታ እምነታ ኸተደልድል ዜኽእላ ፍሉይ ኣጋጣሚ የምልጣ ኸም ዘሎ ስለ እተገንዘበ፡ ጕህዩ ኪኸውን ኣለዎ። ኰይኑ ግና፡ ባዕላ ምርጫ ኽትገብር እዩ ሓዲግዋ። * ማርታ ግና ሕሉፍ ሓሊፋ ንማርያም ክትውስነላ እያ ፈቲና።
12 ስለዚ፡ የሱስ ንማርታ ህድእ ምእንቲ ኽትብል ንስማ ኽልተ ሳዕ ብምርቋሕ፡ ብልእመት ኣረማ፣ ‘ብብዙሕ ነገር ክትጭነቕን ክትሽገርን’ ከም ዘየድልያ እውን ነገራ። ብፍላይ መንፈሳዊ መኣዲ ኣብ ዚቐርበሉ እዋን፡ ሓደ ወይ ክልተ ዓይነት ቅልል ዝበለ ምግቢ ጥራይ እዩ ዜድሊ። በዚ ምኽንያት እዚ ኸኣ እዩ፡ የሱስ ነቲ ማርያም ካብኡ ኽትመሃር ዝመረጸቶ “ጽቡቕ ግደ” ኼሕድጋ ዘይደለየ።
13. ካብቲ የሱስ ንማርታ ዝኣረመሉ መገዲ እንታይ ክንምሃር ንኽእል፧
13 እቲ ኣብ እንዳ ማርያም ዘጋጠመ ፍጻመ፡ ሎሚ ንዘለዉ ሰዓብቲ የሱስ ዚኸውን ሓያሎ ትምህርቲ ዝሓዘ እዩ። ነቲ “መንፈሳዊ ነገራት” ንምምላእ እንገብሮ ጻዕሪ፡ ብኻልእ ነገራት ኪዕብለል ከነፍቅድ የብልናን። (ማቴ. 5:3) ነቲ ማርታ ዘርኣየቶ መንፈስ ልግስን ጻዕርን ክንቀድሖ ዚግባእ እኳ እንተ ዀነ፡ እቲ ዝያዳ ኣገዳሲ ነገራት ክሳዕ ዜምልጠና ብዛዕባ እቲ ንእንግዶት ዚምልከት ብዙሕ ኣገዳስነት ዘይብሉ ጕዳያት ‘ክንጭነቕን ክንሽገርን’ ኣይንደልን ኢና። ምስ ኣመንቲ ዝዀኑ ብጾትና እንሓብረሉ ቐንዲ ምኽንያት፡ ክንበልዕን ክንሰትን ዘይኰነስ፡ ንሓድሕድና ኽንጸናናዕን መንፈሳዊ ውህበት ክንማቐልን እዩ። (ሮሜ 1:11, 12 ኣንብብ።) በዚ ኸምዚ ንሓድሕድና ኽንተሃናነጽ ከለና፡ ቅልል ዝበለ ምግቢ ኣኻሊ ኪኸውን ይኽእል እዩ።
ሞይቱ ዝተንስአ ፍቑር ሓው
14. ማርታ ነቲ እተዋህባ መአረምታ ኸም እተቐበለቶ ርግጸኛታት ክንከውን እንኽእል ስለምንታይ ኢና፧
14 እሞኸ ማርታ ነቲ የሱስ ዝሃባ ማዕዳ ተቐቢላ፡ ካብኡ ተማሂራዶ፧ ከምኡ ኸም ዝገበረት ኣየጠራጥርን እዩ። ሃዋርያ ዮሃንስ ነቲ ብዛዕባ ሓው ማርታ ዚገልጽ ዛንታ፡ “የሱስ ድማ ንማርታን ንሓብታን ንኣልኣዛርን የፍቅሮም ነበረ” ብምባል እዩ ዚጅምሮ። (ዮሃ. 11:5) የሱስ ናብ ቢታንያ ኻብ ዚኸይድ ኣዋርሕ ሓሊፉ ነይሩ እዩ። ይኹን እምበር፡ ማርታ ብምኽንያት እቲ የሱስ ዝሃባ ፍቕራዊ ማዕዳ ኣየስቈርቈረትን ወይ ኣይተቐየመትን። ንምኽሪ የሱስ ኣብ ልባ ኣሕዲራቶ እያ። እምበኣር፡ ኵላትና ሓሓሊፉ መአረምታ ስለ ዜድልየና፡ ኣብዚ መዳይ እዚ፡ ማርታ ብልጽቲ ኣብነት ትዀነና እያ።
15, 16. (ሀ) ማርታ ሓዋ ምስ ሓመመ እንታይ እያ ገይራ ኽትከውን እትኽእል፧ (ለ) ማርታን ማርያምን ዝነበረን ተስፋ ዝቐሃመ ስለምንታይ እዩ፧
15 ማርታ፡ ኣልኣዛር ሓዋ ምስ ሓመመ፡ ኣለይመለይ ትብሎ ነይራ ኽትከውን ኣለዋ። ነቲ ዚስምዖ ዝነበረ ቓንዛ ኸተህድኣሉን ጥዕናኡ ኺምለሰሉን ዚከኣላ እኳ እንተ ገበረት፡ መመሊሱ ገደዶ ደኣ እምበር፡ ኣይሓሾን። ንሳን ማርያምን ግና ኣብ ነፍሲ ወከፍ መዓልትን ሰዓትን፡ ካብ ጥቓኡ ኣይተፈልያን። ማርታ ነቲ ንሓያሎ ዓመታት ብሓደ ዘሕለፍዎ ሓጐስን ጓህን እናዘከረት፡ ዓይኒ ዓይኑ ትጥምቶ ነይራ ኽትከውን ኣለዋ።
16 ማርታን ማርያምን፡ ኵነታት ኣልኣዛር ተስፋ ዜቝርጽ እናዀነ ይኸይድ ከም ዝነበረ ምስ ረኣያ፡ ናብ የሱስ መልእኽቲ ለኣኻ። ኣብቲ እዋን እቲ፡ የሱስ ካብቲ ንሳተን ዝነበራኦ፡ መገዲ ኽልተ መዓልቲ ርሒቑ እዩ ዚሰብኽ ነይሩ። ማርታን ማርያምን ንየሱስ፡ “ጐይታይ፡ እንሆ እቲ እትፈትዎስ፡ ሓሚሙ ኣሎ” ኢለን እየን ሓጺር መልእኽቲ ልኢኸናሉ። (ዮሃ. 11:1, 3) የሱስ ንሓወን ከም ዚፈትዎ ይፈልጣ ስለ ዝነበራ፡ ንፈታዊኡ ንምሕጋዝ ዝከኣሎ ዘበለ ኸም ዚገብር ይኣምና ነይረን እየን። ኣልኣዛር ቅድሚ ሙማቱ ኸም ዚመጽእ ተስፋ ኣሕዲረን ነይረን ኪዀና ዚኽእላ እኳ እንተ ዀና፡ ነዊሕ ከይጸንሐ ግና ተስፋአን ቅሂሙ ጠፍአ። ከመይሲ፡ ገና የሱስ ከይመጸ ኸሎ፡ ኣልኣዛር ሞተ።
17. ማርታ እተጨነቐት ስለምንታይ እያ፧ የሱስ ናብ ከተማ ኸም ዝቐረበ ምስ ፈለጠትከ እንታይ እያ ገይራ፧
17 ማርታን ማርያምን ንሓወን ሓዚነናሉ እየን። ንቐብሩ ዚኸውን መሰናድዎ እናገበራ ኸኣ፡ ነቶም ካብ ቢታንያን ካብ ከባቢኣን ዚመጹ ሓያሎ ሓዘንተኛታት ይቕበላ ነይረን እየን። ገና ግና ብዛዕባ የሱስ ዚገልጽ ደሃይ ኣይረኸባን። ግዜ እናሓለፈ ምስ ከደ፡ ማርታ ኣዝያ ኸም እተጨነቐት ፍሉጥ እዩ። ኣብ መወዳእታ፡ ኣልኣዛር ካብ ዚመውት ኣርባዕተ መዓልቲ ጸኒሑ፡ ማርታ፡ የሱስ ናብታ ኸተማ ኸም ዝቐረበ ሰምዐት። እዛ ስጕምቲ ንምውሳድ ድሕር ዘይትብል ሰበይቲ፡ ዋላ እኳ ኣብ ሓዘን እንተ ነበረት፡ ንማርያም ከይነገረት ንየሱስ ክትቅበሎ ብድድ ኢላ ኸደት።—ዮሃንስ 11:18-20 ኣንብብ።
18, 19. ማርታ እንታይ ተስፋ ኸም እትገብር እያ ገሊጻ፧ እምነታ እተደንቕ ዝነበረትከ ስለምንታይ እያ፧
18 ማርታ ንጐይታኣ ምስ ረኣየቶ፡ “ጐይታይ፡ ኣብዚ እንተ ትነብርሲ፡ ሓወይ ኣይምሞተን ነይሩ” ኢላ ነቲ ንዕኣን ንማርያምን ዜጨንቐን ዝነበረ ሓሳባት ገለጸትሉ። ኰይኑ ግና፡ ተስፋኣን እምነታን ኣየጥፍአትን ነይራ። ከመይሲ፡ ኣስዕብ ኣቢላ፡ “ግናኸ፡ ሕጂ እውን እቲ ኻብ ኣምላኽ ዝለመንካዮ ዘበለ፡ ኣምላኽ ከም ዚህበካ፡ እፈልጥ እየ” ኢላ እያ። የሱስ ድማ ብኡብኡ፡ “ሓውኪ ኺትንስእ እዩ” ብምባል ንተስፋኣ ኣደልደሎ።—ዮሃ. 11:21-23።
19 ማርታ፡ የሱስ ብዛዕባ እቲ ኣብ መጻኢ ዚፍጸም ትንሳኤ ዚዛረብ ዘሎ ስለ ዝመሰላ፡ “በታ ዳሕረይቲ መዓልቲ ብትንሳኤ ኸም ዚትንስእሲ፡ እፈልጥ እየ” በለቶ። (ዮሃ. 11:24) ኣብ ትንሳኤ ዝነበረታ እምነት፡ እተደንቕ እያ ነይራ። ትንሳኤ ኣብቲ ብድራኸ መንፈስ እተጻሕፈ ቅዱሳት ጽሑፋት ብንጹር እተገልጸ ትምህርቲ ኽነሱ፡ ገሊኦም ሰዱቃውያን ዚብሃሉ መራሕቲ ሃይማኖት ኣይሁድ፡ በዚ ትምህርቲ እዚ ኣይኣምኑን እዮም ነይሮም። (ዳን. 12:13፣ ማር. 12:18) ማርታ ግና፡ የሱስ ብዛዕባ ተስፋ ትንሳኤ ኸም ዝመሃረን ንሰባት ካብ ሞት ከም ዘተንስአን ትፈልጥ ነይራ እያ። ይኹን እምበር፡ መዓልትታት ጸኒሑ ብዛዕባ ዝተንስአ ሰብ ዝሰምዓቶ ነገር ኣይነበረን። ስለዚ፡ የሱስ እንታይ ከም ዚገብር ኣይትፈልጥን እያ ነይራ።
20. እቲ ኣብ ዮሃንስ 11:25-27 ተመዝጊቡ ዘሎ ዘይርሳዕ ቃላት የሱስ እንታይ ትርጉም ከም ዘለዎን ማርታ እንታይ ምላሽ ከም ዝሃበትን ግለጽ።
20 የሱስ፡ “ትንሳኤን ህይወትን ኣነ እየ” ብምባል፡ ዘይርሳዕ ቃላት ተዛረበ። ብሓቂ ኸኣ፡ የሆዋ ኣምላኽ ንወዱ ኣብ መጻኢ ብደረጃ ዓለምለኸ ንምዉታት ኬተንስእ ስልጣን ሂብዎ እዩ። የሱስ ንማርታ፡ “ነዚዶ ትኣምኒ ኢኺ፧” በላ። ንሳ ኸኣ ነቲ ኣብ መእተዊ እዛ ምዕራፍ እዚኣ እተጠቕሰ መልሲ ሃበቶ። ከመይሲ፡ የሱስ፡ ክርስቶስ ወይ መሲሕ ምዃኑ፡ ወዲ የሆዋ ኣምላኽ ምዃኑ፡ ናብ ዓለም ከም ዚመጽእ ከኣ ኣቐዲሙ ብነብያት ከም እተገልጸ ትኣምን ነይራ እያ።—ዮሃ. 5:28, 29፣ ዮሃንስ 11:25-27 ኣንብብ።
21, 22. (ሀ) የሱስ ኣብ ቅድሚ እቶም ሓዘንተኛታት ስምዒቱ ዝገለጸ ብኸመይ እዩ፧ (ለ) ብዛዕባ ትንሳኤ ኣልኣዛር ግለጽ።
21 የሆዋ ኣምላኽን ወዱ የሱስ ክርስቶስን ከም ናይ ማርታ ንዝኣመሰለት እምነት ኣኽቢሮም ይርእይዋ ድዮም፧ እቲ ቐጺሉ ኣብ ቅድሚ ማርታ እተፈጸመ ፍጻመታት፡ ንጹር መልሲ ይህበና እዩ። ማርታ ንሓብታ ኽትጽውዓ ቐልጢፋ ኸደት። ድሕሪኡ፡ ጐይታኣ ምስ ማርያምን ምስቶም ካልኦት ሓዘንተኛታትን እናተዛረበ ኼሕነቕንቕ ከሎ ረኣየት። በቲ ሞት ዜስዕቦ ጓሂ ሓዚኑ ኺነብዕ ከሎ ኣስተብሃለት። ነቲ ንመቓብር ሓዋ ዓጽይዎ ዝነበረ እምኒ ንኼልዕልዎ ትእዛዝ ኪህብ ከሎ እውን ሰምዐት።—ዮሃ. 11:28-39።
22 ማርታ፡ እቲ ሬሳ ራብዕቲ ገይሩ ስለ ዝነበረ፡ ኪጨኑ ኸም ዚኽእል ምዝራባ ሓቃ እያ ነይራ። የሱስ፡ “እንተ ትኣምንስ፡ ክብሪ ኣምላኽ ምረኣኺዶ ኣይበልኩኽን፧” ኢሉ ኣዘኻኸራ። ከምቲ ዝበላ ኸኣ ኣሚናን ክብሪ የሆዋ ኣምላኽ ርእያን እያ። ኣብታ ህሞት እቲኣ፡ የሆዋ ንወዱ፡ ንኣልኣዛር ኬተንስኦ ሓይሊ ሃቦ። ብዛዕባ እቲ ኣብ ኣእምሮ ማርታ ተቐሪጹ ዝተረፈ ነገራት እሞ ሕስብ ኣብሎ። የሱስ፡ “ኣልኣዛር፡ ንዓ ውጻእ” ኢሉ ትእዛዝ ኪህብ ከሎ ምስማዓ፡ ኣልኣዛር ኣብ ውሽጢ እቲ መቓብር ኰይኑ ፍኒሕኒሕ ድሕሪ ምባል ካብቲ ተቐቢሩሉ ዝነበረ በዓቲ ብግኑዙ ኺወጽእ ከሎ ምርኣያ፡ የሱስ፡ “ፍትሕዎ እሞ ይኺድ ሕደግዎ” ኺብል ከሎ ምስማዓ፡ ከምኡ እውን ንሳን ማርያምን ናብ ሓወን ከይደን ኪሓቝፋኦ ኸለዋ እተሰምዓ ሓጐስ፡ ብሓቂ ኻብ ኣእምሮ ዚጠፍእ ኣይኰነን። (ዮሃንስ 11:40-44 ኣንብብ።) በዚ ኸምዚ፡ እቲ ዝነበራ ጭንቀት ጠፍአ።
23. የሆዋን የሱስን እንታይ ኪገብሩልካ እዮም ዚደልዩ፧ ንስኻኸ እንታይ ክትገብር ኣሎካ፧
23 እዚ ጸብጻብ እዚ ኸም ዚሕብሮ፡ ትንሳኤ ምዉታት ትምኒት ጥራይ ዘይኰነስ፡ ልቢ ዚትንክፍ ትምህርቲ መጽሓፍ ቅዱስን ታሪኻዊ ሓቅነቱ እተረጋገጸን እዩ። (እዮ. 14:14, 15) የሆዋን ወዱን ከምቲ ንማርያምን ንማርታን ንኣልኣዛርን ዝገበሩሎም፡ እምነት ንዘርኣዩ ሰባት ዓስቦም ይህብዎም እዮም። ንስኻ እውን ከም ማርታ ድልድልቲ እምነት እንተ ኣጥሪኻ፡ ዓስቢ እምነትካ ኽትረክብ ኢኻ።
“ማርታ እውን ተገልግሎም ነበረት”
24. ጸብጻብ መጽሓፍ ቅዱስ ብዛዕባ ማርታ ንመወዳእታ ግዜ ዚጠቅስ መዓስ እዩ፧
24 ማርታ ድሕርዚ፡ ኣብ መጽሓፍ ቅዱስ ኣብ ሓደ ቦታ ጥራይ እያ ተጠቒሳ እትርከብ። እዚ ኸኣ፡ ኣብ መጀመርታ መዓልትታት እታ የሱስ ኣብ ምድሪ ዝነበረላ ናይ መወዳእታ ሰሙን እዩ ነይሩ። የሱስ ነቲ ዚጽበዮ ዝነበረ መከራ ይፈልጦ ስለ ዝነበረ፡ ኣብዚ ግዜ እዚ እውን ኣብታ ኣብ ቢታንያ ዝነበረት ቤት ማርታ ኪቕመጥ መረጸ። ካብዛ ቤት እዚኣ፡ ሰለስተ ኪሎ ሜተር ብእግሩ እናተጓዕዘ ናብ የሩሳሌም ይኸይድ ነበረ። የሱስን ኣልኣዛርን ኣብ ቤት ስምኦን እቲ ለምጻም ይበልዑ ኣብ ዝነበሩሉ እዋን እያ ማርታ ንመወዳእታ ግዜ እተጠቕሰት፣ “ማርታ እውን ተገልግሎም ነበረት” ዚብል ከኣ ነንብብ።—ዮሃ. 12:2።
25. ሎሚ ዘለዋ ጉባኤታት ከም ማርታ ዝኣመሰላ ኣንስቲ ስለ ዘለዋአን እተባረኻ ብኸመይ እየን፧
25 ማርታ ብትግሃታ እያ እትልለ ነይራ። ንፈለማ እዋን ኣብ መጽሓፍ ቅዱስ ኣብ እተጠቕሰትሉ ግዜ ዀነ ኣብ መወዳእታ፡ ንፈተውታ ኣለይመለይ ንምባል እያ እትዓዪ ነይራ። ሎሚ ዘለዋ ጉባኤታት ሰዓብቲ ክርስቶስ እውን፡ ልክዕ ከም ማርታ ወትሩ ጥቕሚ ርእሰን ብምስዋእ ንእምነተን ብግብሪ ብዜርእያ ተባዓትን ለጋሳትን ደቂ ኣንስትዮ ዝመልኣ ብምዃነን ተባሪኸን እየን። ማርታ ነቲ ልማዳ ቐጺላቶ ኽትከውን ኣለዋ። ከምኡ ምግባራ ኸኣ ጥበብ ዝመልኦ እዩ ነይሩ፣ ከመይሲ፡ ኣጸጋሚ ዅነታት እዩ ዚጽበያ ነይሩ።
26. እታ ማርታ ዝነበረታ እምነት እንታይ ክትገብር እያ ሓጊዛታ፧
26 ማርታ ነቲ ኣብ ውሽጢ ሒደት መዓልትታት ዚፍጸም ዜስካሕክሕ ሞት ጐይታኣ የሱስ ክትጻወሮ ኣድልይዋ እዩ። ብዘይካዚ፡ እቶም ንየሱስ ዝቐተልዎ ጨካናት መራሕቲ ሃይማኖት፡ ትንሳኤ ኣልኣዛር ንብዙሓት ብየሱስ ከም ዚኣምኑ ስለ ዝገበሮም፡ ንኣልኣዛር እውን ኪቐትልዎ ይደልዩ ነበሩ። (ዮሃንስ 12:9-11 ኣንብብ።) ኣብ መወዳእታኡ ኸኣ፡ እቲ ኣብ መንጎ ማርታን ኣሕዋታን ዝነበረ ርክብ ብሰንኪ ሞት ተበቲኹ እዩ። እዚ ብኸመይን መዓስን ከም እተፈጸመ ዘይንፈልጥ እኳ እንተ ዀንና፡ ማርታ ሳላ እታ እተደንቕ እምነታ ኽሳዕ መወዳእታ ኸም ዝጸንዐት ርግጸኛታት ክንከውን ንኽእል ኢና። እምበኣር፡ ሎሚ ዘለዉ ክርስትያናት ኣስኣሰር እምነታ ኺስዕቡ ኣለዎም።
^ ሕ.ጽ. 11 ኣብቲ ኣብ ቀዳማይ ዘመን ዝነበረ ማሕበረሰብ ኣይሁድ፡ ደቂ ኣንስትዮ ኻብ ኣካድያምያዊ ንጥፈታት ብሓፈሻ እተገለላ እየን ነይረን። ኣብ ዕዮ ቤት ዘተኰረ ስልጠና እዩ ዚውሃበን ነይሩ። ማርታ ድማ፡ ሓንቲ ጓል ኣንስተይቲ ኣብ እግሪ መምህር ኰይና ኽትምሃር ዘይልሙድ ኰይኑ ተሰሚዕዋ ኪኸውን ይኽእል እዩ።


text:
ህዝቢ ብቕልጽምካ ምምራሕ፡ መንቀሊኡ ፍርሓት’ዩ።
ኣብ’ዞም ዝሓለፉ 26 ዓመታት ጥራሕ ነቶም ኣብ መድረኽ ብረታዊ ቃልሲ ዘጋጥሙ ዝነበሩ ከይጸብጸብና፡ ንኢሳያስ/ህግደፍ ብዙሓት ካብ ባህሪኡ ዝመንጨው ተቓውሞታት’ዮም ገጢመሞ። ኩሎም እቶም ናይ ተቓውሞ ብደሆታት ከኣ ቅቡላት’ዮም። እዚ ናይ ኣደባይይ ምስጢር ብከም’ዚ ዝስዕብ ክግለጽ ይከኣል። ኣብ 1993 ሓፈሻዊ ተቓውሞ ተጋደልቲ፣ ኣብ 1994 ማሕበራዊ ሕቶ ዝመንቀሊ ካብ ውጉኣት ሓርነት ዝተበገሰ ተቓውሞ፣ ምስ ሃገረ ሱዳን፣ ሃገረ የመን፣ ሃገረ ጅቡቲ፣ ሃገረ ኢትዮጵያ፣ ኣብ 2001 ኣብ ማይቤቱ ዝተፈጥረ ጽገናዊ ለውጢ ዝጠልብ ተቓውሞ፣ እንደገና ምስ ሃገረ ጅቡቲ፣ኣብ ወርሒ ጥሪ ናይ 2013 ጅግና ወዲ ዓሊ ዝተሰወኣሉ ናይ ሰራዊት ምንቅስቓስ እዚ እቲ ዝፈረየን ኣብ ሰብኣውን ቁጠባውን ትሕዝቶ እዛ ሃገር ጸሊም ታሪኽ ዘምዝገበን ተርእዮታት’ዩ።
ኣብ ደቂቕ ምስ እንኣቱ ክንደይ ዜጋታት ብጭውያ ተወሲዶም፣ ብደይ መደይ ተቐቲሎም፣ ንብረቶም ተራስዮም፣ ክንደይ ኣንስቲ ሓዳር ተራኺሰን፣ ክንደይ ሓዳር ፈሪሱ፣ ክንደይ ህጻናትን ሽማግለታትን ኣልቦ ኣላይን ጠዋርን ተሪፎም፣ ክሳብ ክንደይ ካብ ማሕበረ ሰብ ዓለም ተነጺልና፣ ከም ውጽኢት ናይ’ዚ ኩሉ ፍርያት ጉጅለ ህግደፍ ፖለቲካዊ ሚዛና ኣብ ቅድሚ ማሕበረ-ሰብ ዓለም፡ ሕድሕዳዊ ምትሕልላይና፡ ኤርትራዊ ሃገራዊ ፍቕርና ኣብ ከመይ ይርከብ፣ ሰብኣዊ ክብረትናን ቁጠባዊ ውድቀትናን ከ ምስ እንፍትሽ ብርግጽ ዘባህርር’ዩ።
እዚ መላኺ ኢሳያስ ውልቃዊ ድሌቱ ንከዐውት ክብል ኣብ ዝገበሮን ዝገብሮ ዘሎን ኣዕናዊ ውዲታት ዝገጠሞ ብደሆታትን ዝፈጸሞ ገበናትን ዘርኢ’ዩ። እዚ ከም’ዚ ዓይነት ተቓውሞን ብደሆን ኣብ ልዕሊ ካልኦት መራሕቲ ሃገራት ኣጋጢሙ ነይሩ እንተዝኸውን እቶም መራሕቲ ዋላ ክንዲ ዝኾነ ህርፋን ስልጣን ይንበሮም፡ እንታይ ይገብር ኣለኹ ኢሎም ደው ኢሎም ምሓሰቡ፡ ኣብ ኣካይዳኦም ገለ ምትዕርራያት ምገበሩ። ድሕረ ባይታኦም ምመርመሩ። ገለ ከኣ ስልጣኖም መረከቡ። ምኽንያቱ ነቲ ኣብ መድረኽ ብረታዊ ቃልሲ ዝነበረ ግዕዘይ ኣካይዳ፡ ዝገጦም ተቓውሞን ዝተሓጽቦ ደምን ከይሓወስና፡ ሃገር ምምራሕ ካብ ዝጀመረሉ ዝገጠሞ ህዝባዊ ተቓውሞ ቀሊል ኣይኮነን። ጥዑይ ኣእምሮ ዘለዎ ሰብ ከኣ ካብ’ዚ ንላዕሊ መምሃሪ ክጽበ ኣይክእልን’ዩ።
ኣብ ታሪኽ ውድብ ህዝባዊ ግንባር/ህግደፍ ግን እቲ ፈጣርን መራሕን ውልቀ መላኺ ኢሳያስ ኣይስከፍ፣ እቶም ሕጋውያን ሚኒስተራትን ሰብ ጽሩራን መሲሎም ኣብ ልዕሊ ህዝቢ ዘሽካዕልሉ ኣይሓፍሩ፡ ሓፋሽ ውድባት ኢና በሃልቲ ኣይልብሙ፡ መን ከማን እናበሉ ክድብሉ እነሆ ልዕሊ ርብዒ ዘመን ገይሮም። እዚ ዘርእየና ነገር እንተሃለወ ኢሳያስን ጉጅለኡን ሓደ ካብ ልክዕ ንላዕሊ ደለይቲ ዝናን ስልጣንን’ዮም። ካልኣይ ነቲ ዝደልይዎ ዝናን ስልጣን ብብቕዓት ብሕጊ ክረኽብዎ ባህሪኦምን ዓቕሞምን ኣይፈቐደሎምን። ሳልሳይ ፈራሓት’ዮም ደፋራት ኣይኮኑን።ራብዓይ ከሓድትን ሓሰውትን’ዮም። ካብ ከም’ዚ ዝበለ መራሒ፡ ውድብን ኣባላትን ዝርከብ ፍርያት ድማ እዚ ሕጂ ኤርትራውያን ነሕልፎ ዘለና ፖለቲካዊ ህይወት’ዩ። ብቑዑን ደፋርን ፖለቲከኛ ዝህቦ ፍርድን ፈራሕን ጨካንን ዝህቦ ፍርድን በበይኑ’ዩ። ህግደፋውያን ዝብልዎን ዝገብርዎን ዘለው ከኣ ናይ ፈራሓትን ጨካናትን ‘ዩ። ድምጺ ህዝቢ ኣይሰምዑን። ሰብኣዊ መሰል ኣየኽብሩን። ብሕጊ ኣይግዝኡን። ፖለቲካዊ ነውሪ ኣይፈልጡን። ኩሉ ነገር ብጎነጽ ብሓይሊ፡ ብደም፡ ብራዕዲ፣ ብስርቂ፣ ብምድንጋር፣ ብትምክሕቲ ሰጥ ለበጥ ኣቢሎም ክገዝእዎ’ዮም ዝደል’ዩ። ባህሪና፡ ስልጣናን ታሪኽናን ተግባርን ኣይግበሮ ድማ ብገለ ሸነኹ ድሌቶም ኣሳኺዖም ኣለው።
ኣብ ዓዲ እንግሊዝ ናይ ትሕተም ፋይናሻል ታይምስ ዝተባህለት ጋዜጣ፡ ጋዜጠኛ ሜሑል ቫስቲቫ ብዛዕባ’ዚ ኣመልኪቱ ርእይቶኡ ክህብ እንከሎ፡ መራሒ ሃገር ኮይንካ ካብ ህዝብን ትካላት ህዝብን፡ ትፈርሕ ትሃድም፡ ንኩሉ ህዝባውን ሃገራውን ጉዳያት ብቕልጽምካ ክትመርሖ ከተመሓድሮ ትደሊ እንተደኣ ኮይንካ ብዘይጥርጥር ናይ ጥዕና ምልክት ኣይኮነን። ብሕክምና ዝፍወስ ድዩ ብሕጊ ዝእረም ደኣዩ ዘይተነጸረ ‘ምበር ሕማምሲ ጌርካ ኣለኻ ማለት’ዩ ይብል። ናይ ኤርትራ መራሒ ኢሳያስ ኣፈወርቂ ከም ሕጋዊ መራሒ ናይታ ሃገር ኮይኑ’ዩ ዝቐርብ። ማዕከናት ዜና ናይ’ታ ሃገር’ውን ብተመሳሳሊ ሕጋዊ መራሒ ገይሮም’ዮም ዝገልጽዎ። ዝውድስዎ። መን ከማኻ ዝብልዎ ብምባል ድማ ኣግራሞቱ ይገልጽ እቲ ጋዜጠኛ። ቀጺሉ ነቶም ኣብ ማዕከናት ዜና ናይ’ታ ሃገር ብሞያ ጋዜጠኝነት ዝሰርሑ ዘለዎ ዜጋታት፡ እዚ ፕረዚደንት ትብልዎ ዘለኹም በየናይ ሃገራዊ ቅዋም፣ ኣበየናይ ግዜ፣ ምስመን ተወዳዲሩ፡ ብመን ዝተመርጸ መራሒ’ዩ ዝብል ሓታተይን ነጻ መድረኽን እንተዘጋጥሞም፡ ክሳብ ሎሚ ካልእ ምዕባለታት ኣይረኣናን። ኣብ’ዚ ርብዒ ዘመን ዝረኣናዮን ዝሰማዕናዮን ድማ ካብ ሓደ መስኖ ዝፈስስ ስለ ዝኾነ፡ ቀስ ብቐስ ኣብ ኣእምሮና ገዛኢ ቦታ ሒዙ ደቢሉና ይኸውን። ንስለ ህዝባውነቱን ሕጋውነቱን ግን ንፈልጦ የብልናን ምበሉ ኢለ እግምት ክብል ኣሲፍሪኡ ይርከብ። ሓቁ’ዩ። ናይ ህግደፍ ነገር ኩሉ ካብ ኣጉል ትምክሕቲ ዝምንጩ ኮይኑ፡ ምድንጋር፣ ፍርሒ፣ ስምዒታውነት፣ ይመስለኒ፣ ተደዋዊሱ ኣንፈቱ ኣጥፊኡ ዝምራሕን ዝስራሕን።
ሚናስ ተኣምራት
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ 18-10-2017


text:
ኢህወዴግ ኣብ ልዕሊ ኣባላት ኣንድነት ንዘውርዶ ኣሎ ዝበልዎ ኣውጊዞም
ፓርቲ ሓድነት ንዴሞክራስን ፍትሕን ካብ ዝቐረቡ ሰለስተ ሕፁያት ንዶ/ር ነጋሶ ጊዳዳ ኣቦ መንበር ገይሩ መሪፁዎም ኣሎ።ዶ/ር ነጋሶ ህዝቢ መሰሉ ንምኽባር ምልዓሉ ኣይተርፍን ክብሉ ንገዛኢ ፓርቲ ኣጠንቂቖም ኣለው።ፓርቲ ሓድነትን ፓርቲ ብርሃንን’ውን ሓደ ኮይኖም።
ዶ/ር ነጋሶ ጊዳዳ ካብ ዝቐረቡ ሰለስተ ሕፁያት 179 ድምፂ ብምርካብ ናይ ፕሬዝዳንትነት ምርጫ ስዒሮም ኣለው።ፓርቲ ሓድነት ኣብመጠቓለሊ ኻልኣይ ስሩዕ ጉባኤኡ ውፅኢት ምርጫ ፕሬዝዳንትነት ዕላዊ ምስኮነ ናይቲ ፓርቲ ኣቦመንበር ኮይኖም ዝተመረፁ ዶ/ር ነጋሶ ጊዳዳ ቃለ-መሓላ ብምፍፃም ሓፂር ዘረባ ኣስሚዖም።እቲ ዝመርሕዎ ውድብ ካብ ውሽጢ ብሓይሊ ሰብን ገንዝብን ድኹም ከምዝኾነ ብምሕባር ንኽጠናኸር ከምዝፅዕሩ ተዛሪቦም።
ቅድሚ ሕዚ ዝረኽበዎም ተሞክሮታት ብፍላይ ድማ መትከል እንካ ሃባን ኣሳታፊነትን ብምጥንኻር ምስ ካልኦት ሓቀኛ ፖለቲካዊ ውድባት ዝበለፀ ምቅርራብን ብሓባር ናይ ምስራሕን ኩነታት ንኽፍጠር ክንዲ ዝክኣሎም ከምዝሰርሑ ኣረጋጊፆም ኣለው።
መንግስቲ ኣብ ልዕሊ ኣባላት ኣመራርሓ ውድቦም የብፅሖ ዘሎ ዝበልዎ ፅዕንቶ ካሊእ ናይ ፓርቶም ፈተና ምዃኑ ዶ/ር ነጋሶ ሓቢሮም።ብምቕፃል ከምዚ ኢሎም ነይሮም ‘’ መንግስቲ ኣባል ኣመራርሓ ፓርቲና ንዝኾኑ ንኣቶ ኣንዱኣለም ኣራጌን ናትናኤልን ወሲኹ ንኻልኦት ንፁሃን ዜጋታት ብጉልባብ ግብረሽበራ ሰላማዊ ምንቅስቓስ ንምዕፋን ዝገብሮ ዘሎ ጉያን ናይ ፓርቲና ፅቡቕ ሽምን ዝናን ንምብልሻው ዝሰርሖ ዘሎ ተግባርን ክዕገት ኣለዎ።’’
ሓድነት ኣብሕገ መንግስታዊነትን ኣብልዕልነት ሕግን ፅኑዕ እምነት ከምዘለዎ ዝገለፁ ናይ ቀደም ፕሬዝዳንት ፈዴራላዊ ዴሞክራሲያዊ ሪፓብሊክ ኢትዮጵያ ሕዚ ድማ ኣቦ መንበር ፓርቲ ሓድነት ንዴሞክራስን ፍትሕን ፓርቶም ተኸታሊ ሰላማዊ ቃልሲ ከምዝኾነ ብኣፅንኦት ተዛሪቦም።
እዚ ንምግባር ድማ ይብሉ ዶ/ር ነጋሶ እቲ ገዛኢ ፓርቲ ናይ ፖለቲካ ሃዋህው ከመዓራሪ ኣልዎ ኢሎም።ኢህወደግ እዚ እንድሕር ዘይገይሩን እቲ ዘሎ ኩነትታ በዚ እንተቐፂሉን ዝፍጠር ፍፃመ ዘይምረፅ ከምዝኾነን ሓድነት ነዚ ተሓታቲ ከምዘይኸውንን ካብ ብሕዚ ኣጠንቂቖም ኣለው።
ኣብዚ ስሩዕ ጉባኤ እዚ ክልቲኦም ፓርትታት ሓድነትን ብርሃንን ናብ ሓደ ምፅምባሮም ዕላዊ ኮይኑ።ዶ/ር ነጋሶ ጊዳዳ ንፕሬዝዳንትነት እቲ ፓርቲ ዝሰዓሩ ምስ ዶ/ር ናግት ኣስፋውን ኢንጂነር ዘለቀ ረዲን ብምውድዳር እዩ።
ናይ ክልቲኦም ፓርትታት ሓደ ምዃን እውን ንናይ ሓድነት መፀውዒ ሽም ኣይቀየሮን።ኣብቲ ጉባኤ ተወካሊ ቦርድ ሃገራዊ ኮምሽን ምርጫ ከምዝተረኸውቡ’ውን ተፈሊጡ’ሎ።


text:
ደቂ ሰባት ኣብ ህይወትና ብቁጽሪ ዘይብሎም ፈተናታት ንሓልፍ። ፈተና ዳርጋ ንዓና ንደቂ ሰባት ናይ ምሉእ ህይወትና ቤት-ትምህርቲ’ዩ ክንብሎ ንኽእል።
ብመጀመርያ ብእግዝኣብሄር ሰላምታይ ይብጻሕኩም ኽሓተኩም ደልየ ዘለኩ ሕቶ ድማ፡ ብዛዕባ ሓንቲ ስነ-ጽሕፍኹም፣ ዮፍታሄ ዚሰደዳ ኢልኩም ስለ ካተሊክ ዚሓረድዎ ስጋ ኣይትብለዑ ትብል ጽሕፍኩም፡
ኣብ ጉባኤ [2012] ዝተዋህበ ስብከታት ብሓቂ ጽቡቕ ኔሩ ዝብል ሓፈሻዊ ትዕዝብቲ’ዩ ዘለኒ። ኣብቶም ዝተዋህቡ ትምህርትታት ግና ሕቶታት ክሓትት ደሪኹኒ እዩ ክብሉ ኣቦይ ቀሺ ሙሴ ገሊጾም። ስለቲ ዝለገሱልና ሓጋዚ ዝብልዎ ሓሳብን ምኽርን እናመስገንና ንዝለኣኹልና ሕቶታት ብኸምዚ ዝስዕብ ጸሚቕና ኣቕሪብናዮ ኣለና፦
ብዮፍታሄ ዝተመርሐ ጉጅለ ጳጳሳት ኤርትራ ማለት ኣባ ዲዮስቆሮስ፥ ኣባ ማርቆስ፥ ኣባ ሰላማ፥ ኣባ ጴጥሮስን ኣኸቲሉ ኣብ ስነ ስርዓት ቀብሪ
ብክርስቶስ ፍቁር ሓውና ተኪኤ፣ ስለ ሕቶታትካ እናመስገንና እዚ ዝስዕብ ሓጺር መልሲ እንሆ፣
ዝኸበርካ ክቡር ዮሓንስ: ካብ እግዚኣብሔር ኣቦናን ካብ ጎይታና ኢየሱስ ክርስቶስ ጸጋን ሰላምን ንኹልና ይኹን! ኣብ ዝሓለፈ ወርሒ ንዘቕረብካዮ መንፈሳዊ ሕቶታት ደንጕና ምምላስና
ምሉእ ዕድሜኻ ንኣገልግሎት ቤተ-ክርስቲያን ምውፋይ፡ ዅሉ ክረኽቦ ዝኽእል ዕድል ኣይኮነን። ብዘይ ኣምላኻዊ መጸዋዕታ ኸኣ፡ ዝኽየድ መገዲ ወይ ኪብጻሕ ዝኽእል ምዕራፍ’ዩ ክበሃል ኣይከኣልን። ከመይ’ሲ፡ “ኣብ ከብዲ ኣዴኻ


text:
Published: 29 June 2017
መበል 90 ዓመት ዝኽሪ ዕለተ-ልደት ቅዱስ እንጦንዮስ 3ይ ፓትርያርክ ሃገረ ኤርትራ ኣብ ኦርቶዶክሳዊት ቤተ ክርስቲያን ቅዱስ ሚካኤል ሻርሎት ሰሜን ካሮላይና፡ ብፍሉይ ክብርን ዝኽርን ክበዓል ምዃኑ ንሕብር።
እዚ ፍሉይ ኣጋጣሚ ዝኽሪ 90 ዓመት፥ ኣብ መበል 19ተ ዓመታዊ ጉባኤ መንበረ-ጵጵስና ሃገረ ስብከት ሰሜን ኣሜሪካ (19 ሓምለ – 23 ሓምለ)፥ ብመሪሕነት ጳጳስ ዲበ-ኩሉ (ዓቃቤ-መንበር) ብፁዕ ኣቡነ መቃርዮስ ብጸሎተ-ምህለላን ሽምዓ ብምውላዕን ክካየድ መደብ ተታሒዙ ኣሎ።
ከምቲ ኣብ ወንጌል ማቴዎስ 25፡36 "ሓሚመ በጻሕኩምኒ፥ ተኣሲረ ኣጸናናዕኩምኒ..." ዝብሎ ዘኪርና፡ ነዞም ብመሣርሕቶምን ብዝሾሙዎምን ጳጳሳት ዝተጠልሙ፥ ነዞም ኣብ ገዛእ ዓዶም ብመንግሥቶም ብፍሉይ ጭካነ ኣብ ማሕዩር ገዛ ዝተዳጎኑ፥ ነዞም ካብ ቅዱስ ቍርባንን ቀጽሪ ቤተ ክርስቲያንን ከይረግጹ ዝተኾነኑ፥ ነዞም ምስ ስድራ ቤትን ፈተውትን ከይራኸቡ መሰሎም ዝተነፍጉ፥ ነዞም ካብ ንትእዛዝ ሰብ፡ ንትእዛዝ ኣምላኽ ዘቐደሙ፥ ቅዱስ ኣቦና እንጦንዮስ ብምኽንያት ዝኽሪ መበል 90 ዓመቶም ኣብ ዝግበር ጸሎተ-ምህለላን ዝኽሪ ኣስተንትኖን ተሳተፍቲ ክትኮኑ ንኩልኹም ኣመንቲ ብኽብሪ ንዕድም።
ከም ዝፍለጥ፥ ፓትርያርክ ቅዱስ እንጦንዮስ ብጽንዓት እምነቶም፥ ብለውሃቶም፥ ብትዕግሥቶምን ብመንፈሳዊ ትሕትንኦምን ዝልለዩ፥ ትጉህን ውፉይን ኣገልጋሊ ቤተ ክርስቲያን፥ ብጾምን ጸሎት ዝልለዩ ኣብነታዊ ኣቦ-እምነት ምዃኖም ብዙሓት ሰባት ዝፈልጥዎ ሓቂ እዩ። ቅዱስ ፓትርያርክ እንጦንዮስ ስለ እምነቶም ብዘይ ሓደ በደልን ገበንን ንልዕሊ 11 ዓመት ኣብ ማሕዩር ይሳቐዩ ኣለዉ። ክሳብ ሕጂ ዝኾነ ፍትሕን መፍትሕን ዘይምርካቡ ድማ ኣዝዩ ዘሕዝንን ኩሉ ሰብ ዓገብ ክብልን ይግባእ።
ፓትርያርክ ቅዱስ እንጦንዮስ ብ1927 ዓመተ ምሕረት ፈረንጂ ኣብ ሕምብርቲ ኤርትራ ዝተወልዱ፥ ኤርትራዊ ኣቦን ዝለዓሉ መንፈሳዊ መራሒ ተዋሕዶ ቤተ ክርስቲያንን ብሕይወት ዘለዉ ውፍይ ሰማዕትን እዮም። ኣብ ዝኽሪ ዕለተ ልደቶም ድማ ካብ 1927 ክሳብ 2017 ዓመተ ምሕረት ፈረንጂ ኣብ ውሽጢ 90 ዓመት ዕድመ ጉዕዞ ሕይወቶም ዘሕለፍዎን ዝሓለፍዎን ኩነታት ብኽብሪ ክዝከርን ክንገርን እዩ። ጸሎትን ቡራኬን ቅዱስ ፓትርያርክ ኣቡነ እንጦንዮስ ምስ ኩላትና ይኹን።
ደቂቀ እንጦንዮስ፥ ዘክርስቶስ


text:
ድምፅና ድምፂ ህዝቢ እዩ
ዝተስተኻኸለ ዕላማን ራእይ ልምዓትን ሒዝካ ነዚ ንምፍፃም ዝሕግዙ ንፁራት ፓሊሲታትን ስትራቴጅታትን ብምሕንፃፅ ስሉጥን ቀፃልን ልምዓት ምርግጋፅ ኣብ ህልዉና ሓንቲ ዓዲ ክንደየናይ ቁልፊ ከም ዝኾነ ኣየካትዕን። እዚኣቶም ኣብ ዘይተነፀርሉ ዝካየድ ጉዕዞ ልምዓት ከዓ ካብ ዓይኒ ዕሙተይ ምንቅስቓስ ኣይፍለን። ዉፅኢቱ እውን ብቐሊሉ ወዲቕካ ድሕሪ ኹሉ ተሰሪዕኻ ምንባር እዩ። ፅርየት ዘለዎ ዕላማ፣ ስትራቴጅን ፖሊስን ኣቐሚጥካ ኣብ ተግባር እንተዘይዉዒሉ ድማ ጭቡጥ ዉፅኢት ዘይብሉ ከንቱ ነገር እዩ ዝኸዉን።
ብመሰረት እዚ ፖሊሲታትን ስትራቴጅታትን ንምፍፃም ሃለዋት ፃዕራም ህዝቢ ወሳኒ ምዃኑ እውን ምግንዛብ የድሊ። ነቲ ፃዕራም ህዝቢ ወኪሉ ዝመርሕን ዘተሓባብርን መሪሕ ድማ ልዑል ቦታ ኣለዎ። ብፍላይ ጠንካራ ዝኾነ ዉዳበ ቤት ምኽሪ እንተሃልዩ ልምዓትና ንቕድሚት ካብ ምስጓም ሓሊፉ ኣብ ሰናይ ምምሕዳር ዝርኣዩ ፀገማት እውን በብእዋኑ እናተስተኻኸለሉ ዝኸይድ ዕድል ሰፊሕ እዩ። እዚ ብመንፅር ህልዊ ኩነታትና ምስ እንሪኦ ድማ ረብሕኡ ዓብይ ከም ዝኾነ ብተግባር እናሰርሑ ኣብነታውያን ካብ ዝኾኑ ዘለዉ ከባብታት ምዉሳድ ይከኣል እዩ። ካብቶም ብጥንካረኦም ዝፍለጡ ኣብያተ ምኽሪ ድማ ቤት ምኽሪ ከተማ ኮረም ሓደ እዩ።
ከም ዝፍለጥ ኣብ ምፍፃም ህዝባውን መንግስታውን መደባት ቅድሚ ኹሉ ክመፅእ ዘለዎ ብቑዕን ዘስርሕን ትልሚ ምድላዉ እዩ። ነዚ ዝተገንዘበ ቤት ምኽሪ ከተማ ኮረም እውን ፈለማ ናይ ባዕሉ ቀፂሉ እውን በብብርኩ ናይ ዝርከቡ ፈፀምቲ ኣካላት ትልሚ ዘስርሕ ምዃኑን ዘይምዃኑን ርእዩን ኣፅዲቑን እዩ ናብ በጀት ዓመት መደባት ዝኣቱ። ንኣብነት ኣብ 2008፣ ከምኡ እውን ኣብ 2009 ዓ.ም ትልምታት ምስ ተዳለዉ ክስተኻኸሉ ዝግብኦም ትልምታት እንተሃልዮም ኣቐዲሙ መስተኻኸሊ ርኢቶታት ብምሃብ ክስተኻኸሉ ገይሩ ዝነበሮም ጥንኩርን ድኹምን ጎኒ ምስጓም ከዓ ናብ ተግባራዊ ምንቅስቓስ ኣትዩ ከይዲ ኣፈፃፅመኦም ክከታተል ጀሚሩ።
ከም ቤት ምኽሪ ናብ ተግባር ምዕራፍ ምስ ኣተወ ካብ ዝሰርሖም ስራሕቲ እቲ ሓደ ትካላዊ ኣሰራርሓ እናተኸተልካ ግቡእ ስርዓት ክትትልን ቁፅፅርን ብምክያድ ዉክልና ህዝቢ ምርግጋፅ እዩ። ኣብታ ከተማ ካብ ዘለዉ ሓሙሽተ ጠርነፍቲ ቀወምቲ ኮሚቴ፣ ቀዋሚ ኮሚቴ በጀትን ኦዲትን፣ ማሕበራዊ ከምኡ እውን ሕግን ምምሕዳርን ብቐዋምነት ተመዲቦም ዝሰርሑ እዮም። ኣከብቲ ቀወምቲ ኮሚቴ ጉዳይ ደቂ ኣንስትዮን ኢኮኖምን ግና ነቲ ናይ ቤት ምኽሪ ስራሕ ምስ ካልእ መደቦም ብምድራብ ይፍፅሙ። እዚ ኮይኑ እውን ግን ኩሎም ቀወምቲ ኮሚቴ ንዝተዉሃቦም ዉክልና ህዝቢ ከረጋግፁ ትልሚ መሰረት ገይሮም ኣብ ክልተ ሰሙን ሓደ ግዘ ኣብ ጣብያታት ዳህሳስ ዘካይድሉ ስርዓት ኣለዎም። ዳህሳስ ጥራሕ እንተይኮነስ ውፅኢት ናይቲ ዝረኸብዎ ዳህሳስ ግብረ መልሲ እውን ይልእኹ እዮም። ቀንዲ ትኹረት ዳህሳሶም ድማ ትልምን ፍፃመን ናይ ምንፅፃር ከይዲ ዝተኸተለ እዩ።
ውፅኢት ዳህሳስ መሰረት ብምግባር ድማ ዝርዝር ጥንካረታትን ሕፅረታትን ፈልዮም ብግብረ መልሲ መልክዕ ነናብ ዝምልከቶ ኣካል ይልእኹ። እዚ ዝግበረሉ ምኽንያት ድማ ብሉፃት ተመክሮታት ንምስፋሕን ንዘጋጥሙ ጉድለታት ከዓ መፍትሒ ንምቕማጥን ዝዓለመ ከም ዝኾነ ኣፈ ጉባኤ ቤት ምኽሪ ከተማ ኮረም ኣይተ ወልዳይ ገብረመድህን ይገልፁ።
ዉፅኢታት ዳህሳስ መሰረት ብምግባር ምስ ዝምልከቶም ኣካላት ምይይጥ ምስ ተገበረ ከዓ ናብ ናይ ቤት ምኽሪ ጉባኤ ንዉሳነ ሓሳብ ይቐርቡ። ምኽንያቱ ቤት ምኽሪ ዝፍፅሞም ስራሕቲ መሊሱ ዝርእየሎም ጉባኤ እዩ። ኣብታ ከተማ ዝካየዱ ጉባኤታት ቤት ምኽሪ ድማ ዘድሊ ምልኣተ ጉባኤ ብምሓዝ እዮም ዝፍፀሙ። ንኣብነት ኣብ 2008 ዓ.ም ዓመታዊ ምልኣተ ጉባኤ ቤት ምኽሪ ወረዳ 93 ምኢታዊ ብማእኸላይ ነይሩ። ኣብ ጣብያታት ድማ እቲ ዝንኣሰ 60 ምኢታዊ ኮይኑ ዝለዓለ 85 ምኢታዊ ምልኣተ ጉባኤ ብምሓዝ ይካየድ ከም ዝነበረ እዮም ኣይተ ወልዳይ ዘረድኡ።
ኣብ ምሳላጥን ዕዉትነትን ጉባኤታት ቤት ምኽሪ ጣብያ ይኹን ወረዳ ግደ ኔትዎርክታት ወሳኒ እዩ። ብመሰረት እዚ ከም ቤት ምኽሪ ከተማ 32፣ ኣብ ጣብያታት ድማ 88 ኔትዎርክታት ኣለዋ። እዚአን ናብ ተግባራዊ ስራሕ ኣትየን ሕድሕደን ዝሓዝኦ ኣባል ቤት ምኽሪ ናብ ጉባኤ ክኸትት ኣብ ምግባር ይኹን ስራሕቱ ብዕዉት ኣገባብ ክፍፅም መሪሕ ተርአን ኣብ ምፍፃም ይርከባ። ስለ ዝኾነ እውን እተን ኣብ ዝበዝሕ ከባብታት ትግራይ ዝርከባ ኣብያተ ምኽሪ ገና ኣዝዩ ዘይተጠናኸረ ዉዳበ ኔትዎርክ ዘለወአን እንተኾና እውን ቤት ምኽሪ ከተማ ኮረም ግና ናብ ተግባራዊ ስራሕ ኣትዪ ዕዉት ስራሕቲ ኣብ ምስራሕ ይርከብ። ካብ ምሽጥር ዓወት ቤት ምኽሪ ከተማ ኮረም ሓደ እምበኣር እዚ እዩ።
ብመሰረት እዚ ኣብ ቤት ምኽሪ እታ ወረዳ ዋዒ እናፈጠርካ ካብ ላዕሊ ክሳብ ታሕቲ ብልሒ ዘለዎ መሪሕነት ንምፍጣር ማእኸል ዝገበሩ ስራሕቲ ይስርሑ። እዚ ኣብ ኣብያተ ምኽርን ኣባላተንን ዘሎ ብርኪ ኣፈፃፅማ ለዉጢ እናርአየ ዝኸደሉ ኩነታት ኣሎ። ነዚ ንምርኣይ ከም ከተማ ንዘለዋ ሰለስተ ጣብያታት ብኣብነት ኣልዒልካ ምድህሳስ ይክኣል እዩ። ኣብ 2008 ዓ.ም ካብ ሰለስቲኡ ጣብያታት እተን ክልተ ስርርዐን ቅድሚት እንትኸውን ካብተን ሰለስተ እታ ሓንቲ ግና ዝርርዓ ኣብ ማእኸል ነይሩ።
እዚ ጥራሕ ዘይኮነስ ኣባላት ቤት ምኽሪ ወረዳን ጣብያን ብርኪ ሞዴልነቶም እንታይ ከም ዝመስል እውን እናተዓቀነ እዩ ዝኽየድ። እቲ ቀንዲ መዕቀኒ ኣብ ዝተዉሃበካ ህዝባዊ ስራሕቲ መርኣያ ምዃን እዩ። እዚ ድማ ብምዕዋት መደባት ልምዓትን ምንጋስ ሰናይ ምምሕዳርን ይረጋገፅ። በዚ መርኣዩ እዚ ከም ወረዳ ካብ ዘለዉ 197 ኣባላት ቤት ምኽሪ እቶም 120 ብሞዴልነቶም ቅድሚት ዝስርዑ እንትኾኑ 64 ከዓ ኣብ ማእኸል ተሰሪዖም ኣለዉ። ዝተረፉ 13 ናብ ዝድለ ብርኪ ሞዴልነት ብዘይምምፅኦም ኣብ ድሕሪት ተሰሪዖም ይርከቡ። ብተመሳሳሊ ኩነታት ኣብ ኣብያተ ምኽሪ ጣብያ ካብ ዝርከቡ 528 ኣባላት እቶም 332 ስርርዖም ቅድሚት እዩ። ኣብ ማእኸል 168፣ ኣብ ድሕሪት ድማ 28 ኣባላት ቤት ምኽሪ ኣለዉ። ኣብዚ ብትኹረት ክርአ ዘለዎ እቶም ድሕሪት ተሰሪዖም ዘለዉ ቁፅሮም ቀሊል ዘይምዃኑ እዩ። ስለዚ ንባዕልኻ ሞዴል እንተዘይኮይንካ ንዝወከልካዮ ህዝቢ ሞዴል ኣብ ምግባር ዝህልዎ ፅልዋ ዓብዪ ምዃኑ ብምግንዛብ ናብ ቅድሚት ንምምፃእ ዝግበር ፃዕሪ ልዑል ትኹረት ስለ ዘድልዮ ሕዚ እውን ኣበርቲዕኻ ምስራሕ ከም ዘድሊ ግንዛበ ክወስዱ ይግባእ።
ቤት ምኽሪ ብሕገ መንግስቲ ዝተዉሃቦ ዕማም በቶም ልዕል ክብሉ ዝተገለፁ ኣገባባት ኣቢሉ እንትፍፅም ምስ ፈፀምቲ ኣካላት ዘለዎ ዝምድና እውን ዝሰጠመ እዩ። ነዚ ኣመልኪቶም ከንቲባ ከተማ ኮረም ኣይተ ዳርጌ መረሳ ከም ዝገለፅዎ፣ እቲ ቤት ምኽሪ ላዕለዋይ መሪሕን ወኪል ህዝብን ምስቲ ምዃኑ ነፃነቱ ሓልዩ ምስ ፈፃሚ ኣካል እናተናበበ ዝሰርሕ ምዃኑ እዩ። ምትሕዉዋስ ስልጣን ወይ ኢደ ኣእታውነት ኣብ ምእታው ጎሊሆም ዝርኣዩ ፀገማት የለዉን። ቤት ምኽሪ ትካላዊ ብዝኾነ መንገዲ ዝተዋደደ ስራሕቲ ክትትልን ቁፅፅርን እናካየደ ይድግፍ። በጀት ካብ ምፅዳቕ ጀሚሩ ክፍፀሙ ዝተትሓዙ ሸቶታት ልምዓትን ሰናይ ምምሕዳርን እውን ትልምን ሕግን መሰረት ገይሮም ይፍፀሙ ምህላዎም ይከታተል።
እዚ እንትግበር ፀገም ኣየጋጥምን ነይሩ ማለት ኣይኮነን። ንኣብነት ኣብ ዝሓለፈ ዓመት እቲ ቤት ምኽሪ ሓላፍነቱ ሒዙ እንትሰርሕ ኣብ ፈፀምቲ ኣካላት ግና ፀገማት ሸለልትነት፣ በለፅ፣ ዘይምቅልላስ ወዘተ ይርኣዩ ነይሮም። ፀገማት እንተጋጥሙ ድማ ነብሲ ወከፍ ኣባል ቤት ምኽሪ ብህዝቢ ዝተዉሃቦ ሓላፍነት ከተግብር ዝሓዞ ሓላፍነት ዝለዓለ እዩ።
ነዚ ኣመልኪቶም ኣባል ቤት ምኽሪ ወረዳ ዝኾኑ መምህር ታረቀ ሓጎስ ዝገለፁልና ሓሳብ ኣሎ። ንሱ እውን ሓደ ኣባል ቤት ምኽሪ ህዝቢ ዝሃቦ ሓላፍነት ተግባራዊ ኣብ ምግባር መሪሕ ኮይኑ ክርከብ ከም ዘለዎ እዩ። መግለፂኡ እውን ንሶም ዝተዉሃቦም ዕማም ብተወፋይነትን ህዝባዊ ሓላፍነትን ስለ ዝሰርሑ ኣብ ቅድሚት ተሰሪዖም ኣለዉ።
ካብቶም ልዕል ኢሎም ዝተገለፁ ክርአ ዝግብኦ ካልእ ጥንካረ እውን ኣሎ። እዚ እውን ተሳትፎ ማሕበራት ሓፋሽ እዩ። ቤት ምኽሪ ሕገ መንግስታዊ ሓላፍነቱ መሰረት ገይሩ ዝሓዞም ዕማማት ምስ ፈፃሚ ኣካል እናተናበበ እንትፍፅምን ተሓታትነት ንምርግጋፅ እንትሰርሕን ተሳትፎ ማሕበራት ሓፋሽ እውን ብምሓዝ ከም ዝኾነ ኣዶ መንበር ማሕበር ደቂ ኣንስትዮ ከተማ ኮረም ወ/ሮ ሙሉ ሃይሉ ይገልፃ። እዚ ዘርእየና ኣብ ቤት ምኽሪ ከተማ ኮረም ዘሎ እወንታዊ ውፅኢት ካልእ ምሽጥሩ ንቑሕ ተሳትፎ ማሕበራት ሓፋሽ ምዃኑ እዩ።
ብመሰረት እዚ ካብ ቤት ምኽሪ ከተማ ኮረም ዝዉሰዱ ብሉፃት ተመክሮታት ኣለዉ። ካብኣቶም እቲ ሓደ ኣብ ምድላዉ ትልምን ብትልሚ ምኻድን ዘሎ ኩነታት እዩ። ብተወሳኺ ዝተዋደደን ትካላዊ ኣሰራርሓ ዝተኸተለን ስርዓተ ክትትልን ቁፅፅርን ቀወምቲ ኮሚቴ ወረዳ ይኹን ጣብያ እውን ካልኦት ኣብያተ ምኽሪ ከወስድኦ ዝግባእ ብሉፅ ተመክሮ ኣሎ። ፈፀምቲ ኣካላት ምስ ቤት ምኽሪ ዘለዎም ርክብ ዝጠንከረ ምዃኑ ካብኡ ሓሊፉ ጉባኤታት ጣብያን ወረዳን ከይተቖራረፀ ዝካየድ ምዃኑ እውን እወንታዊ ተመክሮ እዩ። እዚ ንምግባር ኔት ዎርክታት ቤት ምኽሪ ናብ ተግባራዊ ስራሕ ብምእታወን እዩ።
ይኹን እምበር ሕዚ እውን ምስዓብ ዘድልዮም ጉድለታት ከም ዘለዉ ግና ምግንዛብ የድሊ። ካብኣቶም እቲ ሓደን ቀንድን ስርዓት ተሓታትነት ንምርግጋፅ ዋላ እናገምገምካ ዝኽየድ ይኹን መሊኡ ዝተረጋገፀ ግና ኣይኮነን። ብፍላይ ተሓታትነት ንምርግጋፅ ጀሚርካ ክሳብ መወዳእታ ዘይምብፃሕ ኣሎ። ካብዚ ሓሊፉ ብብርኪ ጣብያ ኣብ ዝሳለጡ ጉባኤታት ዝግበር ተሳትፎ ማሕበራት ሓፋሽ እውን ማዕረ እቲ ብብርኪ ወረዳ ኣይኮነን። ነቶም ጉድለታት ብዝግባእ ዝተገንዘበ ቤት ምኽሪ ከተማ ኮረም ብናይ ነዊሕን ሓፂርን ግዘ መፍትሕታት ነፂሩ ፀገማት ንምቕራፍ እናሰርሐ ከም ዝርከብ ካብ መብርሂ ኣፈ ጉባኤ ቤት ምኽሪ እታ ከተማ ክንግንዘብ ክኢልና ኣለና።
ብኣጠቓላሊ ኣብ ስራሕቲ ልምዓትን ምንጋስ ሰናይ ምምሕዳርን ህዝቢ ኣእሚንካን ኣተሓባቢርካን ምምራሕ ወሳኒ እዩ። እዚ ክኸውን ድማ ብቕዓት ዘለዎም ምይይጣት ዝካየደሎም፣ ዉሳነታት ዝዉሰነሎምን ሰብ ናይ ምትሕብባር ስራሕ ዝሰርሐሎምን መድረኻት ክህልዉ ይግባእ። ካብ ዉሽጢ እቶም ከምዚ ዝበሉ መድረኻት እቲ ሓደ ተሳትፎን መሪሕነትን በብብርኩ ዝርከባ ኣብያተ ምኽሪ እዩ። ካብኡ ሓሊፉ ኣብ ምፍፃም መደባት ቤት ምኽሪ ግደ ቀወምቲ ኮሚቴ ዝለዓለ ምዃኑ ምግንዛብ ኣገዳሲ እዩ። ምኽንያቱ ስራሕቲ ቀወምቲ ኮሚቴ ልክዕ ከም ሓደ ጋንታ ኩዕሶ እግሪ ዘመሳሰልሉ ኩነታት ኣሎ። እዚ ማለት ሓደ ጋንታ ዕዉት ዝኸውን ኣብቲ ጋንታ ዉሁድ ዝኾነ ስራሕ ጉጅለን ጥምረትን እንተሃልዩ እዩ።
ብተመሳሳሊ መልክዑ ኣብ ቤት ምኽሪ ዘለዉ ቀወምቲ ኮሚቴ እውን ኩሎም ኣባላት ብሓባር ተዋዲዶምን ተሓባቢሮምን እንትሰርሑ ዕዉት ወፅኢት የመዝግቡ። እዚ ኹሉ ኣብ ቤት ምኽሪ ከተማ ኮረም እናተተግበረ እዩ። ብተወሳኺ ማሕበራት ሓፋሽ እውን ነፃነቶምን ዴሞክራሲያዊ ባህርያቶምን ሓልዮም ስራሕቶም እናሰርሑ መሪሕ ኮይኖም ምስ ቤት ምኽሪ ይሳተፉ። እዞም ኩሎም እወንታዊ ዉፅኢታት ብምምዝጋብን ብልሒ መሪሕነት ምሽጥር ዓወት እዩ! ኢሉ ብምስርሑን እዩ እምበኣር ቤት ምኽሪ ከተማ ኮረም ኣብ 2008 ዓ.ም ብብርኪ ክልል ዝሓሸ ኣፈፃፅማ ካብ ዘመዝገባ ኣብያተ ምኽሪ ምምሕዳር ከተማታት ትግራይ ሓደ ብምዃን ንሽልማት ዝበቕዐ። ብሓቂ እውን ምሽጥር ዓወት ብልሒ መሪሕነት እዩ። ስለዚ እቲ ከም ቤት ምኽሪ ዝምዝገብ ዘሎ ጥንኩር ጎድንታት እናስፋሕኻ ክኽየድ ኣለዎ እንትንብል ካልኦት ከባቢታት እውን ኣሰር እዚ ኣብነታዊ ተግባር ንክስዕባ እዩ።


text:
አብ ታሪክ ስዑዲ ዓረብ ንመጀመርያ ጊዜ ደቂ-አንስትዮ ዜጋታት’ታ ሃገር ክመርጻን ድምጸን ክህባ ዘፍቐደ ምርጫ ትማሊ ሰንበት ተካይዱ። አብዚ ምርጫ ዝተወዳደራ ደቂ-አንስትዮ መንበራት አብ ቤት-ምኽሪ ምምሕዳር ከምዝተዓወታ’ውን ክፍለጥ ተኻኢሉ’ሎ።
አብ ስዑዲ ትማሊ ሰንበት አብ ዝተካየደ ምርጫ አስታት 17 ደቂ-አንስትዮ አብ መሪሕነት ቤት-ምኽሪ ምምሕዳር ከምተመርጻ ተፈሊጡ።
“ ኩሉ ነገር ካብ ዝተወሰነ ነገር’ዩ ዝጅምር። ኣብ ዝቕጽል ምሉእ ብምሉእ ተዳሊና ብዙሓት ሰባት ከነሳትፍ ኢና። ሽዑ ልዑል ዝኾነ ዓወት ከነመዝግብ ኢና። ብድሕሪኡ እቲ ዓወት አብ ኩሉ ጽፍሕታት ክሰጋገር’ዩ። እቲ ተሳትፎ ደቂ-አንስትዮ ድማ ክሰፍሕ’ዩ።” ትብል ሳልማ ቢንት ሂዛብ ኣል-ኦታቢ።
ሳልማ ቢንት ሂዛብ ኣል-ኦታቢ ሓንቲ ካብተን ቀዳሞት አብዚ ናይ ሰንበት ምርጫ ዝተዓወታ ደቂ-አንስትዮ’ያ። ንሳ ሸውዓተ ደቂ-ተባዕትዮን ክልተ ደቂ-አንስትዮ መወዳድርታ ብምስዓር’ያ አብቲ ቤት-ምኽሪ ከተማ ማድራኪህ መንበር ረኺባ ዝተዓወተት።
ምሉእ ትሕዝቶ ንምስማዕ አብዚ ይኸአል።


text:
ሓደ ቆልዓ ኣብ 14 ዓመቱ ምናልባሽ ሻምናይ ክፍሊ እዩ ክበፅሕ ዝኽእል። ካብዚ ሓሊፉ ፉሉይ ዓቕምን ተፈጥሮኣዊ ውህብቶን እንተሃሊይዎ ድማ ካብኡ ቁሩብ ስግር ኢሉ ናብ ዓሽራይ ክፍሊ ክመጣጠር ይኽእል። ዓሽራይ፣ ዓሰርተ ክልተ ክፍሊ እንተዝበፅሕ እውን ግን ብዙሕ ኣየግርምን። ምኽንያቱ ወዲ ኣርባዕተ ወይ ሓሙሽተ ዓመት ምስኮነ ትምህርቲ ጀሚሩ ክኸውን ስለዝኽእል። ምናልባት ቅድሚ ሕዚ ከምኡ ዝኣመሰሉ ንፉዓት ቆልዑ እናሰማዕናን እናረኣናን መፂእና ክንኮን ንኽእል ኢና። ሕዚ እንሰምዖ ዘለና ግን ፍልይ ዝበለ እዩ።
እዚ ኣብ ፎቶ እትርእይዎ ዘለኹም ቖልዓ ወዲ 14 ዓመት ካርሰን ሁዌይ ዩ ይበሃል። ኣብዚ ዓመት ኣብ ዩንቨርስቲ ቴክሳስ ክርስቲያን ብዲግሪ ካብ ዝተመረቑ 2000 ሰባት ሓደ እዩ። ኣብ 2013 ኣቖፃፀራ ፈረንጂ ወዲ 11 ዓመት እንከሎ ኣብቲ ዩንቨርስቲ ዝተፀንበረ ካርሰን፣ ኣብ ኣርባዕተ ዓመቱ ብትምህርቲ “ፊዝክስ’’ ቀዳማይ ዲግሪኡ ጨቢጡ ኣሎ። እቲ ካልእ ዝገርም ድማ ጎድና ጎድኒ እቲ ትምህርቲ ብዓይነት ትምህርቲ ሒሳብን ቋንቋ ቻይንኛን እውን እናተምሃረ ምፅንሑ እዩ። ብቐፃሊ ’’ካንተም ማካኒክስ’’ ዝበሃል ትምህርቲ ብካልኣይ ዲግሪ ክመሃር ድልየት ከምዘለዎ ተዛሪቡ ክብል ’’ስታር ቴለግራም’´ዝተበሃለ መርበብ ሓበሬታ ፀብፂቡ ኣሎ።
ናትና ተምሃሮ ኸ ከመይ ኣለኹም? ወርሒ ጉንበት- ሰነ እዩ እሞ ካብታ ዘላትኩም ግዜ ቆጢብኩም ኣብ ግዜ ንእስነትኩም ኣብ ዝለዓለ ብርኪ ንምብፃሕ ዶ ተፈቲንኩም? መቸም ከም ህፃን ካርሰን ከም ካርሰን ሁዌይ ዩ ንክትኾኑ እውን ኣይትግደዱን። “እቲ ሕዚ ዝበፃሕኽምዎ ብርኪ ትምሀርቲ ዝግባእ ፍልጠት፣ ክእለትን ኣተሓሳሰባን ዶ ጨቢጥኩም ሉ?” ዝብል ሕቶ ግን ክትምልስዎ ኣለኩም። ኣብ ባዕልኹም ክትተኣመመኑን ’’ምቅድዳሕ’’ ዝተፀየፍኩምን ኮይንኩም እንተደኣ ተጓዒዝኩም ዋላ ከም ካርሰን ኣይትቐልጥፉ ብኸይዲ ዕውታት ከምእትኾኑ ዝስሓት ኣይኮነን።
ባህርያትን ተግባራትን ደቂ ሰባት ዝረኣዮም እንስሳት
ኣብ ዓለምና ባህርያትን ተግባራትን ደቂ ሰባት ዝረኣየሎም እንስሳት ኣለው። እቶም ብባህርያቶምን ተግባራቶምን ተፀኒዖም ኣብ ዕለታዊ ምንቅስቓሶም ደቂ ሰባት ዝረኣዮ ባህርያትን ተግባራትን ዝተላበሱ እንስሳት እዮም። ኣብ ሃገረ ኣመሪካ ተፀኒዑ ንሰብ ዝመስሉ ዝተበሃሉ እንስሳታት ተባሂሎም ዝተፈለዩ ኣንጭዋ፣ ከልቢ፣ ፈረስ፣ ላዃኺቶን ዓሳ ነባሪን እዮም ክብል መርበብ ሓበሬታ ’’ሳይኮሎጂ ቱ ደይ’’ ይገልፅ።
ከም ኣገላለፃ እቲ መርበብ ሓበሬታ፣ ኣንጭዋ ምስ ደቂ ሰባት ዘመሳስላ ብዙሕ ባህርያት ዘለዋ እንትኾን ካብቶም ንሰባት ዝኣመሰሉ ባህርያትን ተግባርን ኣለውዋ። ካብኣቶም ልክዕ ከም ሰብ ’’ፒዛ’’ ዝበሃል ምግቢ ምፍታዋ እዩ። ብኣና ድማ መብዛሕትኡ ሰብ ዝፈትዎ ምግቢ ትፈትው ማለት እዩ። ካልእ፣ መደያይቦ ምውፃእ ኣዚዩ ቃሕ ይብላ። ኣብ ቀረባ እዋን ከም ዝተፀንዐ ዝንገረሉ ብፉሉይ ምስ ሰብ ዘመሳስል ባህርያት ኣንጭዋ ከም ሰብ ክትኩርኸር እንከላ ምስሓቓ እዩ።
ከልቢ፣ ከም ሰብ ዓቕሚ ምዝካር ኣለዎ። ኣብ ቀረብኦም ዘሎ ሰብ ኣብ ቐረባ እዋን እንታይ ከም ዝሰርሐ ይፈልጡ እዮም። ፈረስ እውን ልክዕ ከም ሰባት ክሰርሕዎ ዘይኽእሉ ካብ ዓቕሞም ንላዕሊ ንዝኾነን ኣብ እዋን ሓደጋ ግዜን ሓገዝ ይሓቱ እዮም። ለዃኺቶ ድማ ብፍላይ ጓል ኣንስተይቲ ለዃኺቶ ልክዕ ከም ጓል ኣንስተይቲ ሰብ ብጨና ተፃራሪ ፆታ ብምጭናው ንፆታዊ ረኽቢ ይዳለዋ እየን። ጨና መሓዙተን ይፈልያ። ዓሳ ነባሪ/ኣንበሪን/ እውን ካብቶም ባህርያትን ተግባርን ምስ ሰብ ዝመሳሰሉ እዮም። ካብቶም ዝተፀንዑ ሓደ ድማ ዓሳ ነባሪ ልክዕ ከም ሰብ ካብ ገዝኡ ርሒቑ ክኸድ ደስ ኣይብሎን ይብል እቲ መርበብ ሓበሬታ።


text:
Eritrean orthodox tewahdo photos is on Facebook. To connect with Eritrean orthodox tewahdo photos, join Facebook today.
Join Log In
Kidisti Slase Belgium
Nairobi Hamere Noh Kidanemhret
Tsehaye Andom
Berihu Tesfazgi
Mule Asmirey
Tewahdo Ya Tmkhtey
Mahbere Mariam Israel
ኣደ ጎይታይ ጽዮን
Geberemedhin Tekle
Ablel Hagos
Eritrean orthodox tewahdo photos
በስመ አብ ወወልድ መንፈስ ቅዱስ አሐዱ ኣምላክ
++++++++++++++++++++++++++++++++
ብመጽሓፍ ቅዱስ መሠረት ኃጢያትና ንመን ክንንሳሕ ይእዝዘና ᎒
ኦርቶዶክሳዊት ተዋሕዶ ቤተ ክርስቲያና ከም ትምህርና ኃጢያትና በሠለስተ ዓይነት መንገዲ ክንናሳሕ ትእዝዘና። ቀዳማይ ምስ ነብስና ብምዝርራብ ፡ ካልእ ኣብ ቅድሚ ካህን ብዝርዝር ንንሳሕ ፡ ሣልሳይ ኣብ ቅድሚ እግዚአብሔር ኣምላክ ብጸሎትን ብስግዳንን እናተኣሰነና ንንሳሕ።
ቀዳማይ ምስ ነብስና ምንሳሕ ከም ዝግብኣና ዝምህረና እቲ ናይ ጥፉእ ወዲ ታሪኽ ንመልከት። እቲ ናይ ኣቡኡ ንብረት ሒዙ ርሑቅ ዓዲ ጠፍአ ድሕሪ ናብ ልቡ ምምላሱ ከምዚ በለ ;- “ናብ ኣቦይ ክኸይድ እሞ፥ ኣቦይ፡ ንሰማይን ኣብ ቅድሜኻን ኃጢኣት ገበርኩ ደጊም ወድኻ ኽብሃል ኣይበቅዕን እየ፡ ከም ሓደ ኻብ ግዙኣትካ ግበረኒ ክብሎ ኢየ ”( ሉቃ 15 ፡17) ተንሢኡ ከኣ ናብ ኣብኡ ከደ ሕድገት ከኣ ተገብረሉ። ኣብ ዘይቦትኡ ግን ንነብስኻ ይኹን ንኻልእ ኃጢአትካ ምንሳሕ እኹል ኣይኮነን ፡ እኹል ተዝኸውን ኔይሩ ይሁዳ እስቆርታዊ “ንጹህ ደም ኣሕሊፈ ብምሃበይ በደልኩ” ብምባሉ ምድኃነ ነይሩ ( ማቴ 27፡4)።
ካልኣይ ዓይነት ንስሓ ከኣ ኣብ ቅድሚ ኣበ ነፍሲ (ካህናት) ቀሪብካ ንንስሖ ንስሓ ኢዩ።
ሣልሳይ ዓይነት ንስሓ ከኣ ኣብ ቅድሚ ካህናት ቆይምና ምስ ተናሳሕና ዝግባእ ተግሳጽን ቀኖናን ምስ ተዋኅበና ኣብ ቅድሚ እግዚአብሔር ብጾምን ብስግደትን ነብጽሖ ናይ ንስሓ ጸሎት ኢዩ። ንኣብነት ንጉስ ዳዊት ንናይ እግዚአብሔር ነቢይ ናታን (ንእግዚአብሔር በደልኩ) ኢሉ ኃጢአቱ ድሕሪ ምእማን (ኦ ኣምላኽ፣ ከም ሳህልኻ ምሐረኒ፣ ከምቲ ዓብዪ ርህራሄኻ ኣበሳይ ደምስስ ; ካብ ኣበሳይ ኣጸቢቕካ ሕጸበኒ፣ ካብ ሓጢኣተይውን ኣጽርየኒ።) ብምባል ኢዩ ንጉስ ቅዱስ ዳዊት እናነብዐ ዝለመነ ( 2 ሳሙ 12፡13 መዝ 51፡ 1)
ካብዘን ሠለስተ ዓይነታት ንስሓ እቲ ኣብ ቅድሚ ካህን ዝግበር ንስሓ ብብዙሓት ሕቶ ይለዓል ኢዩ። ብዛዕባ ኣብ ቅድሚ ካህናት ቆይምካ ኃጢአት ምንሳሕ መጽሓፍ ቅዱስ እንታይ ይብለና ?
ካብ መጀመርያ ክንጅምር ኣብ ብሉይ ኪዳን ሓደ ሰብ ብእግዚአብሔር ንዝተሰርሐ ሕጊ ኣፍሪሱ በደል እንተደኣ ተረኺብዎ ኣብ ቅድሚ ካህን ከይዱ ኃጢአቱ ክንሳሕ እቲ ካህን ከኣ ኃጢኣቱ ይድምሰሰሉ ነበረ። (ዘኁ.5፡5-6) ኣካን ዝተበኃለ ሰብ ኃጢአት ኣብ ዝሰርሓሉ ጊዜ ኣብቲ እዋን ናብ ናይ እግዚአብሔር ኣገልጋሊ ዝነበረ ካህን ኢያሱ ከይዱ ተናስሐ። ኢያሱ ንኣካን ኃጢአቱ ንኽናሳሕ ክሓቶ ኮሎ “ወደይ፡ በጃካ፡ ንእግዚአብሄር ኣምላኽ እስራኤል ኣኽብሮ ተናዘዘሉውን፡ እንታይ ከም ዝገበርካ ንገረኒ፡ ኣይትሕብኣለይ፡ በሎ”ብምባል ኃጢአትና ንካህን ምንሳሕ ንእግዚአብሔር ክብሪ ምሃብን ምንሳሕን ምዃኑ የረድኣና። (ኢያ 7 ፡ 19)
ነዚ ክነለዕል ኮለና ሓደ ሓደ ሰባት “ እዚ ደኣ ኣብ ብሉይ ኪዳን ኢዩ ፡ ግዜኡ ሓሊፉ እዩ” ክብሉ ይስምዑ። ናብ ኣርእስትና ጥልቅ ኢልና ቅድሚ ምርኣይና ንካህናት ኃጢአት ምንጋር ንእግዚአብሔር ክብሪ ዝህብ እንተደኣ ኮይኑ ብብሉይ ኪዳን ዝነበረ ኣምላኽ እግዚአብሔር ኣይኮነን’ ዶ ? ንምንታይ’ከ ኣብ ቅድሚ ካህናት ክንስሑ ፈቀደ? ከምዚ ኢልና ምሕታት ናይ ግድን ኢዩ።
ኣብ መጻሓፍቲ ሓዲሽ ኪዳን ናይ ኣዋጅ ቃላ ፈላሚ ዝነበረ መጥምቐ መለኮት ዮሐንስ ኣብ ዮርዳኖስ ከጥምቅ ከሎ ብዙሓት ናብኡ እናመጹ (ኃጢአቶም እናተነስሑ) ይጥመቁ ነይሮም (ማቴ. 3፡6) ። ንስሓ ምስማዕ ናይ ጐይታ ክብሪ ዝቅንሰሉ እንተዝኸዉን ነይሩ ናይ ኣዋጅ ነጋሪ ፡መንገዲ ጸራጊ ቅዱስ ዮሐንስ ኣብ ቅድመይ ኣይተናስሕ ኢሉ ከም ልማዱ ብዘይ ፍርሓት ምገሰጸ ነይሩ።
ብግልጺ ጐይታናን መድኃኒናን ኢየሱስ ክርስቶርስ ንሓዋርያቱ፣ ኣብ ምድሪ ዝኣሰርክሞ ዅሉ ኣብ ሰማይ እሱር ኪኸውን እዩ። ኣብ ምድሪ ዝፈታሕክሞ ኵሉ ድማ ኣብ ሰማይ ፍቱሕ ኪኸውን እዩ” ብምባል ሥልጣን ኂብዎም ኢዩ። እዚ ሓዋርያት ዝፈትሑልና ማእስርቲ “ማዕሰረ ኃጢአት”(ናይ ኃጢአት ማእሰርቲ) ከም ዝኾነ ኣብ ዮሐንስ ወንጌል ብዝሰፍሐ ተገሊጹ ኣሎ “ኃጢኣቶም ንዝሐደግኩምሎም ይሕደገሎም፡ ንዝሐዝኩምሎም ከኣ ይተሐዘሎም እዩ”። ማቴ.16:19 ዮሐ. 20:23።
ሰብ ባዕሉ ንሓዋርያት እንተ-ዘይተናስሐ ኃጢአቱ ይቅረ ክብሉሉ ኮነ ክሕዙሉ ኣይክእሉን ኢዮም። ብዝተወሃቦም ፀጋ ናይ ሰብ ኃጢአት ብዘይ ንስሓ ይቅረ እንተበሉ ግና ናይ ሰብ ውልቃዊ ምስጢሩ (privacy) ዝትንክፍ “ክትሓዊዶ ትደልይ ኢኻ” ከይበሉ ምድሓን ይኸውን ኣሎ ማለት ኢዩ። በዚ ምኽንያት ሰብ ብናይ ሓዋርያት ስብከት ናብ ክርስትና ክመጹ’ከ ዝኣበስዎ ዝበደልዎን ኃጥያት ይንስሑ ነይሮም። ግ.ሓዋ.19፡18። ቅዱስ ያዕቆብ ኣብ መልእኽቱ ዝሓመመ ሰብ ካህናት ይጸውዕ ምስ በለ ኣብኡ ከሎ “ንሓድሕድኩም ኃጢኣትኩም ተአመኑ” ብምባል ከማና ሥጋ ለበስ ከም ምዃኖም ክንሓምም ኮለና ዝጽልዩልና ካህናት ኃጢኣትና ክንሳሕ ኣዚዙና ኢዩ። ያዕ. 5፡16-17።
ኃጢኣትና ንካህናት ንናዘዝ ካህናት ክመኽሩናን ክግስጹናን ጥራሕ ኣይኮነን፡ “ኃጢኣቶም ንዝሐደግኩምሎም ይሕደገሎም፡ ንዝሐዝኩምሎም ከኣ ይተሐዘሎም” ብዝብል ናይ ሓዋርያዊ ሥልጣን ስለዝሐዙን ይቅሬታ ንምውሃብ ሥልጣን ስለዘለዎም ኢዩ። ስለምንታይ ንሓዋርያት ዝተወሃቦም ሥልጣን እናተወራረሰ (Apostolic succession) ኣብ ኣቦታትና ካህናት ከም ዝበጽሐ ንኣምን። ሥልጣነ ክህነት ምኽሪ ምኃብ ጥራይ ሥርሑ እንተዝኸዉን ናብ ኣቦታት ካህናት ርእስኻ ምድናን ኣይመድለየን፡ ናብ ፈቐዶ ቦታ ቤት ጽሕፈት ከፊቶም ዘለዎ ናይ ሥነ ልቦና ሰብ ሞያ ምዉካስ ዝያዳ ምስ ተመርጸ።
ንካህናት ኃጢአት ምንጋር ምስ ናይ ኢየሱስ ክርስቶስ ሊቀ ካህናትነትን ይቅረ ባሃሊነትን ዝገራጨው ዝመስሎምን ብሐዲስ ኪዳን እንትርፎ ሊቀ ካህናት ክርስቶስ ካልኦት ካህናትን ኣገልገልቲን ኣይድልዪን ኢዮም ዝብሉ ኣለው። ነዚ ብዙሕ ከይደኸምና ካብቲ ሕቶ መልሲ ክንረክብ ንኽእል ኢና። ሊቀ ካህናት ዝብል ስም ካልኦት ካህናት ከም ዘለዉ ይነግር። ሊቀ ካህናት ማለት ናይ ካህናት ሓለቃ(ሓላፊ) ማለት ክኸዉን ከሎ ካልኦት ካህናት ዘይብሉ ናይ ካህናት ሓለቃ ዝብል ሽመት ክህልው ከምዘይከኣል ይሕበርና ። ነዚ ኢዩ ኣምላኽና መድኃኒና ኢየሱስ ክርስቶስ ናይ ካህናት ሃለቃ(ሓላፊ)፡ ናይ ጓሶት ሃለቃ ክኸውን ከሎ ቀሳውስት ከኣ ካህናት ጓሶት ይበኃሉ። ራእ.5፡9 ፤ 1ጴጥ. 5፡4።
ኣብ ኦሪት ሠለስተ ዓይነት ሽመት ነይሩ፡ ሊቀ ካህናት (ናይ ቤት አሮን በኹሪ ዉላድ)፡ካህናት (በኹሪ ዘይኮኑ ደቂ ኣሮን)፡ሌዋውያን (ካብ አሮን ዘይውለዱ ነገደ ሌዊ ዝኮኑ ዉላድ) ነይሮም። ሊቀ ካህናት ብዓመት ሓንሳእ ናብ ቅድስት ብምእታው ኢዱ ዘርጊሑ ናይ እንስሳ መሥዋዕቲ ዘቅርብ ነበረ። ካህናት ዝበኃሉ ከኣ መሥዋእቱ ኣብ መሠውኢ ብምቅራብ ዕጣን ብምዕጣን ብዝኣመሰሉ ኣገልግሎት ዝሕግዙ ኢዮም። ሌዋውያን ከኣ ንካህናት ብትሕትና ዝእዘዙን ዘገልግሉን ዝንበሩ ኢዮም። ኣብ ሓዲስ ኪዳን ኣእዳዉ ኣብ መስቀል ዘርጊሑ ንነብሱ መሥዋእት ዝኃበ ሊቐ ካህናት መድኃኔዓለም ኢየሱስ ክርስቶስ ኢዩ። ነዚ “ብልዑ ስተዩ” ኢሉ ዝኃበና መሥዋእት (ሥጋን ደሙን) ኣብ መሠውኢ (ኣብ ታቦት መሠውኢ)ዘቅርቡን ዘገልግሉን ናይ ሕጂ ካህናት ከኣ ቀሳዉስት ኢዮም። ኣምሳለ ናይ ሌዋውያን ንካህናትን ቀሳውስትን እንዳሓገዙ ንተልእኾ ዝጎዩ ከኣ ዲያቆናት ኢዮም። ሊቀ ካህናት ኢየሱስ ክርስቶስ ሕጂ’ውን እንተኾነ ምስ ካህናት ኣብ ቤተመቅደስ ኣሎ፡ ኣብ ቅድስት ቤተ ክርስትያና ቅዱስ ጳዉሎስ ከም ዝበሎ “ ነቲ ድንኳን ዜገልግሉ ( ናይ ኦሪት ካህናት) ካብኡ ኺበልዑ መሰል ዜብሎም መሠውኢ (ታቦት መሠውኢ (Christian Altar) አሎና። ሊቀ ካህናት ዝብል ቃል ኦርቶዶሳዊ ተዋሕዶ ስእሊ እዚ ኢዩ። እብ. 13፡10
ዝተረፈና ናይ መወዳእታ ሕቶ ካህናት ኣብ ንስሓ ኃጠአት ይቅረ ናይ ምባሎም ምስ እግዚአብሔር ናይ ይቅረ ሥልጣን ዝትንክፍ ዘይምዃኑ ኢዩ። ይቅረ በሃሊ ልዑል እግዚአብሔር ኢዩ፡ ካህናት ዝጽልዩልና ናይ ንስሓ ጸሎትን ፍትሓት ዘወልድ መልእኽቱ እዚ ናይ እግዚአብሔር ይቅረ ባሃልነት ኢዩ።
ናይ ኤርትራ ኦርቶዶክስ ተዋህዶ ቤተ ክርስትያን ቀሳውስት ኃጢአትና ኣብ ቅድሚኦም ምስ ተናዘዝና ምሉእ ሥልጣን ከም ተዋህቦም “ኩኑ ፍቱሐነ (ፍቱሓት ኩኑ) እናበሉ ጸሎቶም ከይዕርጉ ግን ብትሕትና “እግዚአብሔር ይፍታሕካ ካብ ማእሰርቲ ኃጢአት” ዝብል ቃል እምበር “ ፈቲሐካ ኣለኹ፡ ነጻ ኢለካ ኣለኹ” ዝብል ቃል ካብ ኣፎም ኣይወጾምን ኢዩ።
ስለዚ ብዛዕባ ንኃጢያትና ንመን ክንሳሕ ከምዝግበ ኣና ብሓጺሩ ከምዚ ይመስል። ኣምላከ ቅዱሳን ኣብ ልቦናና የሕድረልና።
ናብዚ እንኣትዎ ዘለና ሓዲሽ ዓመት ብንስሓ ዝተሓጽበ ንጹሕ ልቦና ንእግዚአብሔር ዘስምር ሒዝና ክንፍልሞ ኣምላከ ቅዱሳን ኣብ ኩሉ ድኻምና ይደግፈና።
በረኸቱን ምሕረቱን የብዝኃልና። ናይ ኣዴና ቅድስተ ቅዱሳን ድንግል ማርያም ኣማላድነት ኣይፈለየና። አሜን ።
ወስብሐት ለእግዚአብሔር፣
ወለወላዲቱ ድንግል፣
ወለመስቀሉ ክቡር።


text:
ብርክት ዝበሉ ዜጋታት ብዝያዳ ድማ መንእሰያት ኣብቲ ኣብ ቀንዲ መንገዲ ገዛ ከኒሻ ዝርከብ ገዘአን ንዝቕመጣ ወላዲቱ ንፕረዚደንት ኢሳያስ ዝኾና ወይዘሮ ኣዳነሽ በርሀ ናይ ተቓውሞ ምርባሽ ኣርእዮም። እቲ በቶም ዜጋታት ዝግበር ምርባሽ፤ እምኒ ምድርባይ፤ ብለይቲ ኣብቲ ገዛ ተቐልቂልካ ምዝላፍ፤ ምስ ትውልዲ ዓዲ ዝተኣሳሰረ ኣሉታዊ ሓሳባት ምግላጽ የጠቓልል።
ወላዲቱ ንፕረዚደንት ኢሳያስ ህይወተን ኣብ ሓደጋ ይወድቕ ኣሎ ኢለን ከምዝኣምና ብምግላጽ ኣብ መንበሪ ገዘአን ሓለዋ ክግበረለን ሓቲተን ምህላወን ተፈሊጡ።
ኣብዚ እዋን እዚ ግን ወይዘሮ ኣዳነሽ በርሀ ‘ንግዚኡ’ ምስ ጽገረዳ ኣፍወርቂ እተባህለት ጓለን ክነብራ መንበሪ ቦተአን ግዒዘን ምህላወን ተገሊጹ።
ኣቐድም ኣቢሉ ሬድዮ መድረኽ ከምዝሓበሮ ስድራቤት ፕረዚደንት ኢሳያስ ኣፍወርቂ ብዝተፈላለዩ ዜጋታት ናይ ቴሌፎን ምፍርራህን ናይ ሕልና ግበሩ ጻውዒትን ተኻይዱሎም ነይሩ ኢዩ።
ሽዑ ከምእተገለጸ ካብ ዕለት 11 ሚያዝያ 2017 ጀሚሩ ስድራ ቤት ፕረዚደንት ኢሳያስ ካብ ዝተፈላለዩ ዜጋታት ብናይ ብቴሌፎን ጻውዒታት ምፍርራህን ሕልና ኪገብሩ ዝጽውዕ ምሕጽንታን ይካየደሎም ምንባሩ ምንጭታት ሬድዮ መድረኽ ሓቢሮም። እቲ ካብ ዕለት 11 ሚያዝያ ክሳብ 16 ሚያዝያ ብጻዕቂ ዝተኻየደ ናይ ቴሌፎን ጻውዒት፤ ናብ ናይ ወይዘሮ ሳባ ሃይለ ማለት በዓልቲ ቤቱ ንፕረዚደንት ከምኡውን ክልተ ደቁ ማለት ኣቶ ኣብረሃም ኢሳያስን ወይዘሪት ኤልሳ ኢሳያስን ዝተኻየደ ኢዩ።
እቲ ጻውዒት ‘ምስ ፕረዚደንት ኮንኩም ደም ሰብ ትሰትዩ ኣለኹም፤ ገንዘብ ህዝቢ ትሰርቁ ኣለኹም፥ ዝደለኹሞ ሰብ ተእስሩ ተፍትሑ ኣለኹም፥ ኣዴታት ደቀን ክስእና ከለዋ ከም ኣደ ናይ ኣደ ሕልና ዘይምርኣይኪ ጭካነኺ ዝገልጽ ኢዩ፡ ንነብስኹም ኣብ ምቾት እንዳነበርኩም ህይወት መንእሰያትን ህጻናትን ናብ ከርተት ክፍረድ እንታይ ይስመዓኩም፥ኣቶ ኣብረሃም ኣብ ለይታዊ ትልሂታትን ሳዕስዒታትን ንሰባት ምክልባት ተዘየቋሪጽካዮ ኢድካ ክትፍደ ኢኻ፤ ኣብ ዝተፈላለዩ ሃገራት ዘሎ ሕሳባትኩም ጽባሕ ንግሆ ናብ ህዝቢ ክምለስ ኢዩ፤ ዕጫኹም ከም ደቂ ቀዛፊ ኪኸውን ኢዩ፤ ምስ ኣቦኹም ንፍርዲ ክትቀርቡ ኢኹም’ ዝብል ምንባሩ እቶም ምንጭታት ሓቢሮም።
እቲ ጻውዒታት ካብ ውሽጥን ወጻእን ዝተገበረ ኮይኑ፤ ካብ ውሽጢ ሃገር ብናይ ህዝባዊ ቴሌፎናት ጻውዒት ካብ ወጻኢ ሃገር ድማ ካብ ሃገራት ስዊድንን ጀርመንን ምንባሩ ተሓቢሩ። ድሕሪ እቲ ን5 መዓልታት ብዘይሙቁራጽ ዝተኻየደ ጻውዒታት፤ ኤሪተል ነተን ሰለስተ ቁጽርታት ብሎክ ብምግባር ከምዝዓጸወን ዝሓበሩ ምንጭታት መድረኽ፤ ብርክት ዝበሉ እተን ቁጽርታት ሞባይል ይፈልጡ ኢዮም ዝተባህሉ ናይ ቀረባ ማሓዙትን ቀረብትን ስድራቤት ፕረዚደንት ኢሳያስ፤ ናብ ሓሙሻይ መደበር ፖሊስ ተወሲዶም መርመራ ከምዝተኻየደሎም ተፈሊጡ።
እቶም ብሓፈሻዊ ጥርጠራ ዝተታሕዙ 18 ሰባት መርመራ ምስተገበረሎም ብመጠንቐቕታ ካብ ቤት ማእሰርቲ 5ይ መደበር ፖሊስ ከምዝወጹ ዝሓበሩ ምንጭታት ሬድዮ መድረኽ፤ ሰለስተ ሰባት ገና ኣብ ትሕቲ ማእሰርቲ ከምዘለዉን ከቢድ መርመራ ይካየደሎም ምህላዉን ገሊጾም።
ስድራቤት ፕረዚደንት ኣብ ኣስመራ ንድሕነቶም ተባሂሉ ኣብ ዝተፈላለየ እዋን ዝጥቀሙሉ ብርክት ዝበለ ቪላታት ኣብ ዝተፈላለዩ ከባቢታት ተሓዚኡ ምህላዉ ዝገለጹ እቶም ምንጭታት፤ ጽለኣት ህዝቢ ኣብ ልዕሊ እቲ ስድራ ካብ ግዜ ናብ ግዜ እንዳበረኸ ይመጽእ ምህላዉ ተሓቢሩ። እቶም ኣባላት ስድራ ካልኦት መእሰያትን ህጻናትን ከርተት ይብሉን ኣብ ኣብያተማእሰርቲን ይሳቐዩሉ ኣብ ዘለዉሉ እዋን ብዘርእይዎ ብደዐን ስሰዐን ካብ ህዝቢ ልዑል ጽልኣት ሓዲርዎም ምህላዎም ሓቢሮም።
ፕረዚደንት ኢሳያስ ከም ኩሎም ናይ ኣፍሪቃ ምልካውያን ስርዓታት እምነቱ ናብ ጸቢብ ትሕተሃገራዊን ስድራቤታዊን ምትእኽኻብ የቕነዖ ምህላዉ ተሓቢሩ ምንባሩ ዝዝከር ኮይኑ፤ ብመሰረት እቶም ምንጭታት፤ እንተላይ ንነዊሕ እዋን ብዘይ ስራሕ ደስኪሎም ዝነበሩ ዝርከብዎም ብርክት ዝበሉ ናይ ፕረዚደንት ኢሳያስ ናይ ቀረባ ቤተሰብ ኣብ ምጽንጻን ከምኡውን ናይ ስለያን ጸጥታን ስረሓት ተዋፊሮም ምህላዎም ይፍለጥ።
ብዘይካ እዚ ፕረዚደንት ኢሳያስ ንወዱ ኣቶ ኣብረሃም ኢሳያስ ኣብቲ ብስም ስድራቤት ዝእከብ ዘሎ ዝበሃል ሚልዮናት ፋይናንሳዊ ምንቅስቓስ ብንጥፈት ከምዝዋሳእ ይገብሮ ምህላዉ፤ ምስ ኣቶ ሓጎስ ገብርህይወት ገንዘብ ስድራ ኣብ ምእካብን ክሳብ 20 ሚልዮን ዶላር ዝበጽህ ኣብ ቀጠር ዘሎ ሕሳባት ኣብ ምምሕዳርን ብቐረባ ይሰርሕ ምህላዉን ዝገለጹእቶም ምንጭታት፤ ኩሎም መለኽቲ ኣብ መወዳእታ መድረኽ ናይ ዕምሮምን ዕምሪ ስልጣኖምን ንኹሉ ሰብን ትካላት መንግስቲን ኣብ ምጥርጣር ስለዘእትዉ፤ ናብ ጸቢብነትን ትሕተ ሃገራዊነትን ከምዘምርሑ ታሪኽ ብምውካስ ዝገለጹ ምንጭታት ኣብ ኤርትራ ዝረአ ዘሎ ኣመት ምትእኽኻብ ስድራቤትን ምዝማት ሃብትን ናይዚ ኣዚዩ ጸቢብ ምትእምማን ዘጥፈአ ትሕተ ሃገራዊ ተርኢዮ ምስክር ኢዩ ኢሎም።


text:
ምስ ኣምላኽ ምዕያይ የሐጕሰና
“ጸጋ ኣምላኽ ንኸንቱ ኸይትቕበሉ፡ ምስኡ እናዓየና ንምሕጸነኩም ኣለና።” —2 ቈረ. 6:1።
መዝሙር፦ 28, 14
1. የሆዋ ልዑል እኳ እንተ ዀነ፡ ንኻልኦት እንታይ ኪገብሩ እዩ ዓዲምዎም፧
የሆዋ ልዑልን ፈጣሪ ዅሉን ደረት ዘይብሉ ጥበብን ሓይልን ዘለዎን እዩ። እዮብ ነዚ ተረዲእዎ እዩ። የሆዋ ንእዮብ ብዛዕባ ግብርታት ፍጥረቱ ምስ ሓተቶ፡ እዮብ፡ “ኵሉ ኸም እትኽእልን፡ ነቲ ዝመደብካዮ ኸኣ ዚኽልክለካ ኸም ዜልቦን፡ እፈልጥ አሎኹ” ኢሉ መሊሱሉ እዩ። (እዮ. 42:2) የሆዋ ዝደለዮ ዘበለ ብዘይ ሓገዝ ኪገብር ዚኽእል እኳ እንተ ዀነ፡ ካብ መጀመርታ ኣትሒዙ ንኻልኦት ኣብ ዕላማኡ ምስኡ ኺዓይዩ ዓዲምዎም እዩ።
2. የሆዋ ንየሱስ እንታይ ኣገዳሲ ዕዮ ኺዓዪ እዩ ዓዲምዎ፧
2 እቲ ኣምላኽ ዝፈጠሮ መጀመርታ ፍጥረቱ፡ መንፈሳዊ ውሉዱ እዩ። የሆዋ ንወዱ፡ ኣብ ኵሉ ኻልእ ዕዮታት ፍጥረት ምስኡ ኺሳተፍ ፈቒዱሉ እዩ። (ዮሃ. 1:1-3, 18) ሃዋርያ ጳውሎስ ብዛዕባ የሱስ ከምዚ ኢሉ ጽሒፉ እዩ፦ “ንሱ ምስሊ እቲ ዘይርአ ኣምላኽ፡ በዅሪ ዅሉ ፍጥረት እውን እዩ፣ ከመይሲ፡ ኣብ ሰማያትን ኣብ ምድርን ዘሎ፡ ዚርአን ዘይርአን፡ ዝፋናት ወይስ ጕይትነት ወይስ መንግስትታት ወይስ ስልጣናት፡ ኵሉ ብእኡ እዩ ተፈጢሩ። ኵሉ ብእኡን ንዕኡን እዩ ተፈጢሩ።” (ቈሎ. 1:15-17) በዚ ኸምዚ፡ የሆዋ ንወዱ ኣብ ዕዮ ፍጥረት ከም ዚሳተፍ ብምግባርን ብዛዕባ እቲ ወዱ ዝነበሮ ኣገዳሲ ግደ ንኻልኦት ብምንጋርን ኣኽቢርዎ እዩ።
3. የሆዋ ንኣዳም እንታይ ኪገብር እዩ ዓዲምዎ፧ ስለምንታይከ፧
3 የሆዋ ንደቂ ሰብ እውን ምስኡ ኺዓይዩ ዓዲምዎም እዩ። ንኣብነት፡ ንኣዳም፡ ንእንስሳታት ስም ኬውጽኣሎም ፈቒዱሉ እዩ። (ዘፍ. 2:19, 20) ኣዳም ነቶም ፍጡራት እቲኦም ኪዕዘቦምን ባህርያቶም ኬጽንዕን እንታይ ስም ከም ዚገልጾም ኪውስንንሲ ኽሳዕ ክንደይ ባህ ዜብል ነይሩ ኪኸውን ኣለዎ! የሆዋ ንእንስሳታት ባዕሉ ስም ኬውጽኣሎም ይኽእል ነይሩ እዩ፣ ከመይሲ፡ ንሱ እዩ ፈጢርዎም። ኰይኑ ግና፡ ኣዳም ከም ዚሰምዮም ብምግባር፡ ንዕኡ ዘለዎ ፍቕሪ ኣርእዩ እዩ። ብዘይካዚ፡ ኣምላኽ ንኣዳም፡ ነታ ገነት ካብ ኤድን ወጻኢ እውን ኬስፍሓ ኣጋጣሚ ሂብዎ እዩ። (ዘፍ. 1:27, 28) እቲ ዜሕዝን ግና፡ ኣዳም ጸኒሑ ምስ ኣምላኽ ኪዓዪ ኣይደለየን፣ እዚ ድማ ንዕኡን ንዘርኡን ዓብዪ ጕድኣት እዩ ኣምጺኡ።—ዘፍ. 3:17-19, 23።
4. ካልኦት ሰባት ፍቓድ ኣምላኽ ንምፍጻም ከመይ ገይሮም እዮም ምስ ኣምላኽ ዝዓየዩ፧
4 ጸኒሑ፡ ኣምላኽ ንኻልኦት ሰባት እውን ኣብ ምፍጻም ዕላማኡ እጃም ኪህልዎም ዓዲምዎም እዩ። ኖህ ንዕኡን ንስድራ ቤቱን ካብ ማይ ኣይሂ ዘድሓነት መርከብ ሰሪሑ እዩ። ሙሴ ንህዝቢ እስራኤል ካብ ግብጺ ኣውጺእዎም እዩ። እያሱ ነቶም ህዝቢ እቲኦም ናብ ምድሪ ተስፋ ኣእትይዎም እዩ። ሰሎሞን ኣብ የሩሳሌም ቤተ መቕደስ ሃኒጹ እዩ። ማርያም ኣደ የሱስ ኰይና እያ። ኵሎም እዞም እሙናት ሰባትን ብዙሓት ካልኦትን ዕላማ የሆዋ ንምፍጻም ምስኡ ዓይዮም እዮም።
5. ኣብ ምንታይ ዕዮ ኢና ኽንሳተፍ እንኽእል፧ የሆዋ ኣብዚ ዕዮ እዚ ኼሳትፈናኸ ግዴታ ኣለዎ ድዩ፧ (ኣብ መእተዊ ዘላ ስእሊ ርአ።)
5 ሎሚ፡ የሆዋ ነታ መሲሓዊት መንግስቲ ምሉእ ደገፍ ክንህብ ይዕድመና ኣሎ። እተፈላለየ መዳያት ቅዱስ ኣገልግሎት ኣሎ። ገሊኡ ንዅሎም ክርስትያናት ክፉት እኳ እንተ ዘይኰነ፡ ኵላትና ግና ኣብ ዕዮ ስብከት ብስራት መንግስቲ ኣምላኽ ክንሳተፍ ንኽእል ኢና። ልክዕ እዩ፡ የሆዋ ነዚ ዕዮ እዚ ብኻልእ መገዲ ኺገብሮ ምኸኣለ ነይሩ። ኣብ ምድሪ ንዘለዉ ሰባት ካብ ሰማይ ብቐጥታ ኺዛረቦም ምኸኣለ ነይሩ። የሱስ ከም ዝበሎ ድማ፡ የሆዋ ንኣእማን ብዛዕባ እታ መሲሓዊት መንግስቲ ኸም ዚጭድሩ ኺገብሮም ይኽእል እዩ። (ሉቃ. 19:37-40) ኰይኑ ግና፡ የሆዋ ‘መዓይይቱ’ ኽንከውን ፈቒዱልና ኣሎ። (1 ቈረ. 3:9) ስለዚ ኸኣ፡ ሃዋርያ ጳውሎስ፡ “ጸጋ ኣምላኽ ንኸንቱ ኸይትቕበሉ፡ ምስኡ እናዓየና ንምሕጸነኩም ኣለና” ኢሉ ጽሒፉ እዩ። (2 ቈረ. 6:1) ምስ ኣምላኽ ምዕያይ ዘይግብኣና ኽብሪ ስለ ዝዀነ፡ ብዙሕ የሐጕሰና እዩ። ከምኡ ዝዀነሉ ገለ ምኽንያታት እስከ ንርአ።
ምስ ኣምላኽ ምዕያይ የሐጕሰና
6. እቲ በዅሪ ወዲ ኣምላኽ ኣብ ጐድኒ ኣቦኡ ኺዓዪ ኸሎ ኸመይ ተሰሚዕዎ፧
6 ካብ ጥንቲ ኣትሒዙ፡ ኣገልገልቲ ኣምላኽ ምስ ኣምላኽ ምምዕያይ የሐጕሶም እዩ። እቲ በዅሪ ወዲ ኣምላኽ ብጥበብ ተመሲሉ ኺዛረብ ከሎ፡ “እግዚኣብሄር ኣብ መጀመርታ መገዱ . . . ተገንዘበኒ። ሽዑ ሰራሕተኛ ዀይነ ምስኡ ነበርኩ፡ ብየዕለቱ ኤሐጕሶ፡ ኵሉ ጊዜ ኸኣ ኣብ ቅድሚኡ እሕጐስ ነበርኩ” ኢሉ እዩ። (ምሳ. 8:22, 30) የሱስ ብሓጐስ ኣብ ጐድኒ ኣቦኡ ዀይኑ ዓይዩ እዩ፣ እቲ ዝዓየዮ ዕዮን ንየሆዋ ኸም ዜሐጕሶ ምፍላጡን ከኣ እዩ ኣሐጒስዎ። ንሕናኸ ኸመይ ኢና፧
7. ዕዮ ስብከትና ሓጐስ ዜምጽኣልና ስለምንታይ እዩ፧
7 የሆዋ ኣብ ምሃብን ኣብ ምቕባልን ሓጐስ ከም ዘሎ ገሊጹ እዩ። (ግብ. 20:35) ሓቂ ምቕባልና ሓጐስ ኣምጺኡሉና እዩ፣ ሓቂ ንኻልኦት ክንነግሮም ከለና እውን ሓጐስ የምጽኣልና እዩ። ሓቅታት መጽሓፍ ቅዱስ ንኻልኦት ክንነግሮም ከለና፡ ብመንፈሳዊ መዳይ ዝጠመዩ ሰባት ንኣምላኽናን ነቲ ኣብ ቃሉ ዚርከብ ክቡር ሓቅታትን ኪርድእዎን ኬማስዉሉን ስለ ዚጅምሩ፡ ደስ ይብለና እዩ። ኣብ ኣተሓሳስባኦም ጥራይ ዘይኰነስ፡ ኣብ መገዲ ህይወቶም እውን ለውጥታት ኪገብሩ ምርኣይና ንልብና ይትንክዮ እዩ። ሽዑ፡ ነቲ ብስራት ናይ ምንጋር ዕዮ ኣዝዩ ኣገዳሲ ምዃኑ ኸነስተውዕል ንኽእል። ነቶም ምስ ኣምላኽ ዚዕረቑ፡ መገዲ ናይ ዘለኣለም ህይወት ይኸፍተሎም እዩ። (2 ቈረ. 5:20) ንሰባት ንዘለኣለም ኪነብሩ ናብ ዜኽእሎም መገዲ ኺኣቱ ኻብ ምሕጋዝ ንላዕሊ ዜሐጕስን ዜዕግብን ዕዮ እሞ ኣበይ ክንረክብ ንኽእል፧
8. ምስ ኣምላኽ ብዛዕባ ምዕያይ ገሊኦም እንታይ ኢሎም፧
8 ሰባት ነቲ እንሰብኮ መልእኽቲ ኪቕበልዎ ኸለዉ ዜሐጕሰና እኳ እንተ ዀነ፡ ንየሆዋ ባህ ከም እነብሎን ንዕኡ ንምግልጋል እንገብሮ ጻዕርታት ከም ዜሐጕሶን ምፍላጥና እውን ደስ ይብለና እዩ። (1 ቈረንቶስ 15:58 ኣንብብ።) ኣብ ኢጣልያ ዚነብር ማርኮ፡ “ንሓደ ዝገበርኩሉ ቐልጢፉ ዚርስዖ ዘይኰነስ፡ ንየሆዋ እቲ ዘሎኒ ብሉጽ ነገር እህቦ ኸም ዘለኹ ምፍላጠይ ዘይተኣደነ ሓጐስ የምጽኣለይ እዩ” ይብል። ኣብ ኢጣልያ ዜገልግል ፍራንኮ ዚብሃል ድማ፡ “የሆዋ ብቓሉን መንፈሳዊ መሰናድዎታቱን ገይሩ፡ ከም ዜፍቅረና፡ ምእንታኡ እንገብሮ ዅሉ ኸኣ ዋላ እኳ ዘይረብሕ እንተ መሰለና ንዕኡ ኣገዳሲ ምዃኑን የዘኻኽረና እዩ። ምስ ኣምላኽ ምዕያይ ዜሐጕሰንን ንህይወተይ ትርጉም ከም ዚህልዋ ዚገብርን ድማ በዚ ምኽንያት እዚ እዩ” ይብል።
ምስ ኣምላኽ ምዕያይ፡ ምስኡን ምስ ሰባትን የቀራርበና
9. ኣብ መንጎ የሆዋን የሱስን እንታይ ርክብ እዩ ዘሎ፧ ስለምንታይከ፧
9 ምስቶም እነፍቅሮም ክንዓዪ ኸለና፡ ምሳታቶም ንቀራረብ፡ ንባህርያቶም ከኣ ንፈልጦ ኢና። እንታይ ኪገብሩ ኸም ዚደልዩ ጥራይ ዘይኰነስ፡ ከመይ ገይሮም ከም ዚገብርዎ እውን ንፈልጥ ኢና። የሱስ ምስ የሆዋ ምናልባት ንቢልዮናት ዓመታት እዩ ዓይዩ፣ ኣብ መንጎ ሓድሕዶም ከኣ ድልድልትን ዘይትብተኽን ፍቕሪ እያ ማዕቢላ። የሱስ ክሳዕ ክንደይ ከም ዚቀራረቡ ኺገልጽ ከሎ፡ “ኣነን ኣቦን ሓደ ኢና” ኢሉ እዩ። (ዮሃ. 10:30) ዜደንቕ ሓድነት እዩ ነይርዎም፣ ወትሩ እውን ብስኒት እዮም ዚዓይዩ ነይሮም።
10. ስብከት ምስ ኣምላኽን ምስ ሰባትን ዜቀራርበና ስለምንታይ እዩ፧
10 ሓደ እዋን፡ የሱስ ንየሆዋ፡ ንደቀ መዛሙርቱ ኺሕልዎም ብጸሎት ለሚንዎ እዩ። ስለምንታይ፧ ምኽንያቱ ኺገልጽ ከሎ፡ “ከማና ሓደ ምእንቲ ኪዀኑ” እዩ ኢሉ። (ዮሃ. 17:11) ምስ ስርዓታት ኣምላኽ ተሰማሚዕና ኽንመላለስን ኣብ ዕዮ ስብከት ክንሳተፍን ከለና፡ ነቲ ባህ ዜብል ባህርያቱ ኽንርድኦ ንኽእል ኢና። ንዕኡ ኽንኣምኖን መምርሒኡ ኽንስዕብን ዘሎና ስለምንታይ ምዃኑ ኸኣ ንምሃር። ንኣምላኽ ምስ እንቐርቦ፡ ንሱ እውን ይቐርበና እዩ። (ያእቆብ 4:8 ኣንብብ።) ምስ ኣሕዋትናን ኣሓትናን እውን ተመሳሳሊ ጸገማትን ሓጐስን ስለ ዜጋጥመና፡ ሕደ ሸቶታት ድማ ስለ ዘሎና፡ ምሳታቶም ንቀራረብ ኢና። እወ፡ ብሓባር ንዓዪ፡ ብሓባር ንሕጐስ፡ ብሓባር ከኣ ንጻወር ኢና። ኣብ ብሪጣንያ እትነብር ኦክታቪያ፡ “ምስ የሆዋ ኽዓዪ ኸለኹ፡ ምሕዝነተይን ርክበይን ዕምቈት ኣብ ዘይብሉ ዝፈትዎ ነገራት ዘይኰነስ፡ ኣብ ሓባራዊ ሸቶን ኣንፈትን ስለ ዚምስረት፡ ምስ ካልኦት ከም ዝቀራረብ ይገብረኒ እዩ” ትብል። ንስኻኸ ከምኡ ድዩ ዚስምዓካ፧ ካልኦት ንየሆዋ ባህ ንምባል ዚገብርዎ ጻዕርታት ክትርኢ ኸለኻስ ምሳታቶምዶ ኣይትቀራረብን፧
11. ኣብ ሓዳስ ዓለም ምስ የሆዋን ምስ ኣሕዋትናን ብዝያዳ ኸም እንቀራረብ እንኣምን ስለምንታይ ኢና፧
11 እታ ኣብ መንጎናን ኣብ መንጎ ኣምላኽን ኣብ መንጎ ብጾትና ሰባትን ዘላ ፍቕሪ ሕጂ ድልድልቲ ኽትከውን ትኽእል እያ፣ ግናኸ፡ ኣብታ ጽድቂ ዚነብረላ ሓዳስ ዓለም ብዝያዳ ኽትድልድል እያ። ብዛዕባ እቲ ሽዑ ዚህሉ ዕዮ እሞ ሕሰብ! ኣብቲ ግዜ እቲ፡ ካብ ምዉታት ንዚትንስኡ ሰባት፡ ሓንጐፋይ ኢልና ኽንቅበሎምን መገድታት የሆዋ ኽንምሃሮምን ኣሎና። ምድሪ ናብ ገነት ክትቅየር ኣለዋ። እዚ ቐሊል ዕዮ ኣይኰነን፣ ኣብ ትሕቲ እታ መሲሓዊት መንግስቲ ብሓባር ምዕያይን ናብ ፍጽምና ምዕባይን ግና ክሳዕ ክንደይ ኰን ዜሐጕስ ኪኸውን እዩ! ሰባት ንሓድሕዶምን ምስ ኣምላኽን ብዝያዳ ኺቀራረቡ እዮም፣ ኣምላኽ ከኣ ‘ንህያው ዘበለ ዅሉ ብበረኸት ኬጽግቦ እዩ።’—መዝ. 145:16።
ምስ ኣምላኽ ምዕያይ ዕቝባ እዩ
12. ዕዮ ስብከት ዕቝባ ዚዀነና ብኸመይ እዩ፧
12 መንፈሳውነትና ኽንሕሉ ኣሎና። ሰይጣን ድያብሎስ ኣብ ዚዕብልላ ዓለም ስለ እንነብርን ዘይፍጹማት ስለ ዝዀንናን፡ ኣብ ዓለም ዘሎ ግጉይ ኣተሓሳስባን ኣካይዳን ብቐሊሉ ኽንቀድሕ ንኽእል ኢና። መንፈስ ዓለም ምስ ሓደ ናብ ዘይደለናዮ ኣንፈት ዚደፍኣና ውሕጅ ኪመሳሰል ይኽእል እዩ። ብውሕጅ ተደፊእና ምእንቲ ኸይንኸይድ፡ ናብ ኣንጻሩ ኣንፈት ንምሕንባስ ክንጋደል የድልየና እዩ። ብተመሳሳሊ፡ በቲ ኣብ ናይ ሰይጣን ዓለም ዘሎ መንፈስ ምእንቲ ኸይንውሰድ፡ ጻዕሪ ኽንገብር የድልየና እዩ። ንሰባት ክንሰብኽ ከለና፡ ንእምነትና ኣብ ዜዳኽም ነገር ዘይኰነስ፡ ኣብ ኣገዳሲን ጠቓምን መንፈሳዊ ነገራት ኢና እነተኵር። (ፊል. 4:8) ስብከት ብዛዕባ እቲ ኣምላኽ ዘተስፈወና ተስፋታትን ብዛዕባ እቲ ኣብ ፍቕሪ እተመርኰሰ ስርዓታቱን ስለ ዜዘኻኽረና፡ ንእምነትና የድልድሎ እዩ። እቲ እንለብሶ መንፈሳዊ ኣጽዋርና ከኣ ምሉእ ዘይጕዱል ይኸውን።—ኤፌሶን 6:14-17 ኣንብብ።
13. ኣብ ኣውስትራልያ ዚነብር ሓደ ናይ የሆዋ ምስክር፡ ብዛዕባ ስብከት ከመይ ከም እተሰምዖ እንታይ ኢሉ ገሊጹ፧
13 ኣብ ዕዮ ስብከትን ኣብ ካልእ መንፈሳዊ ንጥፈታትን ትሑዛት እንተ ዄንና፡ ብዛዕባ ጸገማትና እምብዛ ኣይንጭነቕን ኢና፣ እዚ ድማ ዕቝባ ይዀነና እዩ። ኣብ ኣውስትራልያ ዚነብር ጆኤል፡ “ዕዮ ስብከት ንኽውንነት ከይርስዕ ይሕግዘኒ እዩ። እቲ ንሰባት ዜጋጥሞም ዘሎ ጸገማትን ንስርዓታት መጽሓፍ ቅዱስ ኣብ ግብሪ ብምውዓለይ ዝረኽቦ ዘለኹ ጥቕምታትን የዘኻኽረኒ እዩ። ዕዮ ስብከት ትሑት ክኸውን ይሕግዘኒ፡ ናብ የሆዋን ናብ ኣሕዋተይን ኣሓተይን ክጽጋዕ ድማ ኣጋጣሚ ይኸፍተለይ እዩ” ይብል።
14. ኣብ ዕዮ ስብከት ምጽናዕና፡ መንፈስ ኣምላኽ ምሳና ኸም ዝዀነ ዜርኢ ብኸመይ እዩ፧
14 ስብከት፡ መንፈስ ኣምላኽ ምሳና ኸም ዝዀነ ዘሎና እምነት እውን የድልድለልና እዩ። ዓንጋሊ እንጌራ ኣብ ማሕረሰብካ ንዚርከቡ ሰባት ከተከፋፍል ስራሕ ቀሪቡልካ እሞ ንበል። ነቲ ስራሕ ብምስራሕካ፡ ዋላ ሓንቲ ኣይክፈለካን እዩ፣ ወጻኢታትካ እውን ኣይሽፈነልካን እዩ። እዚ ኸይኣክል ከኣ፡ ነዊሕ ከይጸናሕካ መብዛሕትኦም ሰባት ነቲ እንጌራ ኸም ዘይደልይዎ፡ አረ ገሊኦምሲ ነቲ እንጌራ ምዕዳልካ እውን ከም ዚጽልኦም ትፈልጥ። ነቲ ስራሕ እቲ ንኽንደይ ዚኣክል ግዜ ምቐጸልካዮ፧ ብኣሉታዊ ምላሽ ሰባት ስለ እትደሃል፡ ንምቕጻሉ ዜኽእል ውሽጣዊ ብርታዐ ኣይህልወካን እዩ። ኰይኑ ግና፡ መብዛሕትና ዘየመስግኑ ሰባት እናኣባጨዉልናን እናኣላገጹልናን ንነዊሕ ዓመታት ብወጻኢታትና ኣገልግሎትና ቐጺልና ኢና። እዝስ መንፈስ ኣምላኽ ኣባና ይዓዪ ኸም ዘሎ መርትዖ ዚኸውን ደይኰነን፧
ምስ ኣምላኽ ምዕያይና፡ ንዕኡን ንሰባትን ፍቕሪ ኸም ዘሎና የርኢ
15. ስብከት ብስራት መንግስቲ ኣምላኽ ምስቲ ኣምላኽ ንደቂ ሰብ ዘለዎ ዕላማ ብኸመይ ይተኣሳሰር፧
15 ስብከት ብስራት መንግስቲ ኣምላኽ ምስቲ የሆዋ ንደቂ ሰብ ዘለዎ ፍቕራዊ ዕላማ ኸመይ ኢሉ ኸም ዚተሓሓዝ እሞ ሕሰብ። ሰባት ከይሞቱ ንምድሪ ኺመልእዋ እዩ ዕላማኡ ነይሩ፣ ኣዳም እኳ እንተ ሓጥአ፡ የሆዋ ሓሳቡ ኣይቀየረን። (ኢሳ. 55:11) ኣብ ክንዳኡስ፡ ደቂ ሰብ ካብ ኵነኔ ሓጢኣትን ሞትን ዚወጹሉ መሰናድዎ እዩ ኣዳልዩ። የሱስ ምስዚ ዕላማ እዚ ተሰማሚዑ ኺዓዪ ኢሉ ናብ ምድሪ መጺኡን ህይወቱ ምእንቲ እዙዛት ሰባት መስዋእቲ ገይሩ ሂቡን እዩ። ሰባት እዙዛት ምእንቲ ኪዀኑ ግና፡ ኣምላኽ እንታይ ኪገብሩ ኸም ዚደልዮም ኪርድኡ ኣለዎም። ስለዚ፡ የሱስ ንሰባት፡ ኣምላኽ እንታይ ክንገብር ከም ዚደልየና ምሂሩ፡ ንደቀ መዛሙርቱ ድማ ከምኡ ኺገብሩ ነጊርዎም እዩ። ንሰባት ምስ ኣምላኽ ኪዕረቑ ብምሕጋዝ፡ ኣብቲ ኣምላኽ ንደቂ ሰብ ካብ ሓጢኣትን ሞትን ንምንጋፍ ዝገበሮ ፍቕራዊ መሰናድዎ ብቐጥታ ኢና እንሳተፍ።
16. ስብከትና ምስታ ኣምላኽ ዝሃበና ኻብ ኵሉ ዝዓበየት ትእዛዝ ብኸመይ ይተሓሓዝ፧
16 ንሰባት ናብ መገዲ ናይ ዘለኣለም ህይወት ኪኣትዉ ምሕጋዝ፡ ንሰባትን ነቲ “ዅሉ ዓይነት ሰብ ኪድሕንን ናብ ልክዕ ፍልጠት ሓቂ ኺመጽእን እዩ ዚደሊ” እተባህለሉ የሆዋን ፍቕሪ ኸም ዘሎና የርኢ። (1 ጢሞ. 2:4) የሱስ ካብቲ ንህዝቢ እስራኤል እተዋህበ ሕግታት ኣየነይቲ ዝዓበየት ከም ዝዀነት ምስ ተሓትተ፡ ከምዚ ኢሉ እዩ መሊሱ፦ “‘ንየሆዋ ኣምላኽካ ብምሉእ ልብኻን ብምሉእ ነፍስኻን ብምሉእ ኣእምሮኻን ኣፍቅሮ።’ እዚኣ እታ ዓባይን ቀዳመይትን ትእዛዝ እያ። እታ እትመስላ ኻልአይታ እዚኣ እያ፦ ‘ንብጻይካ ኸም ነፍስኻ ኣፍቅሮ።’” (ማቴ. 22:37-39) ኣብ ዕዮ ስብከት ብምስታፍ፡ ነዚ ትእዛዛት እዚ ዘሎና ተኣዛዝነት ኢና እነርኢ።—ግብሪ ሃዋርያት 10:42 ኣንብብ።
17. ብዛዕባ እቲ ብስራት ናይ ምስባኽ ክብሪ ኸመይ ይስምዓካ፧
17 ክሳዕ ክንደይ ኰን ኢና ተባሪኽና! የሆዋ ዜሐጕስ ዕዮ ሂቡና ኣሎ፣ እዚ ኸኣ ምስኡን ምስ ካልኦትን የቀራርበና እዩ፣ እዚ ድማ ብግዲኡ ንመንፈሳውነትና ዕቝባ ይኸውን እዩ። ንኣምላኽን ንሰባትን ዘሎና ፍቕሪ ኸነርኢ እውን ኣጋጣሚ ይኸፍተልና እዩ። ኣብ መላእ ምድሪ ዚርከቡ ህዝቢ ኣምላኽ፡ ኣብ ኣዝዩ እተፈላለየ ዅነታት እዮም ዚርከቡ፣ ግናኸ፡ ንኣሽቱ ዀኑ ዓበይቲ፡ ሃብታማት ኰኑ ድኻታት፡ ብርቱዓት ኰኑ ድኹማት፡ ኰታስ ኵሎም እዞም ብሚልዮናት ዚቝጸሩ ህዝቢ ኣምላኽ እምነቶም ንኻልኦት ንምንጋር መገድታት የናድዩን ይረኽቡን ኣለዉ። ምስቲ ኣብ ፈረንሳ እትነብር ቻንተል ዝሃበቶ ኸምዚ ዚስዕብ ዚብል ሓሳብ ትሰማማዕ ትኸውን፦ “እቲ ኣብ ዩኒቨርስ ካብ ኵሉ ዝሓየለ ፈጣሪ ዅሉን ሕጉስን ኣምላኽ፡ ‘ኪዲ፡ ተዛረቢ! ኣብ ክንዳይ ኴንኪ ተዛረቢ፡ ካብ ልብኺ ተዛረቢ። ብርታዐይ፡ ቃለይ መጽሓፍ ቅዱስ፡ ሰማያዊ ደገፍ፡ ምድራውያን ብጾት፡ ቀጻሊ ስልጠና፡ ከምኡ ድማ ኣብ ግቡእ ግዜ ልክዕ መምርሒ እህበኪ ኣለኹ’ ኢሉኒ እዩ። የሆዋ ዝበለና ኽንገብርን ምስኡ ኽንዓይንሲ፡ ከመይ ዝበለ ዓብዪ መሰል ኰን እዩ!”


text:
ኣብ ወፃኢ ዘለው ኣሜሪካውያን ጥንቃቀ ይግበሩ ተባሂሉ
ምስ ዓስራይ ዓመት ዝኽሪ ሸበራዊ ጥቅዓት 11 መስከረም ተኣሳሲሩ ኣብ ልዕሊ ዩ-ስ ክፍፀም ዝኽእል መጥቃዕቲ ንምህላው ዘረጋግፅ ስለላዊ ሓበሬታ ከምዘየለ ምንስቲር ድሕነት ውሽጢ ሃገር ጃኔት ናፖሌቲኖ ኣፍሊጠን።
እንተኾነ፣ዝምልከቶም ወገናት ኣብ ብርቱዕ ክትትል ኣለው ኢለን።ኣንፃር ዩ-ስ ዝተወጠነ መጥቃዕቲ ኣሎ እንተኾይኑ ንምፍሻል ኩሎም ኣካላት ብንቅሓት ይነጥፉ‘ለው‘ውን ይብላ እተን ምንስቲር።
እዚ ከምዚ‘ሉ ከሎ፣ኣብ ወፃኢ ዘለው ኩሎም ዜጋታቱ፣ከጋጥሞም ካብ ዝኽእል ጥቅዓት ኣል-ቃይዳ ክከላኸሉ፣ልዑል ጥንቃቀ ንክገብሩ መንግስቲ ኣሜሪካ ኣጠንቂቁ‘ሎ።
ምንስቴር ወፃኢ ኣብ መግለፂኡ፣ንፁር ስግኣት የለን።እንተኾነ ምስ ኣል-ቃይዳ ዝወገኑ ሓይልታት ኣብ ልዕሊ ዩ-ስን ረብሓኣን መጥቃዕቲ ንምፍፃም ተኽእሎን ድልየትን ከምዘለዎም ኣርእዮም‘ዮም ይብል።
ቅድሚ ዓሰርተ ዓመት፣ኣል-ቃይዳ ኣብ ኒውዮርክ ማንታ ህንፃታትን ኣብ ፔንታገንን፣ ንዝጨወየን ነፈርቲ ተጠቂሙ ኣስታት ሰለስተ ሽሕ ሰባት ከምዝቀተለ ዝዝከር‘ዩ።
ራብዐይቲ ነፋሪት፣ግና እቶም ተሳፈርቲ ኣንፃር‘ቶም ፈጠርቲ ራዕዲ ስለዝመከቱ ኣብ ፔንስልቬንያ ተሓምሺሻ‘ያ።


text:
Published: 06 September 2017
ኣብ ቅንያት በዓል ቅዱስ ዮሓንስ ንርከብ ምህላውና ክንዝክሮ ግዲ ይብለና። ናይ ቅዱስ ዮሓንስ መዓልቲ ሰማእትነቱ ክንዝክር እንከለና፡ ኣብ ልዕሊ ህዝቢ ኣምላኽ ንዝግበር ዓመጽ ብትብዓት ናብ ንጉስ ቀሪቡ ክኹንኖ እንከሎ፥ እታ ክብርቲ ህይወቱ ድማ ብሰማእትነት ከም ዝሓለፈት ንዝክረሉ መዓልቲ እዩ። ከምዚ ድማ ይብል "ጐደና እግዚኣብሔር ጽረጉ መገዱ ድማ ኣቅንዑ። "ሽንጭሮ ዘበለ ልዕል ይበል፡ ከረንን ኵርባን ዘበለ ድማ ትሕት ይበል፡ ቄናን ከኣ ይቕናዕ፡ ድንጉርውን ሰጥ ዝበለ መገዲ ይኹን" (ሉቃ 3፡ 4-5)። እምበኣር ኣብዚ ሓዱሽ ዓመት ምስ ቅዱስ ዮሓንስ ኮይና፥ ዓመጽ ዘበለ የብቅዕ፡ ቄናን ኣካይዳ ይወገድ ብምባል ነቲ ዓማጺ ስርዓት ናይ ሃገርና ብትብዓት ከም ዮሓንስ ደው ምባል ክንላማመድ መንፈሳዊ ትብዓት ይሃበና ይብል። እቲ ቅዱስ ጽሑፍ ከምዚ ይብል "ቅኑዕ ክትገብሩ፡ ሓቂ ኽትፈርዱ፡ እእዝዘኩም ኣለኹ። ነቲ ዝተዓመጸ ኻብቲ ዓማጺኡ ኣናግፍዎ (ኤር 22፡ 3)።
ኣምላኽ ዝተዓመጸ ኣብ ማእከልና እንተሎ ክነናግፎ ይድሊ። ነዚ ዝተረደእት ቤተ-ክርስቲያን ተዋህዶ፥ ነቶም ናጽነትን ሓርነትን ከምጽኡ ዝተሰለፉ ደቃ፥ ምትሕግጋዝን ከምኡ'ውን ኣብቲ ከቢድ እዋን ንህዝባ ጸሎትን ምጽንናዕን ክትገብር ትግደድ ዝነበረት። ቤተ-ክርስቲያና ነዚ ኹሉ ኣበርክቶ ኣብ ደቃን ኣብ ሃገርን ክትገብር እንከላ፡ ብሓጎስ ዝተቀበልዎ ዓመጽቲ ስርዓት ሃገርና፡ ሎሚ ንህዝቢ ክዕምጽዎን ክኣስርዎን ኣደዳ ስደትን ሞትን ክገብርዎ ዝተዓዘበት ቤተ-ክርስቲያን ዓገብ ክትብሎም ምስ ጀመረት እዚ ስራሕ ፖለቲካ እዩ ብምባል፥ ነቲ ትማሊ ምስኦም ኰይና ዝሓለፈቶ ናይ መከራ እዋን ክኽሕድዋ ዝስምዑ ዝራኣዩን ዘለው። ነታ ኣብ ውሽጢ ዓዲ ዘላ ቤተ-ክርስቲያን ካብ መጀመርታ ኣትሒዞም ስለ ዝኣሰርዋ፥ ኣብዚ እዋን እዚ ዓቅሚ ዘይብላ ዝበልዋ እንዳተኣዘዘት ከም ትኸይድ ጌይረምዋ ይርከቡ ኣለው። ብኣንጻር ናይዚ፡ እታ ኣብ ስደት ትርከብ ቤተ-ክርስቲያን ተዋህዶ፡ ኣብቲ ሓቀኛ ቀኖናዊ መስመር እትርከብ፡ ንምእሳር ፓትርያርክ እንጠንዮስ ጥራይ ዘይኮነስ ነቲ ኣብ ልዕሊ ህዝብና ዝገብርዎ ዓመጽ፡ ደው ንኸብልዎን ከምኡ'ውን ኣብ ጐድኒ ድኻታት ኰይና ክተጸናንዕ ልሙድ ስርሓ ኰይኑ ይርከብ ኣሎ።
ምውጻእ ፍትሒ ንዝተወጽዑ፡ ሓርነት ድማ ንጥቑዓት ካብ እግዚኣብሄር እንመሃሮ ኣምላኻዊ ባህርይ እዩ። እቲ ቅዱስ ጽሑፍ ከምዚ ይብለና፥ "እቲ ኣነ ዝፈትዎ ኣገልግሎት ንመኣሰር እከይ ምፍታሕ፡ ንማእሰርቲ ኣርዑት ምዝላቕ፡ ንጥቑዓት ምውጻእ ሓራ፡ ኣርዑት ዘበለ ዂሉውን ምስባርዶ ኣይኰነን፧” (ኢሳ 58፡ 6)። ፍትሒ ኣብ ልዕሊ ቤተ ክርስቲያናን ሃገርናን ክሳዕ ዘይተራኣየ፡ ናይ ባርነት ኣርዑት ካብ ክሳድ ህዝብና ክሳዕ ዘየተሰበረ ኣውያትና ዘቋረጽ ኣይኰነን። ፓትርያርክ እንጠንዮስ ከምቲ ብቃሎም፡ ንዓሰርተ-ሓደ ዓመትን መንፈቅን ኣብ ሓለዋ ጸኒሐ ዝበልዎ፥ ቡዙሓት ዜጋታትና’ውን ብዘይ ፍርዲ ንዓመታት ተመቒሖም ይርከቡ ኣለው። ናብ ጉዳይ ፓትርያርክ እንጠንዮስ ምልስ እንተበልና፡ ዘይውዳእ ሕንቅል ሕንቅሊተይ ኰይኑ ይቅጽል ኣሎ። ብዙሓት በቲ ዝግበር ድራማታት ክታለሉ ይራኣዩ እዮም። ገሊኦም ካብ ማሕዮር ፈጺሞም ዝተለቐቑ ዝመስሎም ክህልው እንከለው፡ ናብ መንበሮም ዝተመለሱ ኰይኑ ዝስመዖምውን ውሑዳት ኣይኰኑን። እቲ ሓቂ ግን፡ ካብቲ ዝነበርዎ ናይ ማሕዮር ገዛ ናብ ካልእ ገዛ ምቕያሮም ጥራይ ምዃኑ እዩ። “ገበል ዝነበራ ስፍራስ፡ ተመን ነይሳኣና” ከም ዝተበሃለ፡ ንፓትርያርክ እንጠንዮስ እዚ ሕጂ ዘለውዎ ኵንታት ካብቲ ዝነበርዎ ከም ዘይሓይሽ እቲ ካብ ኣሥመራ ብመንገዲ ካህናትን ድያቆናትን ዝተላእከ ጽሑፍ ገሊጽዎ ኣሎ። እምበኣርከስ ፓትርያርክ እንጠንዮስ ናብ መንበሮም ክሳዕ ዘይተመለሱ፡ እቶም ሰብ ፖለቲካ ኢዶም ካብ ቤተ-ክርስቲያን ክሳዕ ዘየውጽኡ፡ በዓቢኡ ድማ ኣብ ሃገርና ፍትሒ ክሳዕ ዘይነገሰ በቲ ዝገብርዎ ኩሉ ናይ ዓቅሊ ጽበት ተግባር ክንዛነ ኣይግባኣናን እዩ።
ቤተ-ክርስቲያን ብዓመጽቲ ሰበ ስልጣንን ኣገልገልትን እንተ ዘይተኣሲራን ተዓሚጻን፡ ድምጺ ድኻታት ኰይና ደወል ክትሃርም፡ እቲ ቀንዲ መለኮታዊ ተልእኾኣ ነበረ። ጐይታና ኢየሱስ ነቶም ኣብ ትሕቲ ግዝኣት ኣርዑት ባርነት ዝነበሩ ደቂ እስራኤል ናይ ሓርነት መልእኽቲ ብሥራት ከም ዝሰበኸሎም ነንብብ ኢና፥ "ንድኻታት ከበሥሮም ስለ ዝቀባኣኒ መንፈስ እግዚኣብሔር ኣብ ልዕለይ ኣሎ፥ ንስቡራት ልቢ ኽዝንን፥ ንምሩኻት ሓርነት፥ ንእሱራት ከኣ ምፍታሕ ክእውጅ ለኣኸኒ (ሉቃ 4፡ 18፥ ኢሳ 61፡ 1)። ኣብ ትምህርቲ መጽሓፍ ቅዱስ ምስ እንምልኸት፥ ካብ ስራሕን ምህሮን ጐይታና ኢየሱስ ክርስቶስ እንርድኦ፡ ኣብ ምውጻእ ሓርነት ንህዝቢ ኣምላኽ፡ ቤተ ክርስትያን ንፖለቲከኛ ዘቁጽር ዝዀነ ይኹን ምኽንያት ዘይብላ ምዃንይ እዩ። እንታይ ደኣ፥ ሓላፍነትናን ጉቡእናን ምዃኑ ተረዲእና ባዕላትና ክንጣበቐሎን ምርካብ እዩ።
ከምኡ'ውን ካብቶም ናይ 21 ክፍለ ዘመን ሊቃውንቲ ናይ መጽሓፍ ቅዱስ ሓሳብ ብምውሳድ ነቲ "ድኻታት" ዝብል ሓሳብ ምስ ህሉው ኩነታት ናይ ሃገርና ብምትሕሓዝ ክገልጾ ክፍትን እየ። ነቲ ድኻታት ዝብል ኣብ ሰለስተ ከፊልና ክንርእዮ ምፈተኹ፥
እቲ ቀዳማይ ድኻታት ዝብል ቃል ከምቲ ኩላትና ንፈልጦን ዝርዳኣናን ድኽነት ናይ ትሕዝቶ፥ ሕጽረት ናይ ቀረብ ዝብላዕን ዝኽደንን ናይ ናብራ ቅልውላው ክኸውን እንከሎ።
እቲ ካልኣይ ድማ መንፈሳዊ ድኽነት ይባሃል፡ ናይ ኣማላኻኽታን ኣታሓሳስባን ድማ እዩ። ፍቅድ ኣምላኽ እንታይ ምዃኑ እንተ ዘይፈሊጥናዮን መርሚርናዮን፥ መራሕቲ ዘበሉ ኩሎም ካብ ኣምላኽ እዮም እንዳተባሃለ ከም በዓል ሂትለር፡ ፈርኦን፡ ከምኡ'ውን ነዚ ዘሎ ስርዓት ናይ ዓድና ተቀቢልናዮምን ሓቒፍናዮምን ክንከይድ ንግደድ ኢና። ካብዚ ዝዓቢ መንፈሳዊ ድኽነትን ውድቀትን ድማ ኣሎ ክብሃል ኣይከኣልን እዩ። ምኽንያቱ ጸላኢኻ ካብ ዘይምፍላጥ ዝተላዓለ ንባርነት ከም እተፈጠርካ፡ ከምዚ ሎሚ ህዝብና ዝነብሮ ዘሎ ኣብ ትሕቲ ኣርዑት ሰይጣናውያን መራሕቲ፡ ፍትሒ፡ ሕጊ፡ ሓርነት፡ ሰላም ዘይፈልጡ ኣብ ትሕቲ ኣሬሜናውያን ክትነብር ይገብረካ።
እቲ ሳልሳይን ናይ መወዳእታን ክርእዮ ዝደለኹ፡ ድኽነት ኣብ ሓድነት ወይ ኣብ ጥርናፈ ህዝቢ እዩ። ኣንጻር ዓመጽቲ ንምቅላስ ዓቅሚ ክሓጽረካ እንኮሎ ምስ ድኽነት እዩ ዝቁጸር። ምኽንያቱ እቶም ዓመጽቲ መራሕቲ፡ ስልጣንን፥ ቁጠባን፥ ናይ ሓንቲ ሃገር ስለ ዝቈጻጸርዎ ህዝቢ ኣምላኽ ኣብ ከቢድ ድኽነት ይወድቅ። ናይዚ ውጽኢት ድማ ከምዚ ሎሚ ኣባና ንዕዘቦ ዘለና፡ ምፍልላይ ኣብ ቤት-ኣምላኽ፡ ኣብ ማሕበረኮም፡ ኣብ ሰብ ሓዳር፡ ከምኡ'ውን ኣብ ቤተሰብን መታዓቢትን ምርኣይ ልሙድ ተርእዮ ኰይኑ ይርኸብ ኣሎ። ቤተ-ክርስቲያን ጸግዒ ድኻታትን ጥቁዓትን ክትከውን ኣለዋ ዘበለኒ ምኽንያት፡ ነዚ ኹሉ ውድቀት ናይ ሃገርናን ቤተ-ክርስትያናን እቶም ኣገልገልቲ ኣምላኽ ብትብዓትን ብልቦናን ክንዓዪ እምበር ብሰንኪ ፍርሒ ኣመኻኒና ኢድና ኣጣሚርና ክንርእን ክንዕዘብን ኣይግባኣናን እዩ።
ቤተ-ክርስቲያን ተዋህዶ ማእከል ናይ ሕብረተሰብና ኰይና ንህዝባ ኣገልግሎት እንዳሃበት ንዘመናት ከምዝመጸት ዝፍለጥ ኰይኑ፥ ሎሚ ግን መጻወቲ ዓማጺ ስርዓት ኰይና ትርከብ ኣላ። ብትሕዝቶ ድኻታት ዝኾኑ ደቃ ዝርከብሉ ስፍራ ኣብ ቤተ-ክርስቲያን ክኸውን እንከሎ፥ ኣብ ግዜ ጸበባ ድማ ህዝቢ ናብ ኣምላኽ ክምህለልን ምጽንናዕ ክረክብን ኣብ ቀጽራ ይእከብ ነበረ። እታ ማእከል ናይ ሕብረተሰብና ዝነበረት ቤተ-ኣምላኽ ስለ ዘፍረስዋ፡ ደቃ እንዳ ባደሙ፡ ወለዲ እንዳ ተከዙ፥ ፓትርያርክ እንዳተኣሰሩ፡ ሃገር ናብ ምጽናት ገጻ እንዳኸደት ከምቲ ኩሉ ኣብ ሃገርና ማእሰርቲ ዘርከበሉ ቤተ-ክርስቲያን'ውን ድምጻ ስለ ዝተኣሰረት ህዝባ ከም ደቂ ዛግራ ተበቲኑ እንዳ ጠፈእ፡ ነቲ ሰይጣናዊ ተግባራቶም ዓገብ ዝብሎምን ዝቃወሞምን ኣካል ኣይተረኸበን። ናይዚ ኹሉ ዕንወትን ጥፍኣትን ዓላዊ ስርዓት ኣሥመራ ክኸውን እንከሎ፥ ንሕና'ውን እንተኾነ ከም ህዝቢ፥ ዝናኣድ ተግባር ኣሎና ክንብል ዘኽእል ትብዓት ዘሎና ህዝቢ ኣይመስለንን። ምኽንያቱ ሃገርና ናብ ማዓሙቕ ጸልማት እንዳ ኣተወት፡ ማዓንጣ ዘይቆጸሩ ዕሸላት እንዳ ጠፍኡ፡ ወላዲት ወላድ መኻን እንዳተቐየረት ግዜና ኣብ ደገፍትን ተቓወምትን ምባል ክነሕልፎ ኣብ ታሪኽ ህዝቢ ኤርትራ እቲ ዝሕፍር ታሪኽ ኰይኑ ክርከብ ይኽእል እዩ። ምኽንያቱ እቲ ሒዙና ዘሎ ጨካን ኣሬሜናዊ ዝዀነ ስርዓት፡ ፈታዊ ዝባሃል ዘይብሉ፥ ፈተውቱን ጸላእቱን ኣንዳ ተባሃሃልና ክንፋላለ፡ ነቲ ንጥፍኣትና ዝምነ ሰይጣናዊ ስርዓት ሓገዝቱ ኴንካ ምርካብ እዩ። ፍትወት ናይ ስልጣን እምበር፡ ፈታዊ ዝባሃል ዘይብሉ ምኻኑ ብግብሪ ን26 ዓመታት ዝኣክል ኣርአዩና ኣሎ። ኩሉ እቲ ሰይጣናዊ ስራሕ ዝገብሮ ኣብ ልዕሊ ኩሉ ህዝቢ ኤርትራ ገይርዎ ይርከብ። እንተ ኣሰረ፡ እንተ ቀተለ፡ ገዛውቲ እንተ ኣዕነወ ንኹሉ ብኣልማማ እምበር፡ ናይ ፈተውተይ ኢሉ ዝናሓፎ፡ ፈታዊ ዘይብሉ ምኻኑ ካብዚ ንላዕሊ መራጋገጺ ኣየድልዮን እዮ። ደቂ ሓንቲ ሃገር ክንስና ገሌና ንደገ ንነብዕ ገሌና ድማ ከምቲ "ሞት ሑጹይ ኰይንኒ ዓው ኢልካ ዘይብከ" ዝተባሃለ ኣብ ትሕቲ መተርኣስ ኣቲና ንውሽጢ ዝርንዛሕ ንብዓት ንነብዕ ውሑዳት ኣይኰናን። ንዝሓለፍናዮ ድኻማት ገዲፍና፡ ጸላኢና ኣለሊና ንሃገርን ንትውልድን ብምሕሳብ ብሓደ መንፈስ ክንትንስእ እዋኑን ግዝይኡን ኰይኑ ይግድደና ኣሎ።
ብፍላይ ድማ እቶም ኣገልገልቲ ኣምላኽ፡ ህዝብና ኣብ ከምዚ ዓይነት መከራ ወዲቁ ምትንሳእ ስኢኑ እንዳ ራኣናዮ፡ ብስቅታ ክንሓልፎ ብኣምላኽ ዓይኒ ይኹን ብሕልናውን እንተዀነ ተቀባልነት የብሉን። ነህምያ እቲ ነብይ፡ ዕንወት ኢየሩሳሌም ምስ ሰመዐ ንምህናጽ ኢየሩሳሌም ተበገሰ ይብለና እቲ ጽሑፍ። እቶም ዘይተዓደሉ፡ ራእይ ዘይብሎም ሰባት ድማ ከላግጽሉ ከም ዝጀመሩ ኣብቲ ቅዱስ ጽሑፍ ተጻሒፉ ንረኽቦ ኢና። ከምዚ ድማ ይብል "ሽዑ ኣነ ኸምዚ ኢለ መለስኩሎም፡ ኣምላኽ ሰማይ ኬቕንዓልና እዩ እሞ፡ ንሕና ባሮቱ ተንሲእና ኽንዐዪ ኢና። ንስኻትኩም ግና ኣብ ኢየሩሳሌም ክፍልን ግቡእን መዘከርታን የብልኩምን በልክዎም" ይብል (ነህ 2፡ 20)። ጽባሕ ንግሆ ኣብታ መጻኢት ኤርትራ ግደን ስፍራን ዘይብልና ኰይና ንኸይንርከብ፡ ሎሚ ኣበርቲዕና ክንቃለስን ክንሰርሕን መንፈሳዊ ምሕጽንታይ የቅርብ።
ኣምላኽ ንሃገርናን ንቤተ-ክርስቲያናን ሰላሙ ይሃብ!!!
Minister of religion Rev. Yohannes Ghebrehiwet
Medhani-Alem Church Manchester.